
Det ER noe å gjøre med plagsom tinnitus - og lydoverfølsomhet! 


Boken er myntet på deg som lider — og på pårørende og ansatte i 
helsevesenet. Den bruker et lettfattelig hverdagsspråk men går likevel i 
dybden. Og i dybden må du når det gjelder plagsom tinnitus og 
lydoverfølsomhet. 


Som tinnitusplaget er ditt største problem din reaksjon på tinnitus- 
lyden. Og din verste fiende er manglende kunnskap. Ved hjelp av 
omfattende informasjon om hva tinnitus er og hvordan tinnitus blir 
plagsom, rydder boken misforståelser av veien. Slik åpnes muligheten 
for å kunne bryte sirkelen slik at koblingen mellom tinnituslyden og din 
negative reaksjon svekkes mest mulig. 


Mange plages av lydoverfølsomhet også kalt hyperakusis, redusert 
toleranse for lyder, øverfølsom hørsel, nedsatt ubehags-terskel for 
lyder, lydømfintlig, lydfobi, nedsatt lydtoleranse, overfølsom for lyder, 
misofoni, lydskrekk, angst for lyder, lydaversjon, lydirritasjon, 
lydhating...... Hva ligger bak plagsomheten? Hvilke mekanismer er i 
sving? Hvordan kan det behandles? 


Kunnskap er makt! 


Forord 


Fremdeles er det få norske bøker som gir grundig innblikk i hvordan 
plagsom tinnitus kan takles. 


Hittil er det solgt 3.000 eksemplarer av Selvhjelp ved tinnitus — hvordan 
mestre plagsom øresus. Utgave 2 som nå foreligger, er justert noe, 
bl.a. for å være mer oppdatert (f.eks. er puls-synkron tinnitus nå utførlig 
omtalt). Dessuten har boken fått en ekstra del som fokuserer på 
lydoverfølsomhet, noe som mange tinnitusplagede har. Bl.a. har Pawel 
og Margaret Jastreboff bidratt med en artikkel. 


Selv om boken er myntet på de som plages av sin tinnituslyd, passer 

den også godt for nærpersoner, kollegaer, arbeidsgivere, nav-ansatte, 
fastleger og andre i helsevesenet. Jeg vil våge å påstå at også en del 
øre-spesialister kan plukke opp et og annet nyttig fra boken. 


Boken er delt i 4 hoveddeler. Første del gir deg svar på en mengde 
spørsmål som "nybegynnere" gjerne har. Du får vite hva tinnitus er, og 
hva du bør gjøre når den er blitt et problem for deg. Den andre delen 
gjør deg til "ekspert". Den går i dybden og forklarer hva som ligger bak 
plagsom tinnitus, og hvorfor og hvordan bestemte typer behandling 
faktisk fungerer for de fleste. I del 3 kommer nyttig spesial-informasjon. 
Og i den nye del 4 finner du informasjon om lydoverfølsomhet. 


Fremdeles skylder jeg stor takk til Stephen Nagler som viste meg at det 
finnes behandlinger som fungerer, Jonathan Hazell og Pawel 
Jastreboff som skrev boken om TRT-metoden, Jane L. Henry og Peter 
H. Wilson som skrev en bok om selvbehandling basert på kognitiv 
terapi, og ikke minst Landaasen Rehabiliteringsenter som har benyttet 
meg som foreleser om den nevrofysiologiske forklaringen på nærmere 
100 tinnitus-opphold siden 2007. 


Stein Thomassen, mars 2018 


Del 1 
Innføring 


1.1 — Innledning 


Hva er tinnitus? 


Susing, piping o.1. som man hører i ett øre, begge ørene eller hodet, 
men som ikke kommer fra omgivelsene, kaller vi for tinnitus. Tidligere 
kalte man det for øresus, nå sier vi vanligvis tinnitus. 


OBS: Dersom din tinnituslyd varierer i takt med hjerteslagene dine (dvs 
puls-synkron tinnitus), kan det muligens være tegn på problemer 
knyttet til hjerte og blodsirkulasjon. Derfor skal du oppsøke lege i stedet 
for å vente og se. 


Det finnes 2 typer: tinnitus og fordømt tinnitus, dvs tinnitus-lyd og 
tinnitus-plage. Begge deler er ganske vanlig, og det er ganske naturlig 
at begge kan oppstå. Men det er først når du synes din tinnituslyd er 
plagsom, at du har et problem. 


Hvem er boken myntet på? 


Boken er først og fremst for deg som synes tinnituslyden er plagsom, 
og som gjerne vil finne ut hva som kan gjøres for å få det bedre. Den er 
også for deg som ønsker å hjelpe en nærperson, venn eller kollega 
som plages av tinnitus. Og hvem vet - kanskje er du ansatt i 
helsevesenet og føler deg hjelpeløs når du møter tinnitusplagede. 


Denne boken er en guide for dere alle tre. Det er absolutt mulig å 
redusere tinnitusproblemet. Boken viser veier å gå. 


Hvordan kan boken hjelpe? 


Når legene har undersøkt deg og forteller deg at det ikke er noe å gjøre 
med dette, er tiden moden for en bok som denne. 


Tinnitus-lyden blir plagsom først etter at den er blitt koblet til negative 
følelser og reaksjoner. Kunnskap kan bryte mange av disse 
koblingene. Uvitenhet, rykter og grublerier fører som oftest til 
problemer. Ved å få saklig og troverdig informasjon om årsaker, 
virkemåte og behandlingsmetoder, kan hjernen hjelpes til å se at 
tinnitus ikke er så dramatisk likevel. Faktisk er tinnitus ganske naturlig. 
Slik kan hverdagen forandres til å bli lettere. 


Boken går i dybden og avdekker de underliggende mekanismene som 
holder liv i plagsomheten hos de fleste. Vårt overlevelsessystem, godt 
hjulpet av innlærte reaksjoner (betingede reflekser) spiller hovedrollen. 
Ved å synliggjøre dette, er det lettere å bryte koblingen mellom 
tinnituslyden og den uønskede reaksjonen. 


Ansvarsfraskrivelse 


Mye gjenstår å oppdage og erfare for forskere og behandlere når det 
gjelder tinnitus. I framtiden kan det vise seg at en del av det som i dag 
framstår som korrekt viten, likevel ikke er holdbart. Slike forhold kan 
ingen gardere seg mot. Dessuten har forskere og behandlere ofte 
sprikende oppfatninger av årsaker, virkemåte og behandlingsmetoder. 
Mye av dagens kunnskap baserer seg på teorier og 
behandlingserfaring. Skikkelige beviser mangler ofte. Selv om 
forfatteren er godt orientert innenfor tinnitus og etter beste evne 
forsøker å gi korrekt og nyttig informasjon, kan det ikke utelukkes at 


boken kan formidle noe som kan vise seg å være feilaktig eller 
misforstått. 


Boken bygger ikke på forfatterens egne begrensede erfaringer og 
opplevelser. Den bygger på resultater fremkommet i forskning og 
behandling, spesielt fra USA, England, Australia og Sverige. 


Denne boken erstatter ikke profesjonell behandling. Den er et tillegg. 
Du skal alltid oppsøke lege når du er bekymret for din helse. 


Boken hjelper deg til å styre riktig på veien mot en mindre plagsom 
hverdag. For å belyse viktige mekanismer på en lett forståelig måte, er 
beskrivelser av enkelte kompliserte ting (f.eks. i sneglehuset) veldig 
forenklet og dermed ikke 100 % korrekte. Boken er således et 
hjelpemiddel og ikke en detaljert beskrivelse av alle involverte 
mekanismer. 


Tinnitus-lyd 


Susing og piping er to vanlige varianter. Her er noen andre: during, 
dunking, ringing, klikking, hamring, hvesing, hysjing, summing, kvitring, 
buldring, klinging, fresing, svosjing, fløyting, brumming, plystring, 
skriking, fosselyd, glass som knuses, flymotor, tutende ugle, motorsag, 
gresshoppe, siriss og sikade. Hos noen varierer tinnituslyden i takt med 
hjertet - det kalles puls-synkron tinnitus. Noen mennesker har til og 
med musikalsk tinnitus (altså melodi-lignende), men dette er svært 
sjeldent. 


Som du forstår, kommer lyden i en mengde forskjellige utgaver. Noen 
legger merke til disse lydene bare når det er veldig stille, slik som om 
natten. Andre synes lydene er mye kraftigere og kan høre dem 
mesteparten av dagen. Mange kan påvirke lydstyrken ved å bevege på 
bestemte deler av ansiktet, kjeven, hodet, nakken eller skuldrene. 
Mange sier at lyden blir svakere etter massering av stive nakke- og 
skuldermuskler. I sjeldne tilfeller kan man ha en tinnitus som kan høres 
av andre. 


Selv om lyden normalt ikke kan høres av andre, kan den måles. På et 
spesielt apparat skal du etter beste evne stille inn lyden fra apparatet 
slik at den ligner mest mulig på din tinnitus i "utseende" og styrke. 
Dermed kan andre høre hvordan tinnitusen din lyder og hvor sterk den 
er. Dessverre er dette ingen god metode. Tenk deg selv hva som skjer 


dersom du har sterkt redusert hørsel i nettopp det samme toneområdet 
som tinnitusen din er i. Da må du selvsagt skru opp styrken på 
apparatet ganske mye for at du skal høre lyden fra apparatet like sterkt 
som din egen tinnitus. Dermed får normalhørende bakoversveis. Siden 
de har normal hørsel og du er tunghørt, hører de mye kraftigere lyd fra 
apparatet enn du gjør. Altså får de feil bilde av tinnitus-styrken din. 
Hvis du på denne måten finner ut at din tinnitus er 60 dB og du har et 
hørselstap på 50 dB i samme toneområde som tinnitusen, er din 
tinnitus bare 10 dB. Men så hører du nesten ingen andre lyder i dette 
området, så tinnitusen vil være veldig "Synlig" for deg. De fleste har en 
tinnitus-styrke på 1-6 dB, altså ganske svak, når det korrigeres for 
nedsatt hørsel. 


Tinnitus-plage 


Selv om de fleste venner seg til lyden forholdsvis raskt, er det mange 
som synes lyden er plagsom og har et anstrengt forhold til den. Når 
tinnituslyden oppleves som så plagsom at påvirker hverdagen i 
vesentlig grad, har du fått et problem. Vanlige reaksjoner på plagsom 
tinnitus er irritasjon, engstelse, konsentrasjons-problemer, 
søvnproblemer, redusert livsgnist, apati osv. Noen får problemer med å 
takle jobb og familie. 


Mange tror tinnitus er et tegn på alvorlig sykdom, men dette er meget 
sjelden tilfelle. Noen synes tinnitus virker skremmende. De er 
engstelige for at lyden skal bli sterkere eller fortsette til evig tid. Noen 
får desperat savn etter stillhet. Noen klandrer seg selv, eller til og med 
andre, for at de har fått tinnitus, noe som igjen får dem til å føle skyld 
eller sinne. Svært mange får konsentrasjonsproblemer. Alt dette er 
normale reaksjoner. 


Folk er som regel mest opprørt over tinnituslyden når de nylig har fått 
den. Lyden kan gjøre dem veldig stresset. Stress forverrer tinnitusen, 
noe som gjerne gjør dem enda mer stresset. En ond sirkel er skapt. 


Hvordan plagsomheten arter seg, varierer svært mye fra person til 
person. Gode råd fra en som har lært å takle sin plagsomme tinnitus, 
kan ofte være til liten nytte for andre plagede nettopp pga denne store 
variasjonen i hvordan plagsomheten arter seg. I bunnen av plagsom 
tinnitus ligger vanligvis en eller flere såkalte betingede reflekser (lærte 
reaksjoner), noe som sterkt bidrar til at variasjonene er så store. Les 


mer om betingede reflekser og hvordan tinnitus kan bli så plagsom i 
kapittel 2.3. 


Har du plagsom tinnitus, er det smart å oppsøke behandling før 
plagsomheten får ødelegge for mye. Det finnes behandling mot 
plagsomheten. Men mange i helsevesenet er ikke flinke til å formidle 
dette. I kapittel 1.2 får du innblikk i hva du bør gjøre, og i kapittel 2.4 til 
2.8 er det massevis av dybdeinformasjon. 


Hvor vanlig er tinnitus? 


Bare det er stille nok, kan nesten alle høre tinnituslyder. I 1950-årene 
utførte Heller og Bergman et eksperiment hvor 80 studenter oppholdt 
seg i et fullstendig stille rom. En etter en gikk de inn i rommet og lyttet 
etter lyder og beskrev lydene de hadde hørt. Deltakerne visste ikke at 
det ikke fantes lyder i rommet. Likevel fortalte de om lyder som minner 
svært mye om de lydene som tinnitusplagede hører. 


I litt mer normale omgivelser er det selvsagt færre som kan høre 
tinnituslyder. Imidlertid er det ganske mange som hører tinnitus når de 
har lagt seg for å sove, for dagens soverom er temmelig stille. De fleste 
tunghørte (og døve!) hører tinnitus. Nedsatt hørsel er jo en form for 
stillhet... 


Mange har opplevd korte perioder med midlertidig tinnitus etter å ha 
vært utsatt for kraftige lyder (f.eks. etter konsert, skytterstevne, 
brannalarm osv.). Etter noen timer eller en god natts søvn er den borte. 


For 20 år siden sa 15% av Norges befolkning at de var plaget av 
øresus. Det betyr ca 600.000 personer. Imidlertid er dette %-tallet 
påfallende høyt sammenlignet med de fleste andre vestlige land. I 
statistikken inngår også tilfeller hvor folk hører sin øresus sjeldnere enn 
én gang i uken, og tilfeller hvor folk hører øresuset kun noen få 
minutter. 

Jeg velger derfor å si at ca 200-300.000 nordmenn har en tinnituslyd 
som de opplever som plagsom i hverdagen. Halvparten av dem er 
forholdsvis bekymret. 15-20.000 takler ikke å være i jobb pga lyden. 


Hvordan oppstår tinnitus? 


Det er mange forskjellige årsaker til at en tinnituslyd oppstår. Vi vet at 
den kan oppstå pga kraftige lyder, nedsatt hørsel, øreskader, 
hodeskader, enkelte øresykdommer, problemer med hjerte og 
blodomløp, bivirkning av legemidler, og mange andre forhold. 
Sannsynligvis er en av de mest vanlige årsakene skadede hårceller i 
det indre øret. Disse skades lett av kraftig lyd og økende alder, to svært 
vanlige ting. Les mer om hva som dette i kapittel 2.2. 


Når tinnituslyden påvirker dine følelser og setter i gang reaksjoner som 
får negative ringvirkninger i hverdagen, har tinnitusen blitt plagsom. 
Mange har helt ufrivillig blitt offer for negative opplevelser hvor 
tinnituslyden har blitt assosiert med disse negative opplevelsene. 
Ganske typisk har det da oppstått en såkalt betinget refleks. På godt 
norsk kaller vi det en lært reaksjon. Dette gir en automatisk reaksjon på 
tinnituslyden, men reaksjonen tilhører egentlig en annen årsak enn 
tinnituslyden. Det har altså automatisk oppstått en kobling mellom 
tinnituslyden og denne ubehagelige opplevelsen. Deretter vil 
tinnituslyden automatisk løfte fram den reaksjonen som opprinnelig 
kom av noe annet enn selve tinnituslyden. 


Både store påkjenninger som f.eks. at en nær og kjær dør, og langvarig 
stress er forhold som kan utløse plagsom tinnitus, og kan omdanne en 
eksisterende ikke-plagsom tinnitus til å bli plagsom. Les mer i kapittel 
28. 


Uvitenhet og feilinformasjon 


Plagsom tinnitus kan behandles! En del helseansatte sier at det ikke er 
noe å gjøre med tinnitus, det er bare å gå hjem og forsøke å leve med 
lyden resten av livet. Ikke akkurat noen oppmuntrende beskjed til en 
som lider. Men så er den altså ikke helt riktig, selv om det er vanlig at 
en tinnituslyd som har vært der i noen mndr, ikke så lett kan fjernes. 
Mye kan gjøres med plagsomheten, men mange trenger hjelp til å lære 
hjernen å ikke la seg styre av lyden. 


Skrekkhistoriene er ødeleggende for mange som opplever tinnitus for 
første gang. Vi elsker å høre om sensasjonelle ting. Det dagligdagse er 
ikke spesielt interessant. Derfor hører vi oftere om de verste tinnitus- 
tilfellene enn om de langt vanligere normaltilfellene. Og dessverre 


husker vi best de verste. Hvis vi etter å ha hørt skrekkhistoriene, en 
dag oppdager at vi selv har en lyd, ja da er det ikke merkelig om vi blir 
svært engstelige. Men faktisk synes flesteparten av de som har en 
tinnituslyd, at den ikke er noe å bry seg så mye om. 


Tinnituslyden er som en selvlysende knagg. Den er veldig synlig og får 
ofte hengt på seg problemer den ikke har noe med å gjøre. Hvis du 
stopper opp og tenker etter, vil du kanskje oppdage at noen problemer 
skulle hengt på en annen knagg. Tinnituslyden er ofte en uskyldig 
syndebukk... 


Behandling som fungerer 


I dagens norske helsevesen er kunnskap og tilbud for tinnitusplagede 
fremdeles mangelvare. Dette til tross for at det finnes flere former for 
behandling som gir gode resultater. Både TRT (Tinnitus Retraining 
Therapy, dvs tinnitus omlærings-behandling) og Kognitiv terapi er 
metoder som fungerer godt for de fleste. Majoriteten av de som får TRT 
eller kognitiv terapi hos en kyndig behandler, får betydelig bedring i sin 
situasjon. Noen av dem blir fullstendig kvitt plagsomheten. Generelt 
kan man si at jo mer plaget du er, jo større forbedring vil du 
sannsynligvis få. Korrekt utført TRT og kognitiv behandling gir dessuten 
varig virkning for de aller fleste. Tilbakefall er sjeldent. 


I prinsippet kan både TRT og kognitiv behandling gjøres på egenhånd. 
Imidlertid skal man ha god selvdisiplin for å lykkes. De fleste trenger 
personlig veiledning, oppfølging og oppmuntring for å lykkes godt. 


TRT 


TRT innebærer at man får grundig informasjon om hvordan tinnitus blir 
plagsom. Informasjonen skal være tilrettelagt spesielt for deg og ditt 
spesielle tilfelle. Det er et stort poeng å unngå stillhet. Bl.a. derfor får 
man vanligvis spesielle ørepropper som gir fra seg en bruselyd. Disse 
kalles støygeneratorer eller lydgeneratorer. Bruselyden skal ikke 
overdøve tinnitusen. TRT-behandling tar tid, ca 1-2 år. Normalt har du 
4-6 timeavtaler i denne perioden. Behandlingen spiller på kroppens 
evne til å automatisk tilvenne seg betydningsløse lyder, akkurat som 
kjøleskap, tikkende klokker og susende ventilasjonsanlegg. 


Kognitiv terapi 


Vi styres i veldig stor grad av tanker vi ikke er særlig klar over. Ved å 
bli bevisst på disse automatiske tankene, kan vi oppdage vi om de er 
feilaktige eller uhensiktsmessige og har styrt oss til å reagere 
problematisk. Ved å erkjenne dette, kan vi lettere styre tankene i riktig 
og nyttig retning. Tinnitus-orientert kognitiv terapi kan ofte strekke seg 
over 5-10 timeavtaler med ukentlige eller 14-dagers mellomrom. 
Deretter må du praktisere øvelsene du har lært, slik at bedringen ikke 
stopper opp. Behandlingen spiller på våre tankers kraft over hvordan vi 
reagerer og oppfører Oss. 


Andre metoder 


Metoder som er til hjelp for kun en liten del av de plagede, omtales ikke 
i denne boken. Fokus er på behandling som fungerer for det store 
flertallet, og som har varig virkning. Les mer om forskjellige 
behandlingsmetoder i kapittel 1.4. 


1.2 — Hva bør du gjøre? 


Unngå stillhet 


Stillhet og plagsom tinnitus hører ikke sammen. For å oppnå bedring 
over tid, bør du være bevisst på å omgi deg med lyder. Unngå stillhet, 
men ikke overdøv tinnitusen! Skru på radioen og la den surre svakt på 
en musikkanal. Gjør dette gjennom hele natten også. Jo mer 
intetsigende lyden er, jo bedre. En bekjent syntes en ungarsk 
diskusjonskanal fungerte veldig bra. Mer intetsigende kunne han ikke 
få det, sa han. Les mer om bruk av lyder i kapittel 2.5. 


Lydoverfølsom også? 


Tenk etter om du også er overfølsom for lyder. Nesten halvparten av 
de tinnitusplagede er nettopp det. Ca 1/5 av de som oppsøker 


behandling mot tinnitus, har faktisk lydoverfølsomhet (hyperakusis / 
fonofobi / misofoni) som sitt største problem. Ofte er det fordelaktig å 
behandle lydoverfølsomheten før tinnitusen. Er du overfølsom for lyder, 
bør du ta en titt i bokens siste del. 


Stress ned 


Med én gang du synes tinnituslyden er blitt plagsom, bør du parkere alt 
unødvendig stress. Stress og plagsom tinnitus er ingen god 
kombinasjon. Gjør en gjennomgang av hvilke ting du kan droppe og 
hvilke du er nødt til å utføre. Ikke påta deg nye oppgaver. Vær hard, og 
si nei til oppgaver du egentlig ikke har kapasitet til. 


Bestill time hos lege 


Hvis din tinnituslyd varierer i takt med hjerteslagene dine (dvs puls- 
synkron tinnitus), skal du bestille legetime allerede nå. Slik tinnitus kan 
muligens være tegn på problemer knyttet til hjerte og blodsirkulasjon. 
Legen skal derfor foreta en målrettet og grundig undersøkelse. Siden 
de mange leger ikke vet så mye om puls-synkron tinnitus, bør legen din 
for sikkerhets skyld få en kopi av det som står skrevet om denne typen 
tinnitus i kapittel 3.5. 


Når du er bekymret over hva lyden kan komme av, bør du gå til legen 
din. Legen bør undersøke deg for å se om du har noen tilstander som 
kan være mulig årsak til tinnituslyden. Dette kan være tilstander som 
bør behandles uansett (f.eks. høyt blodtrykk) selv om det ikke er noen 
garanti for at lyden vil bli borte. Eller det kan være tilstander der 
behandling faktisk kan medføre at lyden blir borte. 


Vanligvis kan ikke legen gjøre noe for å få lyden til å bli borte eller bli 
vesentlig svakere. Sannsynligvis blir du henvist til en øre-nese-hals- 
lege for ytterligere undersøkelser. Be likevel legen om å få en oversikt 
over hva som er blitt sjekket og hvilke resultater som ble funnet. I 
kapittel 3.5 kan du lese mer om hva legen og øre-legen bør tenke på. 


Unngå søvnproblemer 


Mens du venter på timen hos øre-nese-hals-legen, bør du sørge for at 
du sover godt. Har du søvnproblemer, bør du gjøre noe med det. 


Ca halvparten av de som plages av sin tinnituslyd, har søvnproblemer. 
Å bli fratatt søvnen er en kjent torturmetode. For lite eller for dårlig søvn 
gjør oss uopplagt både mentalt og kroppslig. Over lang tid blir 
oppførselen til de fleste svært preget av søvnmangelen. En del kan bli 
såpass deprimert at de trenger behandling. Uansett hvilken situasjon vi 
er i, vil mangel på søvn gjøre situasjonen verre. Søvnmangel medfører 
innlysende nok at man takler sin plagsomme tinnitus enda dårligere. 
Har du søvnproblemer, er det viktig å forsøke å løse dem. Ofte er 
søvnproblemene forårsaket av flere forhold enn bare tinnituslyden. 


Mange råd finnes for å oppnå bedre søvn. Husk at søvnmangelen hos 
forskjellige mennesker kan ha ulike årsaker. De rådene som fungerer 
for nettopp deg, behøver ikke være nyttige for alle andre. Det er derfor 
smart å benytte råd fra behandlere som har erfaring fra et stort antall 
søvn-pasienter. I kapittel 2.8 er det mange nyttige tips fra 
søvnspesialister. 


Skaff deg kunnskap 


Kunnskap er makt. Uttrykket er kanskje utslitt, men det er ingen tvil om 
at kunnskap om egen lidelse øker muligheten for å takle situasjonen 
mye bedre. Skaff deg kunnskap mens du venter på å komme til øre- 
nese-hals-legen. Dessuten er det da lettere å vite hvordan du skal 
forholde deg til øre-spesialisten slik at du får en best mulig 
undersøkelse. 


Ofte er det skrekkhistorier og engstelse som har medvirket til at 
tinnituslyden har blitt plagsom. Skaff deg seriøs informasjon om årsak, 
virkemåte og behandling. Ligg langt unna rykter, grublerier og 
hjemmesnekrede teorier. Nettstedene www:.tinnitustips.no og 
tinnitus.no kan være gode steder å starte. Men vær forsiktig med 
steder hvor plagede møtes og diskuterer. Der finner du ofte de verste 
historiene og tvilsomme teorier om hvordan ting henger sammen. Slikt 
er sjelden til langsiktig nytte. 


Dessverre finnes ikke mange bøker på norsk, men på biblioteket kan 
de kanskje hjelpe deg med å finne noen. I kapittel 3.1 til 3.3 nevnesn 
oen av dem. 


Gå til fysioterapeuten 


Når vi blir utsatt for stress og mentale påkjenninger, blir vanligvis visse 
muskler anspente og ømme. Denne anspentheten virker tilbake på vårt 
stressnivå. Det er også en kjent sak at stramme muskler i skulder-, 
nakke- og kjeve-området kan påvirke styrken på tinnitus hos en del. 
Derfor er det en god idé å ta noen timer hos en fysioterapeut dersom 
du er anspent. Men regn ikke med underverker, og regn ikke med varig 
virkning. Dersom behandlingen påvirker din tinnitus, må du trolig ty til 
fysioterapi hver gang muskulaturen din blir anspent. 


Lær deg avspenning 


For å slippe å gå til fysioterapeuten så ofte, kan du lære deg 
avspenningsteknikker. Både muskelavspenning, yoga, meditasjon og 
lignende teknikker kan fungere bra når du har lært dem skikkelig. Husk 
at det er bedre å kunne én av dem ordentlig enn flere halvveis. Les mer 
om avspenning i kapittel 2.7. 


Hos øre-legen 


Øre-nese-hals-legen eller en annen ørespesialist vil undersøke deg for 
å se om det er en reparerbar årsak til tinnituslyden, f.eks. problemer i 
mellomøret. Er du veldig bekymret, bør du be om en skanning av hodet 
(f.eks. MR eller CT). Men det er svært sjelden at det finnes alvorlige 
kroppslige tilstander som er årsak til tinnitusen. 


Vanligvis kan heller ikke ørelegen gjøre noe for å få lyden til å bli borte 
eller bli vesentlig svakere. Be likevel om å få en oversikt over hva som 
ble sjekket og hvilke resultater som ble funnet. I kapittel 3.5 kan du lese 
mer om hva ørelegen bør tenke på. 


Hos audiografen 


Hos ørelegen vil audiografen måle hørselen din og forsøke å finne ut 
litt om din tinnituslyd. Ofte finner audiografen ut at du har nedsatt 
hørsel. Da bør du takke ja til å prøve høreapparater. Det er smart å 
starte med høreapparater når du har problemer med å høre hva som 
blir sagt i små grupper hvor det ofte prates i munnen på hverandre. 


Dessuten vil et høreapparat vanligvis gjøre at tinnituslyden blir mye 
mindre fremtredende. 


Ofte vil audiografen foreslå at du bør få en såkalt lydpute. Det er en 
høyttaler som ligger inni en pute. Lydputen tilkobles en spiller som 
avgir mange forskjellige lyder, f.eks. bruselyd, fuglekvitter, osv. Slik kan 
du høre lyder når du ligger i sengen. Dette gjør at tinnituslyden blir 
mindre fremtredende, og det blir vanligvis lettere å sovne. Kanskje 
foreslår audiografen også en såkalt lydgenerator du kan ha i øret (en 
ørepropp som gir fra seg suse- eller bruse-lyd). Poenget med dette er å 
sikre at du unngår for mye stillhet. Denne lydberikelsen gjør at 
tinnitusen ikke blir så fremtredende. I kapittel 2.5 får du vite mer om 
lydterapi. 


Hvis du tror du er overfølsom for lyder, kan det være en idé å ta en 
såkalt ubehagstest for å fastslå graden av overfølsomhet. Se kapittel 
3.6. 


Be audiografen gi deg en liste over hva som er blitt sjekket og hvilke 
resultater som ble funnet. I kapittel 3.6 nevnes flere ting som 
audiografen bør tenke på. 


Gå på mestringskurs 


Flere steder i landet holdes det såkalte mestringskurs for tinnitus. 
Kursene er myntet på de som synes tinnitus er plagsom. Her lærer du 
en del om tinnitus og hvilke teknikker du kan bruke for å mestre 
situasjonen bedre. Kvaliteten på kursene varierer svært mye, men en 
engasjerende og kunnskapsrik foreleser kan sannsynligvis gjøre 
situasjonen din en god del bedre hvis du ikke har noe særlig kunnskap 
om plagsom tinnitus. Les mer i kapittel 3.3 og kapittel 3.4. 


Finn behandling 


Selv om det er så som så med behandlingsmuligheter i Norge i dag, 
bør du forsøke å få plass på ventelistene. Husk at vi har fritt 
sykehusvalg. Du kan altså få behandling et annet sted enn du egentlig 
tilhører. Vanligvis er det legen din som søker for deg. Sørg derfor for at 
legen faktisk forstår hvor ille du har det. Er du fremdeles i jobb, er det 
et stort poeng å få dette tydelig frem i søknaden. 


I kapittel 2.4 til 2.7 finner du en oversikt over forskjellige 
behandlingsmetoder, og i kapittel 3.4 finnes en oversikt over 
behandlere og mestringskurs. 


Pårørende 


Til å begynne med er det som regel ikke vanskelig for de nærmeste 
pårørende å vise medlidenhet og omsorg. Etter en tid blir det imidlertid 
vanskelig for mange å forstå at en lyd kan være så plagsom. Av og til 
hender det at partneren ufrivillig begynner å tro at den plagede 
overdriver eller simulerer. Derfor ville svært mange pårørende hatt stor 
nytte av å møte andre som plages, og andre pårørende. Kurs som går i 
dybden, kan også være til stor nytte, ikke bare for å forstå situasjonen, 
men også for å kunne være en aktiv og hjelpende partner. 


Støttegrupper 


Selv om vi bor svært spredt her i landet, har det noen steder vært mulig 
å tromme sammen støttegrupper. I våre dager finnes også "digitale" 
støttegrupper. Dette er internett-baserte diskusjonsforumer og 
samtalegrupper. 


Støttegrupper som legger vekt på saklig opplysning og utveksling av 
nyttige erfaringer, kan være til stor nytte og glede. Trøst og forståelse 
er viktig i starten, men etter hvert må du videre. Bruk derfor ikke tid på 
grupper som ikke bringer deg fremover. 


Vær klar over at slike grupper hovedsaklig tiltrekker seg de som har 
problemer med tinnitusen. De som har det bra med sin tinnitus, ser 
man sjelden noe til. Denne ubalansen kan være uheldig fordi den 
fungerer som svartmaling. Underbevisstheten kan lett få inntrykk av at 
tinnitus generelt er mer håpløst enn hva som egentlig er tilfellet. 


1.3 — Jakten på behandling 


I sin bok "Dr. Stephen Nagler's tinnitus-bok - Du kan overvinne din 
tinnitus." har han bl.a. skrevet om sin jakt etter en virksom behandling. 
Her er historien hans. 


Lykke 


Jeg hengte opp mitt dørskilt som privatpraktiserende generell kirurg i 
1982 - du kunne gjøre slikt den gang. I 1994 hadde jeg en fenomenalt 
vellykket praksis i North Atlanta, givende både følelsesmessig og 
økonomisk. Jeg var del av en utrykningsgruppe med to seniorkirurger 
og en yngre kar som elsket å operere på natten, så jeg trengte nesten 
aldri å dra til sykehuset etter arbeidstid. Jeg hadde giftet meg med min 
kjæreste gjennom mange år. Jeg hadde et vakkert hjem. Jeg hadde to 
fantastiske barn. Jeg var aktiv i nærmiljøet. Jeg var i god form. Og så 
en dag begynte ørene mine å pipe... og pipe... og pipe... og pipe... og 
pipe... og pipe... og... 


Fortvilelse 


Det begynte som en vedvarende susing i diskanten i begge ørene og 
ble ganske snart en konstant ubønnhørlig overveldende lyd omtrent 
som en krysning av en hylende tekjele og en tordnende jetflymotor. Jeg 
gikk fra rom til rom i forsøk på å "få stillhet", men til ingen nytte. Jeg 
dekket ørene mine uten å vite hva annet jeg kunne gjøre - bare for å 
oppdage at å dekke til ørene mine alltid gjorde lyden kraftigere. Ingen 
utvei. Frykt. Frustrasjon. Smerte. Overveldende fortvilelse. Se for deg, 
om du kan, det forpinte ansiktet til den verken mannlige eller kvinnelige 
skapningen i Edvard Munchs mesterverk fra 1893, Skrik, som for tiden 
henger i Munch-museet i Oslo. Skrik - det skremmende bildet - var mitt 
eget levende mareritt hvert eneste minutt hver eneste dag. 


På leting 


"Tinnitus-reisen" - det er det jeg kaller det. Jeg la ut på en reise, som 
så mange andre som virkelig lider under tinnitusen. Jeg startet hos en 


øre-nese-hals-venn - deretter en til - så en ørespesialist - deretter en til. 
Jeg gikk til min indremedisiner. Jeg gikk til en nevrolog. Audiogrammer, 
impedans-testing, MRI. Ingen fremgang. Ingen svar. Prøv ditt. Prøv 
datt. Ingen lindring fra den tordnende støyen som var 
allestedsnærværende. En (sikkert velmenende) øre-nese-hals-lege 
spikret den første spikeren i min kiste av sorg når han fremsa 
besvergelsen som nesten alle tinnituspasienter med alvorlig plagsom 
tinnitus kjenner - "Dette er det ingen ting å gjøre noe med, du må bare 
lære å leve med det." Disse ordene er selvsagt usanne. Disse ordene 
er klanderverdige. Disse ordene er moralsk uakseptable. Disse ordene 
er gift. Disse ordene kan gjøre et behandlingsbart hørselsfenomen til 
en livslang byrde. Tinnituspasienter burde ikke dømmes til slikt ... 
tinnituspasienter trenger ikke å bli fordømt slik. Legg merke til at jeg 
refererer til ideen om at tinnitus kan "behandles" selv om den kanskje 
ikke kan "kureres". Det er mange ting som kan gjøres for å gi betydelig 
lindring til en tinnituspasients store tilfredsstillelse, selv i fraværet av en 
fullstendig helbredelse. Å stenge den døren med et "ingen ting kan 
gjøres" er sannelig ødeleggende for et menneske som møter opp på 
klinikken din fordi han eller hun virkelig lider. 


Deprimert 


Jeg ble faktisk fortalt at ingen ting kunne gjøres. Og i en alder av 46 
felte jeg noen tårer i min kones armer da jeg forlot øre-nese-hals- 
legens kontor den dagen. Jeg nektet å akseptere at jeg hadde et helt 
liv fylt av evig skrikende støy foran meg. Så jeg fortsatte. Tre 
forskjellige psykiatere med lang erfaring i hypnoterapi - ingen lindring. 
Jeg ble imidlertid stadig mer deprimert. Depresjon er ikke uvanlig i 
forbindelse med alvorlig plagsom tinnitus som tross alt innebærer et 
meget betydelig tap for den tinnituslidende - tapet av stillhet, tapet av ro 
og fred, tapet av en tilværelse så nær og kjær for oss at vi ikke vet hvor 
mye før vi mister den. 


Tapet av stillhet var ikke mitt eneste tap. Med ørene skrikende så jeg 
holdt på å gå fra vettet, mistet jeg evnen til å fungere i det 
anstrengende og krevende miljøet i operasjonssalen. Det skjedde ikke 
plutselig. Men gradvis begynte jeg å gi bort de "tøffe" sakene og 
krisetilfellene. Til slutt, når tinnitusen og depresjonen tæret på 
hverandre, ble selv de lettere sakene - galleblære-operasjoner og 


prøvetaking av bryst - umulig. Å komme inn i operasjonssalen med et 
godstog i hodet og depresjons-gorillaen hvilende på mine skuldre, ble 
for meg som for Humphrey Bogart da han måtte dra tilbake til de 
iglefylte sumpene for å slepe båten med Katherine Hepburn ombord i 
filmklassikeren fra 1951, The African Queen. 


Arbeidsufør 


Byrden ble for tung å bære, jeg måtte til slutt avstå fra å operere, og 
stenge kontoret mitt. Dessuten mistet jeg min helseforsikring fordi den 
var knyttet til min praksis og jeg ikke kunne gjenoppta den. (Loven er 
senere endret.) Jeg tilbrakte de fleste dagene liggende til sengs mens 
jeg rullet fra side til side med hendene for ørene i smerte og forsøkte å 
sove for å unnslippe min usynlige torturist. På en "bra-øre-dag" kunne 
jeg være i stand til å bli med min kone i matbutikken eller kjøre barna til 
skolen. Sønnen min, den gang 4 år, sa en gang til meg at han ønsket 
han kunne putte de små fingrene sine inn i ørene mine og ta ut den 
dumme lyden slik at jeg kunne smile igjen. 


Gal? 


Hvordan kunne dette hende? Jeg trodde jeg skulle bli gal. Så jeg 
oppsøkte en psykiater. Jeg fortalte ham alt om meg selv og sa at jeg 
hørte lyder i hodet mitt. Han ba meg beskrive lydene, og det gjorde jeg 
detaljert. Tonehøyden, lydstyrken, klangen, karakteren, hva som 
forverret den, osv. Det tok omtrent 20 minutter, hele tiden observerte 
psykiateren meg og lyttet oppmerksomt. Etter min tinnitus-monolog 
spurte jeg ham om jeg var gal. Og da spurte han "Nøyaktig hva sier 
lyden til deg?" Enda mer frustrert svarte jeg "Har du ikke hørt etter? Jeg 
har fortalt deg at det er en endeløs støy i diskantområdet - omtrent som 
en blanding av en tekjele og en jetflymotor. Den sier ingen ting!" På 
dette tidspunktet kikket han meg inn i øynene og sa rolig "Stephen, du 
plages virkelig. Du er ulykkelig og tydelig deprimert. Men du er ikke gal. 
Hvis den begynner å si noe til deg, da er du gal." 


Maskering 


Jeg forsøkte tinnitus-maskering hos en velmenende audiolog med liten 
eller ingen erfaring med slikt. Hun hadde tydeligvis ingen aning om 


hvordan hun skulle innstille maskeringslyder for mine behov eller 
hvordan hun effektivt skulle formidle til meg hvordan utstyret skulle 
brukes. Og jeg hadde ingen aning om hva jeg burde forvente av dem. 
Innlysende nok ble min erfaring med tinnitus-maskering langt fra god. 


Medikamenter 


Under de overvåkende blikkene fra mine leger forsøkte jeg beroligende 
midler og antidepressiva. Jeg forsøkte elektrostimulering og 
biofeedback. Jeg lot ingen ting være uprøvd. 


Alternativ behandling 


Urter. Utrolig nok tydde jeg til urter! Her var jeg, en kirurg med tydelig 
konservativ vestlig holdning til medisinsk behandling, og forsøkte å få 
hjelp av urter - Ginkgo Biloba, Kombuchion og urter med navn jeg ikke 
en gang kan uttale. Jeg forsøkte ditt styrkedrikk, jeg forsøkte datt 
eliksir. Jeg forsøkte øredråper som "garanterte lindring eller pengene 
tilbake". Jeg forsøkte dem selv om jeg allerede første studieåret i 
anatomi lærte at det ytre øret ikke har direkte forbindelse med det indre 
ørets sneglehus. (Og jeg lærte også at selv om du kan få tilbake 
pengene dine for slike medikamenter, ber du sjelden om det.) 


Spesialist 


Jeg fikk høre at en professor med en lang bibliografi, et annet sted i 
USA tilbød tinnituslindring via en metode med minimalt inngrep. På 
telefonen sa han til meg "Vi må få deg hit umiddelbart. Jeg er sikker på 
at jeg kan hjelpe deg." Så bar det av sted sammen med min kone - fulle 
av håp. Jeg husker jeg satt i fyrens konsultasjonsrom på klinikken hans 
dagen etter behandlingen, og fikk høre "Nagler, jeg tror jeg har gjort det 
verre for deg." Han la til at jeg virkelig hadde behov for psykiatrisk 
hjelp. (Dette var ingen nyhet - jeg var på det tidspunktet inne i en dyp 
depresjon pga hele mitt møte med tinnitus, jeg hadde selvmordstanker, 
og jeg var allerede under behandling hos en ypperlig psykiater nettopp 
pga dette!). 


Akupunktur 


Jeg hadde lest et eller annet sted at akupunktur kunne hjelpe. Så jeg 
besøkte en orientalsk lege som var en svært erfaren spesialist i 
akupunktur. Han fortalte meg at grunnen til at mine ører pep, var 
ubalanse mellom leveren min og nyrene, noe han tilbød seg å korrigere 
ved å stikke nåler i mine ben. Jeg vet det kan virke litt absurd for 
leseren, men her kommer noe enda mer absurd, jeg trodde faktisk på 
ham, og jeg gjennomgikk behandlingen. Hvordan kan ikke desperasjon 
og smerte forvrenge logisk tenking og sundt bondevett! Jeg forlot 
akupunktørens kontor med mange små hull i benene mine - og ett stort 
hull i lommeboken. Og ørene mine hylte like høyt på vei ut som på vei 
inn. 


Tinnitus-forening 


Jeg meldte meg inn i den amerikanske tinnitusforeningen ATA med 
den holdningen at ikke bare ville jeg bli holdt oppdatert ved å lese 
Tinnitus Today, ATA's ypperlige medlemsblad, men også ville jeg støtte 
opplæringsprogrammer, tinnitus-opplysning og tinnitus-forskning. Jeg 
må si jeg synes det har vært vel anvendte penger. 


I mål 


Min reise gikk videre, og til slutt fant jeg virkelig en vesentlig grad av 
meningsfull lindring i klinikken til en person som jeg er sikker på er 
nevnt i denne boken. Hvem, hvorfor, og hvordan er mye mindre viktig 
enn det faktum at det kan gjøres. Spørsmålet er egentlig: Hvilken 
bestemt metode for å oppnå betydelig lindring passer best for hvilken 
person? Tross alt er hvert menneske forskjellig, og hvert menneskes 
tinnitus er forskjellig. 


Stephen M. Nagler, kirurg og tinnitusbehandler 


1.4 — Behandling som fungerer 


Mange krever at tinnituslyden må bli fullstendig borte. Dette er ikke 
oppnåelig for de fleste i dag. Men mens vi venter på vidunderkuren, 
finnes en god nr 2 som nesten alle kan dra nytte av, nemlig å redusere 
lydens plagsomhet. Dersom vi kan slutte å reagere negativt på lyden, 
har vi jo ikke noe problem lenger. For det er nettopp vår reaksjon på 
lyden som er problemet vårt. 


Tilvenning 


På samme måte som hørselsystemet vårt tilvenner seg tusenvis av 
lyder og sjelden bryr seg om dem, kan vi trenes opp til å ikke bry oss 
om tinnituslyden. Når lyden ikke fører til negative reaksjoner, er lyden 
ikke et problem lenger. Tilvenningsmekanismen gjør at vi kan bo kloss 
inntil jernbanelinjen eller motorveien uten å reagere problematisk på 
lydene derfra. Vi ergrer oss heller ikke over lyden fra kjøleskapet som 
slår seg av og på, støyen i bilen når vi kjører, lyden fra vår egen 
pusting osv. Vanligvis skjer tilvenning automatisk, men noen ganger 
stikkes kjepper i hjulene, og vi venner oss ikke til lyden. Når tinnitus har 
blitt plagsom, er det fordi noe har forkludret den naturlige 
tilvenningsprosessen. 


Tilvenningsalternativet fremstår kanskje ikke som forlokkende til å 
begynne med, men er et meget kraftfullt alternativ som fungerer for de 
fleste. Leger og behandlere bruker ofte ordet habituering i stedet for 
tilvenning. 


Mennesker og dyr har en godt utviklet evne til å tilvenne seg lyder og 
andre sanseinntrykk. Dette er nødvendig for å ikke overbelaste 
hjernens bevisste områder. Vår bevissthet kan nemlig ikke arbeide 
med mer enn én ting om gangen. Derfor er vi utstyrt med et system 
som filtrerer bort inntrykk og tanker som ikke er viktige i øyeblikket. Her 
er et godt eksempel på hvor kraftfull denne filtreringsmekanismen er: 


Du får se en film hvor 8 håndballspillere kaster en ball til hverandre. Din 
oppgave er å telle hvor mange ganger det gule laget mottar ballen. 
Klarer du riktig svar, får du en flott premie. Etter 2 minutter spør 
"kinosjefen" om du la merke til gorillaen. 


Gorillaen? De aller fleste la ikke merke til gorillaen som var en tur 
innom. Ganske tankevekkende, eller hva? 


Tilvenningsmekanismen sørger for at inntrykk som åpenbart ikke har 
noen viktighet, kommer langt ned på prioriteringslisten og dermed 
sjelden kan sette i gang noen følelsesmessig og kroppslig reaksjon. 


Tilvenning skjer på det underbevisste planet. 


TRT-behandlingen er konstruert nettopp for å nyttiggjøre seg 
tilvenningsmekanismen. 


Mestring 


Mestring har med selvbeherskelse å gjøre. Mestringsteknikker er 
øvelser eller ting du gjør for å tåle mer eller takle en situasjon bedre. 
Ifom tinnitus betyr det at du lærer deg metoder som gjør at 
tinnituslyden ikke får deg til å føle deg like ille. Du vil da tåle 
situasjonen bedre slik at den ikke oppleves som like hemmende. På 
lang sikt (1-2 år) vil bruk av mestringsteknikker ofte føre til tilvenning. I 
kognitiv behandling av tinnitus tar man ofte i bruk en rekke 
mestringsteknikker. Les mer i kapittel 2.6 og 2.7. 


TRT 


På norsk kan vi kalle TRT (Tinnitus Retraining Therapy) for tinnitus 
omlærings-behandling. Poenget er å avlære / omprogrammere 
hjernens negative reaksjon på tinnituslyden, altså bli vant til lyden slik 
at vi ikke reagerer på den. Tusenvis av mennesker har fått et bedre liv 
etter å ha fått TRT-behandling. Metoden er virksom for de fleste, men 
resultatene er i stor grad avhengig av at behandleren tar oppgaven 
seriøst, og av tillitsforholdet som oppstår mellom behandler og pasient. 


Behandlingen er todelt; opplæring i tinnitusens virkemåte, og bruk av 
lydterapi. Opplæringen er viktig for å avdramatisere tinnitusens 
betydning og vise at lyden ofte bare er en naturlig bivirkning av 
hørselsystemets virkemåte. Dette vil fremskynde tilvenningsprosessen. 
Lydterapien skal sørge for at tinnituslyden blir mindre fremtredende og 
dermed lettere å tilvenne seg. Den skal også sikre at hørselsystemet 
ikke tvinges til unødvendig nevrologisk forsterkning av lyder. 


Jastreboff og Hazell utviklet TRT-metoden på slutten av 1980-tallet. 
Dessverre er det få TRT-behandlere i Norge. Mange behandlere bryter 
med flere av Jastreboff og Hazells retningslinjer og kaller derfor sin 
behandling for TRT-basert. Les mer i kapittel 2.4 og 2.5. 


Lydterapi 


Det finnes mange slags lydterapier. På 1970- og 1980-tallet mente 
mange behandlere at maskering (overdøving) av tinnituslyden ville gi 
god virkning. Maskering ble utført med ørepropp-lignende apparater 
som ga fra seg en lyd som skulle overdøve tinnituslyden. Tanken var at 
man dermed fikk en pause fra tinnituslyden, og på den måten kunne 
man lettere takle sin tinnitusplage. Behandlerne tenkte seg også at når 
man vennet seg til maskeringslyden, ville man ofte også bli tilvennet 
tinnituslyden. Omtrent halvparten av pasientene var i stand til å 
maskere sin tinnitus. Imidlertid ga denne metoden sjelden noen varig 
virkning. Lindringen opphørte så snart man slo av apparatene. 
Dessuten kunne man gå år etter år uten å bli bedre. Åpenbart kom 
tilvenningsprosessen sjelden i gang. Maskering av tinnituslyden er i 
dag ikke anbefalt av seriøse behandlere. Unntaket er når man i tøffe 
perioder trenger en kort pause fra tinnituslyden sin. 


I TRT-behandlingen benytter man ofte en lydgenerator som skal sørge 
for at tinnituslyden blir mindre fremtredende og dermed lettere å 
tilvenne seg. Lydgeneratorens bruselyd skal også forhindre stillhet. 
Dette sikrer at hørselsystemet ikke tvinges til å forsterke lyder 
unødvendig. Det er et stort poeng at bruselyden ikke skal overdøve 
tinnitusen. Lydgeneratoren ser ut som et maskeringsapparat, men 
brukes altså på en annen måte. Les mer i kapittel 2.5. 


I kognitiv behandling benyttes sjelden brusegeneratorer. I stedet er 
man vanligvis bevisst på å ha lyder rundt seg i de aller fleste 
situasjoner. Å systematisk benytte seg av lydene som finnes i 
omgivelsene, benyttes forresten også i TRT for de pasientene som ikke 
trenger lydgeneratorer eller ikke takler å bruke dem. 


Kognitiv terapi 


Vår adferd styres i stor grad av tanker vi ikke er særlig bevisste på. 
Vanligvis tror vi at vi reagerer ut fra hvilken hendelse vi blir utsatt for. 


Imidlertid er det tankene vi gjør oss i forbindelse med hendelsen, som 
avgjør hvordan vi reagerer. Disse tankene er vi vanligvis ikke særlig 
bevisste på. De har blitt tenkt så mange ganger gjennom livet vårt at de 
får leve uforstyrret. Dessuten er de vanligvis hensiktsmessige. De er 
som oftest blitt til gjennom oppveksten og sørger for at vi reagerer 
hensiktsmessig uten å måtte bruke bevisstheten i særlig grad. 


Noen ganger er disse automatiske tankene imidlertid ikke 
hensiktsmessige, ja av og til faktisk fullstendig feilaktige. Dette fører til 
problematiske reaksjoner. Men våre problematiske reksjoner på 
tinnituslyden kan reduseres ved at vi blir bevisst på de automatiske 
tankene vi har i forbindelse med tinnitus, og deretter spør oss selv om 
de er korrekte eller til nytte for oss. Er de feil eller skaper hindringer for 
oss, bør vi erstatte dem med mer hensiktsmessige tanker. Dette krever 
øving, men det fører til at vi får det lettere med vår tinnitus. 


Det finnes mange forskjellige psykologiske metoder. Kognitiv terapi er i 
praksis den eneste som benyttes ifom tinnitus. Metoden har vært i bruk 
i tinnitusbehandling i flere tiår. Den er godt dokumentert og kan vise til 
gode resultater. Imidlertid kreves det at behandleren er seriøst opptatt 
av din situasjon og vet en god del om plagsom tinnitus. Behandlere 
som ikke har en viss kjennskap til Jastreboffs nevrofysiologiske 
forklaring av plagsom tinnitus, kan vanskelig tas seriøst. Uansett bør de 
kjenne metodene til noen av de anerkjente frontfigurene innen 
tinnitusrettet kognitiv terapi. f.eks. Jane L. Henry, Peter H. Wilson, 
Viktor Kaldo, Gerhard Andersson, Richard S. Tyler eller Richard S. 
Hallam. 


Kognitiv terapi er forøvrig nyttig til det meste, selv om metoden 
opprinnelig var myntet på depresjon og angst. Les mer om kognitiv 
behandling i kapittel 2.6. 


Avspenning 


Inkludert i kognitiv terapi for tinnitus vil man nesten alltid finne teknikker 
for tankestyring og avspenning. Med forskjellige tankestyringsteknikker 
kan du lettere redusere de negative tankene. Avspenning reduserer 
stressnivået og gjør det lettere å ta tilbake kontrollen når tinnitus er 
som verst. Avspenningsøvelser er helt klart positivt for mange, men de 
er likevel bare ett av mange verktøy. Man må ty til andre metoder også. 
Les mer om tankestyring og avspenning i kapittel 2.6 og 2.7. 


Fysioterapi 


Mange tinnitusplagede forteller at styrken på tinnituslyden blir redusert 
når de får løst opp anspent muskulatur, spesielt i skulder-, nakke- og 
kjeve-regionen. I tillegg til å kunne ha direkte innvirkning på lydstyrken, 
er det åpenbart at redusert anspenthet roer ned følelsessystemet vårt 
og dermed gjør at lyden kan oppleves som noe mindre påtrengende. 
Fysioterapi er uten tvil positivt for mange, spesielt sammen med 
avspenningsøvelser, men er sjelden nok. Du må ty til andre metoder 
også. 


Hvis du går til en psykomotoriker i stedet for en vanlig fysioterapeut, får 
du både fysioterapi, avspenning og innsikt i hvilke tankemessige 
forhold som kan ligge bak din anspenthet. 


Medikamenter 


Rett som det er leser vi om at bestemte medikamenter fungerer bra 
mot tinnitus. Det er som oftest snakk om beroligende midler eller midler 
mot depresjon (ofte kalt lykkepiller). Særlig i USA er det forholdsvis 
vanlig å bruke "tinnitusmedisiner". Xanor / Xanax (Alprazolam), Zoloft 
(Sertralin) og enkelte andre legemidler har ord på seg for å dempe 
tinnituslyden. Dette kan stemme for noen plagede, men det er en 
utbredt oppfatning blant seriøse behandlere at de som merker en 
bedring, for det meste også lider av angst eller depresjon. Uten tvil 
trenger enkelte tinnitusplagede å behandle sin angst eller depresjon 
med legemidler, i hvert fall i en periode. 


Flere studier viser at medikamenter som f.eks. Xanor har visse positive 
virkninger på tinnituslyden og plagsomheten, men de viser også 
negative bivirkninger. Xanor er f.eks. sterkt avhengighetsdannende, 
hemmer hjernens evne til å lære og gir nedsatt hukommelse. Gang på 
gang konkluderes det med at man ikke kan anbefale noen 
medikamenter som generell tinnitusmedisin. 


Søvnproblemer har også stor innvirkning på vår evne til å takle 
tinnitusplagene. Noen har helt klart stor nytte av sovemedisin, i hvert 
fall for en periode. 


Husk også at slike legemidler bare skal tas i samråd med lege. Det er 
viktig at legen får vite hvilke andre medisiner og naturpreparater du tar. 


Visse kombinasjoner kan være svært farlige, f.eks. blodfortynnende 
medisin sammen med Ginkgo Biloba (som også er blodfortynnende). 


Andre behandlingsmetoder 


Det finnes også en del andre behandlinger som hevder å ha effekt. 
Svært få av disse kan vise til pålitelig dokumentasjon av virkning. Det 
blir ofte snakk om tro og egne erfaringer fra disse behandlingstypene. 
- Hypnose 

- Akupunktur 

- Laser 

- Magnetisk stimulering 

- Naturpreparater og kosttilskudd 

- Homeopati 

- Div annet 


Dokumentasjon / bevis 


Når man skal anbefale en behandlingsmetode, ønsker man å være 
rimelig sikker på at den faktisk fungerer for mange og ikke bare for en 
og annen. Derfor gjør man en test av behandlingen. Dessverre er det 
ikke godt nok å bare spørre pasientene om de ble bedre etter 
behandlingen. Mange andre ting enn selve behandlingsmetoden kan 
påvirke resultatene. 


Metode for testing av medisiner 


La oss først se hvordan medisiner testes. For å være mest mulig sikker 
på at resultatene kommer av medisinen, og ikke av noe annet, bør man 
teste på en overbevisende måte. Derfor sammenligner man vanligvis 
virkningen av den ekte medisinen med virkningen av en "narremedisin" 
eller "liksom-medisin". Dette er ingen virksom medisin, og den kalles 
placebo. Å sammenligne pasienter som får ekte medisin, med 
pasienter som får placebo, kalles en placebokontrollert studie. Placebo 
fordi noen pasienter får narremedisin, og kontrollert fordi man 
sammenligner med noen som ikke får den ekte medisinen. 


Vi vet at pasientenes mentale innstilling ofte har stor innvirkning på 
resultatet av en behandling. Det handler om forventninger og tro. 
Pasienter som vet at de får placebo, vil ikke ha noen tro på bedring. 


Pasienter som vet at de får ekte medisin, vil forvente bedring, og 
mange av dem bli bedre av den grunn. Dermed vil poenget med 
placebo-kontroll bli undergravet. 


For å bøte på dette, sørger man for at pasientene ikke vet om de får 
ekte medisin eller placebo. Dette kaller vi en blind studie. Nå vil ikke 
den ekte medisinen få fordelen av at pasientene forventer en virkning. 
Og placeboen vil ikke få ulempen av at pasientene ikke forventer en 
virkning. 


Men helt fornøyd er ikke forskerne ennå. De vet at legene som deler ut 
medisinen har ganske stor innflytelse på resultatet avhengig av om de 
er optimistiske eller pessimistiske. En lege som snakker varmt og 
overbevisende om en medisin, vil påvirke pasienten til å være positivt 
innstilt til at medisinen vil gi bedring. En lege som viser at han/hun ikke 
har noe tro på medisinen, vil påvirke pasienten til å være negativt 
innstilt til at medisinen kan ha noen virkning. Siden legens holdning 
overfor pasienten lett kan påvirkes av at legen vet hva som er placebo 
og hva som er ekte medisin, er det best at heller ikke legen vet hva 
pasienten får. Dette kalles en dobbelblind studie. 


Hvis de sykeste pasientene får ekte medisin og de friskeste placebo, vil 
resultatene trolig bli annerledes enn hvis de fikk omvendt. Derfor er det 
smart å sørge for at det er helt tilfeldig hvilke pasienter som får hva. 
Dette kalles randomisert studie. 


Når det gjelder testing av medisiner, er det altså tryggest å bruke en 
randomisert placebo-kontrollert dobbelblind testmetode. Da er 
sjansene gode for at man ser hva en medisin faktisk duger til, og ikke 
blir lurt av psykologiske effekter. 


Testing av terapeuter 


En randomisert bobbelblind placebokontrollert test er vanligvis lett å 
gjøre når man skal sjekke virkningen av medikamenter. Verre blir det 
når man vil teste virkningen av en behandlingsmetode som bygger på 
samtale og rådgivning eller spesielle øvelser og teknikker. TRT, 
kognitiv terapi, avspenning osv. er i denne kategorien. Hvorfor er dette 
verre? 


Blind: Det er veldig lett for pasientene å se forskjell på ekte behandling 
og den det sammenlignes med (liksom-behandling). Dette kan sterkt 


medvirke til at pasienten føler seg bedre av den ekte behandlingen 
fordi de regner det som sikrere at den har en eller annen virkning. 


Dobbelblind: Behandlerne vet hvilken behandling de gir. Dette er 
umulig å skjule. Hvis de som gir ekte behandling, oppfører seg veldig 
optimistisk, og de som gir kontroll-behandling (liksom-behandling), 
oppfører seg veldig pessimistisk, blir resultatene sannsynligvis tydelig 
påvirket av dette. Behandlerens innstilling smitter over på pasienten og 
kan sterkt medvirke til at pasienten føler seg bedre eller dårligere etter 
behandlingen. 


Placebo: Selv om man kan finne en behandlingsmetode som ikke har 
noen virkning (liksom-behandling) og dermed kan fungere som 
placebo, er det ikke store nytten i dette. Placebo har jo liten nytte når 
man ikke kan bruke blind eller dobbelblind studie. 


Annet: En pille er en pille, og dens innhold varierer ikke fra pille til 
pillle. Noe helt annet er det med en terapeut. Teraputens framtoning 
kan variere mye fra gang til gang. Noen ganger er terapeuten i god 
form og gjør sin jobb bedre og mer overbevisende. Noen ganger klarer 
han/hun ikke å forklare ting like godt som andre ganger. Noen ganger 
er humøret dårlig, og pasienten mister tiltroen til behandleren. 

Vi har vel alle opplevd at det var forskjell på lærernes evne til å gi oss 
lærdom. Selv om de fulgte samme undervisningsopplegg, hadde noen 
lærere bedre sukksess enn andre. Slik er der vel med terapeuter også. 
En terapeut kan praktisere metoden på en dårlig måte, og en annen 
terapeut kan praktisere den samme metoden på en god måte. Dermed 
blir resultatene ikke bare avhengig av metoden, men også av selve 
terapeutens evne til å benytte metoden. 


Disse forholdene gjør det så godt som umulig å legge frem skikkelige 
beviser for hvor godt TRT, kognitiv terapi, avspenning og andre 
terapeut-behandlinger fungerer. 


Konklusjon 


I praksis viser det seg tillitsforholdet som oppstår mellom pasient og 
behandler, er svært avgjørende for resultatene. Hvis behandleren 
fremstår som kunnskapsløs, usikker, selvmotsigende, uinteressert eller 
lignende, svekkes pasientens tillit til behandleren. 

Dermed viser det seg at behandlere som er ekte opptatt av at du skal 
få det bedre, ofte har betydelig større suksess enn andre behandlere. 


Ofte sies det at behandlerens evne til å ha medfølelse med pasientene 
og vilje til å hjelpe dem, er det aller viktigste for et godt resultat. Ha 
derfor fokus på at behandleren virker kunnskapsrik og seriøst opptatt 
av deg og dine plager. 


Del 2 
Vi går i dybden 


2.1 — Hørselsystemet 


Øret - en avansert mikrofon 


For lettere å kunne forstå plagsom tinnitus, trenger vi å vite litt om øret. 


Vibrasjoner 


Lyder er vibrasjoner i luften, ofte kalt lydbølger. Det ytre øret vårt er en 
trakt som fanger opp lyd-vibrasjonene og fører dem inn til 
trommehinnen innerst i øregangen. Dermed vibrerer trommehinnen i 
takt med lydvibrasjonene. Vibrasjonene i trommehinnen overføres til de 
3 små ørebenene. Disse er opphengt i mellomøret med to muskler. 
Hvis lyden er veldig kraftig, strammes de to musklene slik at 
lydbølgene dempes litt før de går videre. 


Sneglehuset 


Vibrasjonene fra mellomøre-benene overføres til sneglehusets myke 
"inngangsdør" (det ovale vinduet). Dermed begynner også saltvannet 
som er inni det spiralformede sneglehuset, å vibrere. En myk skillevegg 
på langs inni sneglehuset deler væsken i to. Dermed vibrerer også 
skilleveggen i takt med lydvibrasjonene. Tenk deg at skilleveggen er 
laget av gummi og har påklistret piano-tangenter. Et bestemt sted på 
gummi-pianoet vil vibrere mer enn resten. Dette er avhengig av hvilken 
tone vibrasjonen har. Der hvor vibrasjonen er sterkest, beveger en av 
tangentene seg mest. Dette tilsvarer tonen på lyden vi hører. De fleste 
lyder er sammensatt av mange forskjellige toner med forskjellig styrke. 
Derfor vil vanligvis mange av gummi-pianoets tangenter bevege seg 
samtidig, men i ulik grad. 


Hårceller 


På undersiden av gummi-pianoets tangenter sitter elektriske kontakter 
som registrerer hvor mye tangentene rører på seg. Disse kontaktene 
kalles flimmerhår og sitter på toppen av de såkalte hårcellene. Det 
finnes 2 typer hårceller, de ytre og de indre. De ytre hårcellene hjelper 
til med å gjøre små tangent-bevegelser større, altså forsterke svake 
lyder. De indre har som jobb å omdanne tangent-bevegelsene til 
nervesignaler som hjernen kan forstå. 


Ytre hårceller 


De ytre hårcellene forsterker svake vibrasjoner. Uten dem ville vi ikke 
kunne høre svake lyder. Det er snakk om ca 50-60 dB forsterkning av 
de svakeste lydene, altså svært mye. Veldig sterke lyder blir derimot 
ikke forsterket. 


De ytre hårcellene påvirker forsterkningen ved å forandre sin lengde. 
Det er bl.a. hjernen som gir beskjed om hvor mye de skal trekke seg 
sammen eller utvide seg. De ytre hårcellene skades lett av kraftig lyd, 
aldring, sykdommer, visse medisiner og annet. 


Indre hårceller 


Etter at de ytre hårcellene har forsterket svake vibrasjoner (men ikke 
kraftige), er turen kommet til de indre hårcellene. De indre hårcellene 
omdanner vibrasjonene til nervesignaler som sendes videre til hjernen. 


Overgangen mellom en indre hårcelle og hørselsnervetråden kalles 
kokleær synapse. Slike synapser er veldig sårbare og skades lett av 
kraftig lyd og annet. 


Hjernestammen - et avansert lydstudio 


Mellom sneglehuset og hjernens bevisste hørselsområde skjer det 
mange og viktige ting når det gjelder plagsom tinnitus. 


Hørselsnerven er en bunt med "ledninger" som frakter elektriske 
nervesignaler fra det indre øret og inn til hjernestammen. Én ledning for 
hver av sneglehusets "piano-tangenter". Veldig ofte ser man 
forklaringer hvor hørselsnerven frakter lyden fra sneglehuset og helt 
fram til hjernens bevisste hørselsområde. Mange videoer på Youtube 
viser det slik. Men hørselsnerven er kortere, den rekker bare bort til 
hjernestammen. Der slutter "|ledningsbunten", og et nettverk av 
nerveceller står klare til å overta stafettpinnen. Og allerede i 
hjernestammen blir lyder grundig analysert og bearbeidet. 


Underbevisst hørsel 


Faktisk skjer det altså mye bearbeiding av lyder allerede i 
hjernestammen og i områdene som styrer våre sinnsstemninger. 
Hjernestammen utgjør et super-avansert lydstudio. Her kan lyder 
forsterkes, undertrykkes og overvåkes. Når omgivelsene er lydfattige, 
skrus f.eks. den generelle forsterkningen opp, altså en automatisk 
lydstyrkeregulering. Dette kan vi kalle en nevrologisk forsterkning, men 
fagfolk sier gjerne sentral forsterkning. 


Den delen av hørselsystemet som befinner seg i hjernestammen, er 
meget tett koblet til hjernens system for sinnsstemninger (det limbiske 
system) og til lydminnet (lydbiblioteket). Denne samarbeidende 
gruppen kan vi kalle for den underbevisste hørsel. Allerede i det 
underbevisste hørselsystemet blir lyder gjenkjent og knyttet til en 
viktighet. Hva kommer denne lyden av, og hva kan den føre til i den 
situasjonen jeg er i akkurat nå? 


Lydbiblioteket 


Når øret fanger opp en lyd, tar det ikke mange tusendels sekunder før 
den underbevisste hørselen har gjenkjent lyden. Den underbevisste 


hørselen tar en titt i lydbiblioteket, og så snart den finner en lyd som er 
lik den som øret nettopp fanget opp, titter den på merkelappen som 
finnes i lydbiblioteket. Der står det hva denne lyden er (f.eks. en 
knekkelyd). Det står også hvor viktig denne lyden er (hva den kan 
medføre) i mange forskjellige situasjoner. Tross alt er det forskjellig 
viktighet på en knekkelyd bak deg i den mørke parken der du går 
alene, og en knekkelyd når du går gjennom et hugstfelt i skogen en 
søndag formiddag. Omstendighetene er viktig! En og samme lyd kan 
ha svært forskjellig betydning og viktighet avhengig av situasjon og 
omstendighet. 


En ukjent lyd, altså en lyd vi ikke har hørt før, har egentlig ingen 
betydning. Den finnes ikke i lydbiblioteket og har derfor ingen 
merkelapp som forteller hvilken betydning den har i forskjellige 
situasjoner. Først når vi har erfart hva den ukjente lyden er for noe og 
hva den innebærer (altså hvor viktig den er), kan det skrives noe på 
merkelappen. Som regel vil bevisst tenking kreves for å finne ut hva 
den ukjente lyden egentlig er og hva slags viktighet den har. 


Naturlig nok er det under oppveksten vi erfarer hva de fleste lyder er og 
hvilken betydning og viktighet de har. Etter å ha hørt en bestemt lyd 
mange ganger i forskjellige situasjoner, er merkelappen såpass godt 
utfylt at den dekker de fleste situasjoner. 


Følelser og kroppslige reaksjoner 


Betydningsfulle lyder er sterkt koblet til sinnsstemninger (f.eks. angst) 
og dermed til kroppslige reaksjoner (f.eks. økt hjerterytme). Dette setter 
oss i stand til å reagere raskt på farlige lyder. En lyd (f.eks. en 
knekkelyd bak oss når vi tror vi er alene) kan automatisk gjøre oss 
redde. Redselen setter i sin tur automatisk i gang kroppslige reaksjoner 
som f.eks. hurtigere hjerteslag, økt pusting og mer blod til musklene. 
Dette er viktig når vi må slåss eller flykte. Redselen medfører også at 
våre bevisste tanker tvinges til å jobbe med forhold som har med lyden 
å gjøre. Vi må jo ta i bruk de verktøyene vi har for å lykkes best mulig 
med å flykte eller slåss. 


I de små nattetimer tar jeg snarveien hjem fra puben. Den går gjennom 
den mørke parken. Jeg er alene. Plutselig hører jeg en lyd rett bak 
meg. Øyeblikkelig blir jeg redd og hjertet begynner å hamre dobbelt så 
raskt. Pusten går kjappere og er dypere. Og før jeg får tenkt meg om, 


har jeg lagt på sprang. På merkelappen i lydbiblioteket står det nemlig 
at lyden er en knekkelyd og at den er farlig når jeg er alene og ikke selv 
har forårsaket den. 


Bevisst hørsel - oppmerksomhet og grubling 


Først når lyden når fram til hjernens bevisste hørselsområde, blir vi klar 
over at vi hører en lyd. Vi blir også klar over hva den er og hvilken 
betydning den har. Er den viktig, gjør vi oss en del bevisste tanker om 
den og forsøker å gjøre ting som er fornuftig når en slik lyd høres. Men 
den underbevisste hørselen har altså allerede gjenkjent lyden og 
automatisk satt i gang ting bare på grunn av lydens betydning. 


Tilbake til min opplevelse i den mørke parken: 

Frykten pisker meg avgårde, og alle mine bevisste tanker handler nå 
om hvordan jeg best mulig skal komme unna denne farlige lyden. Det 
er nå umulig å forsøke å tenke ut hva jeg skal servere gjestene som 
kommer til middag neste helg. Det er umulig å tenke på hvordan jeg 
bør plassere pengene jeg arvet av min rike tante. Det er umulig å 
gruble på hvorfor barnet mitt gir blaffen i skolen. Nå kan bevisstheten 
bare konsentrere seg om å slippe helskinnet unna øyeblikkets farlige 
situasjon. 


Bevisstheten deltar vanligvis også aktivt i å identifisere ukjente lyder, 
altså lyder vi ennå ikke vet hva kommer av. Første gangen vi hører en 
lyd, vil som regel bevisstheten arbeide aktivt for å finne ut hva den 
kommer av og hvor viktig den er i forskjellige situasjoner. 


En mørk høstkveld kjører jeg bil hjem fra hytta mens jeg ivrig prater 
med de andre i bilen. Plutselig oppstår en middels kraftig brrrrrr-lyd. 
Umiddelbart blir jeg veldig engstelig. Hjertet mitt begynner å hamre 
raskere og kraftigere. Foten min flytter seg automatisk over til 
bremsepedalen og er klar til å bremse når som helst. Min bevisste 
oppmerksomhet flytter seg fullt og helt over til den nye lyden. Jeg klarer 
ikke å gjenkjenne den, og mine bevisste tanker forsøker seg på den 
ene forklaringen etter den andre. Og jeg hører knapt nok noen andre 
lyder. I de 30 sekundene som går før jeg finner ut hva som er årsak til 
lyden, oppfatter jeg lite av hva de andre prater om. Jeg klarer heller 
ikke å komme med annet enn grynte-svar når noen spør meg om noe. 
Nesten all min oppmerksomhet og alle mine bevisste tanker dreier seg 
om den nye lyden. 


Når jeg omsider oppdager at asfalten er blitt raspet opp fordi det snart 
skal legges ny asfalt, forstår jeg at lyden ikke betyr noe farlig eller 
viktig. Nå kan beredskapen min trekkes tilbake, hjertet roe seg ned og 
kroppen slappe av. Nå kan oppmerksomheten min følge med i 
samtalen. Nå kan bevisstheten min arbeide med mindre viktige ting. 
Den nye lyden legges inn i lydbiblioteket sammen med en nyskrevet 
merkelapp. Og den oppleves ikke dominerende lenger. 


Flykte eller slåss 


Varsle fare 


En av hørselsystemets viktigste oppgaver er å varsle farer. Deler av 
hørselen fungerer mens vi sover. Vi kan vekkes av svake lyder bare de 
har stor nok viktighet. Selv i dagens trygge samfunn preges 
menneskets oppførsel i stor grad av de mekanismene som lot våre 
forfedre håndtere farer på best mulig måte. 


Automatikk 


Det er ikke nok at vår bevissthet alene håndterer farer. Det tar for lang 
tid. Dessuten klarer den bare å konsentrere seg skikkelig om én ting 
om gangen. Derfor må automatiske reaksjoner til. Når det gjelder lyder, 
ligger automatikken i følgende 3 hovedområder: 


Den underbevisste hørselen (som befinner seg i hjernestammen): 
Gjenkjenner automatisk hva en lyd er og hva den kan medføre (ved å 
titte i lydbiblioteket). Eks.: knekkelyd bak meg i den mørke parken. 


Følelsessystemet (sinnsstemninger): 

Ligger i det såkalte limbiske system (i hjernens sentrum) og setter 
automatisk i gang en passende sinnsstemning, f.eks. redsel (pga 
lydens betydning). 


Det autonome nervesystem (det ikke-viljestyrte nervesystem): 
Bestemte kroppslige reaksjoner forbundet med å slåss eller flykte 
settes automatisk i gang på grunnlag av sinnsstemningen, f.eks. 
raskere og dypere pusting, hurtigere og kraftigere hjerteslag, utvidelse 
av blodårer som fører oksygen til musklene, osv. 


Filtrering / prioritering 


Vår bevisste del av hjernen klarer ikke å håndtere alle sanseinntrykk vi 
utsettes for. Derfor er vi utstyrt med et filtreringssystem som gjør at 
bare det som i øyeblikket er viktigst, får anledning til å plage 
bevisstheten vår. Dette kan sammenlignes med en arbeidsliste hvor 
det som i øyeblikket er viktigst, alltid flyttes opp til å ligge øverst. Et slikt 
sorterings- eller prioriteringssystem gjør at bevisstheten vår ikke blir 
overbelastet. For bevisstheten vår kan bare jobbe skikkelig med én ting 
om gangen. Du husker sikkert gorillaen i kapittel 1.47 


Filtrerings- eller prioriteringssystemet sikrer at viktige ting "sniker i 
køen" slik at vi kan reagere raskt på farer. Vi bør flykte eller slåss før 
det farlige har fått overtaket på oss. Selv i dagens trygge Norge styres 
svært mye av vår oppførsel av disse mekanismene. 


En farlig lyd må få høy viktighet og dermed komme øverst i 
prioriteringsbunken for at den raskt skal føre til at vi reagerer. Dette må 
skje raskest mulig, og derfor foregår dette på et lavt, underbevisst plan. 
En lyd som gjenkjennes som farlig, setter straks i gang en passende 
sinnsstemning, f.eks. redsel. Denne sinnsstemningen setter så i gang 
kroppslige reaksjoner via det autonome nervesystem, f.eks. raskere 
pusting, raskere hjerteslag, utvidede blodårer til musklene osv. Disse 
reaksjonene har vi veldig liten viljestyrt kontroll over. Dette automatiske 
systemet øker sjansene for en vellykket flukt. 


Selv om en ukjent lyd ikke har noen egentlig betydning, har den likevel 
en stor viktighet. Grunnen er at lyden kanskje kan være forbundet med 
fare. For sikkerhets skyld reagerer underbevisstheten som om en 
ukjent lyd er farlig. En ukjent lyd må håndteres som en farlig lyd inntil 
noe annet er bevist. Vår bevissthet må bruke mye tid og ressurser på å 
identifisere hva lyden egentlig innebærer. Når lyden er identifisert, 
legges den inn i lydbiblioteket og får en merkelapp. På merkelappen 
noteres det hva lyden er for noe og hvor viktig den er i forskjellige 
situasjoner. Neste gang vi hører lyden, gjenkjennes den automatisk, og 
det settes automatisk i gang de riktige følelser og kroppslige 
reaksjoner. 


En lyd som ikke har noen betydning, som altså er intetsigende, vil ikke 
medføre noen reaksjon. Den har så lav prioritet at ofte vil vi ikke en 
gang er klar over at den er der. Når hørte du kjøleskapslyden sist? 


Hjerneceller 


Som resten av hjernen, består mesteparten av hørselsystemet av 
nerveceller som er sammenkoblet i et nettverk. Slike nervenett er en 
forutsetning for å kunne lære av erfaring. 


Et levende nettverk 


Nerveceller kobler seg til hverandre i kompliserte nettverk. En typisk 
nervecelle har tusenvis av "fingrer" som mottar forskjellige signaler fra 
mange andre nerveceller, og drøssevis av "fingrer" som alle sender ett 
og samme signal ut til mange andre nerveceller. Slik blir det ganske 
raskt et komplisert nervenettverk. Dette nettverket er levende. 
Koblinger kan brytes og nye kan oppstå. Denne ommøbleringsevnen er 
selve byggesteinen i læring. Når et barn lærer å sykle, skjer det en 
voldsom ommøblering av nervekoblinger, slik at riktige reaksjoner raskt 
og automatisk kan gjøres når sykkelen f.eks. begynner å bikke over til 
den ene siden. Hos barn er ommøbleringsevnen meget stor. Deretter 
avtar den litt for hvert år. Som gamle vil noen av oss oppdage at denne 
evnen er blitt borte. 


Ommøbleringsevnen kalles plastisitet og er en forutsetning for å lære 
og å avlære / omlære. Tilvenning til tinnituslyden er en 
avlæringsprosess og krever at plastisiteten fungerer. Når den ikke 
lenger fungerer, er det liten effekt av å gå i en tilvenningsbehandling 
som f.eks. TRT eller kognitiv behandling. 


Hemmende medikamenter 


Visse legemidler (f.eks. såkalte benzo-preparater, også kalt valium- 
medikamenter) kan lamme ommøbleringsevnen eller plastisiteten som 
legene kaller den. Valium og en del sovemidler, beroligende midler og 
antidepressiva består bl.a. av benzodiazepin. Tinnitusmedisinen 
Xanax, også kalt Xanor, Niravam og Alprazolam, er et benzo-preparat. 
Det blokkerer altså for lærings- og tilvenningsprosessen fordi den 
hemmer plastisiteten. TRT- og kognitiv behandling er uten særlig 
virkning når hjernecellene ikke klarer å flytte på koblingene de har seg i 
mellom. 


Dessuten er benzo-preparatene vanligvis sterkt vanedannende. Å 
slutte med et benzo-legemiddel er som regel meget vanskelig. Svært 
ofte vil tinnitusen "gå i taket" når man forsøker å trappe ned bruken. 


Disse stoffene kan også ha mange andre bivirkninger, f.eks. tinnitus og 
lydoverfølsomhet. 


2.2 — Kilden til tinnituslyden 


I øret 


Øregangen 


Av og til kan tilstoppede øreganger være årsak til tinnituslyden. Det kan 
f.eks. være ørevoks som blokkerer eller ligger inntil trommehinnen. 
Dette gir svakere lydbilde og dermed lettere for å oppdage en 
tinnituslyd (se 3 sider lenger ut i boken). 


Mellomøret 


Diverse tilstander i mellomøret (f.eks. betennelse, otosklerose og 
annet) kan medføre at lydoverføringen fungerer dårlig. Dette betyr i 
praksis mer stillhet. Dermed er det lettere å oppdage en tinnituslyd man 
ellers ikke ville ha lagt merke til. 


I noen tilfeller kan spasmer i en av musklene som holder mellomøre- 
benene på plass, oppleves som en mørk tinnituslyd (ofte blafrende). 

Likeledes kan muskler i øretrompeten ha krampetilstander som lager 
en lyd. Begge disse tilfellene vil vanligvis kunne høres av legen. 


Det indre øret 


Den mest vanlige årsaken til tinnituslyden antas ofte å være skade på 
de ytre hårcellene som befinner seg inne i sneglehuset. Det er som 
oftest de hårlignende utvekstene på toppen av hårcellene som 
ødelegges. De kalles flimmerhår. Dette kan gi både nedsatt hørsel og 
tinnituslyd. Derfor er det ikke merkelig at tinnitus og nedsatt hørsel ofte 
kommer som en "pakkeløsning". Hårcellene skades oftest av kraftig lyd 
og alder, men også av øregiftige legemidler og mye annet. 


Gjennom de siste 10-20 årene har det blitt mer og mer oppmerksomhet 
rundt tinnitus pga skadede synapser i sneglehuset, altså skade på 
overgangen mellom en indre hårcelle og hørselsnerven. Dette kalles 
kokleær synaptopati. Denne skaden oppdages ikke av en tradisjonell 
hørselstest, men gir seg utslag i dårlig taleforståelse i støy. Siden 
synapsene i sneglehuset ser ut til å skades enda lettere enn de ytre 
hårcellene, skal man kanskje ikke bli helt overrasket dersom det viser 
seg at mange tinntustilfeller er forårsaket av dette. 


Mekanisk skade på det indre øret (sneglehuset) kan også medføre at 
det lages et falskt lydsignal. En slik skade kan f.eks. komme av brudd 
på skallen nær øret. Sykdommen meniére medfører at et av saltvanns- 
kamrene inne i sneglehuset eser ut og skades. Dette gir nesten alltid 
en tinnituslyd. 


Man kan også ha hull i balanseorganet (SSCD) og ha en tinnituslyd 
pga dette. Da er lyden typisk puls-synkron. Vanligvis vil hull i 
balanseorganet også gi en del andre utslag, f.eks. balanseproblemer, 
dårlig hørsel i bassen, og overfølsomhet for kroppslyder. 


I hjernen 


Hørselsnerven 


Med alderen kan hørselsnerven som bringer signaler fra sneglehuset 
og inn til hjernestammen, ha fått en del skader. Siden de lyse tonene 
fraktes ytterst i nervebunten, vil det vanligvis gå ut over diskanten først. 
Dette vil kunne gi både nedsatt hørsel og en tinnituslyd i 
diskantområdet. Hørselsnerven kan også skades av pga virus og 
bakterier og brudd på skallen. Dermed kan også slike ting medføre en 
tinnituslyd. 


Hjernestammen 


I hjernestammen går hørselsnerven over til et finmasket nettverk av 
nerveceller. Her foregår svært mye bearbeiding av lyder. Bl.a. blandes 
andre sanseinntrykk også inn i hørselsystemet. Alle sanser passerer 
gjennom hjernestammen. Skader på hjernestammen kan gi tinnituslyd i 
varierende grad. Det er derfor ikke så merkelig at omtrent 1/3 av de 
nakkesleng-skadede oppdager en tinnituslyd. 


Arbeidsledige nerveceller 


Pga hjernecellenes måte å jobbe, oppstår ofte det vi kan kalle nerve- 
smitting. Når noen nerveceller av en eller annen grunn ikke lenger 
mottar noen signaler, begynner de å lete etter andre signaler i 
nærheten. De nye signalene de adopterer, behøver ikke nødvendigvis 
å være av samme type som de opprinnelige. Slik kan det faktisk skje at 
hørselsystemet mottar signaler fra ansiktsnerven, muskulatur osv og lar 
disse signalene påvirke lyder vi hører. Dette anses som en sannsynlig 
forklaring på hvorfor mange kan påvirke tinnituslyden ved å bevege på 
ansikt, kjeve, nakke eller skuldre. 


Stillhet skrur opp volumkontrollen 


Den delen av hørselsystemet som befinner seg i hjernestammen, 
fungerer som et meget avansert lydstudio. Her finnes bl.a. automatiske 
justeringsmuligheter, f.eks. automatisk lydstyrkeregulering). Hvis du 
tenker tilbake på Heller og Bergmans eksperiment (kapittel 1.1), er det 
lett å anta at en del mennesker har en tinnituslyd fordi de oppholder 
seg i svært stille omgivelser mesteparten av dagen. En pensjonist i 
dagens godt lydisolerte boliger, utsettes ikke for mye lyd. Når 
vedkommende i tillegg sannsynligvis har nedsatt hørsel (pga alder), blir 
det så mye stillhet at det nesten ikke er til å unngå at en tinnituslyd 
dukker opp. 


Omkring 7 av 10 døve har tinnitus, sies det. 


En kortere periode med stillhet kan i enkelte tilfeller være 
skjebnesvangert. I hvert fall hvis personen blir oppmerksom på en 
tinnituslyd og begynner å bekymre seg over den. 


Stillhet produserer fantomlyd 


Det er også slik at stillhet er mangel på lydstimulering. Hjernen vår er 
laget for å håndtere den store mengden stimulering vi utsettes for 
gjennom en normal dag. Når stimulering mangler, ser det ut til at 
hjernen begynner å produsere sin egen erstatning. Dette kan vi kalle 
fantomstimulering. Et eksempel er fantomsmerter. 


En liten historie for å illustrere dette: 


Linda har amputert sin høyre arm rett over albuen. Rett som det er 
kjenner hun smerte i fingrer hun ikke har. En dag merker hun at den 


høyre hånden (som ikke finnes) er krampaktig lukket og hun har 
krampesmerter i muskulaturen i underarmen (som heller ikke finnes). 
Dette er fryktelig vondt. Ingen kan bøye ut fingrene hennes, og ingen 
kan massere underarmen. 


Hun får omsider hjelp. Det finnes en spesiell boks man kan stikke 
hendene sine inn i. På toppen av boksen er en glassplate slik at man 
kan se begge hendene sine. Poa en spesiell speilkonstruksjon ser man 
egentlig bare sin venstre hånd i begge glassvinduene. Den man ser til 
høyre er altså bare et speilbilde av den venstre. 


Linda får beskjed om å knytte sin venstre hånd slik at den blir omtrent 
slik som den høyre føles. Så putter hun både sin venstre hånd og sin 
høyre (som ikke finnes) inn i boksen. Hun ser nå 2 knyttede hender. 
Den høyre er kun et speilbilde av den venstre. "Åpne begge hendene 
og strekk ut fingrene." Hun klarer å åpne den venstre. Men hva får hun 
se i boksen? Begge hender åpner seg. Så føler hun at krampen i den 
høyre underarmen begynner å gi slipp. Hjernen har nå sett at høyre 
hånd åpnet seg og kan derfor korrigere det falske fantominntrykket av 
at hånden var krampaktig sammenknytt. 


Det er få grunner til at hørselsystemet ikke kan bli utsatt for lignende 
fantomstimulering, altså fantomlyd. Dette er lyd som hjernen dikter opp 
fordi ekte lyd mangler. 


Muskler og skjelett 


Det rapporteres ofte om tinnitus som kan være forårsaket av tilstander i 
muskler og skjelett. Dels kan det komme av nervesignaler direkte fra 
muskler, dels fra nerver som er kommet i klem i skjelettet. Trolig kan 
det være andre årsaksmekanismer også. 


Hjerte og blodsirkulasjon 


En tinnituslyd som varierer i takt med hjerteslagene, kalles puls- 
synkron tinnitus. Som oftest har den sin årsak i forhold som har med 
blodsirkulasjon å gjøre. Du skal alltid oppsøke lege hvis du har puls- 
synkron tinnitus. I kapittel 3.5 finner du en del tips legen bør være klar 
over. 


2.3 — Virkemåten til plagsom tinnitus 


Lært reaksjon (betinget refleks) 


Pavlovs hunder 


Russeren Ivan Pavlov ble mest berømt for sitt eksperiment med 
siklende hunder på 1920-tallet. Reklamebransjen er svært glad for at 
Pavlov fant ut hvordan man kan styre mennesker til å oppføre seg på 
spesielle måter. Hundetrenere kan også takke Pavlov. Riktignok 
praktiserte mange av dem allerede dressur på en pavlovsk måte, men 
nå fikk de en forklaring på hvorfor det virket så bra. 


Pavlov visste at hunder utskiller mye spytt når de får mat. Dette er en 
innebygget reaksjon, en medfødt refleks, hos alle hunder. Han visste 
også at hunder ikke bryr seg om en bjelle som ringer, i hvert fall ikke 
etter at den har ringt et par ganger uten at noe spesielt skjer. 


Så begynte eksperimentet: Hundene fikk mat samtidig med at en bjelle 
ringte. Dette gjentok seg ved hvert måltid gjennom en viss tid, kanskje 
en uke. Så ringte Pavlov med bjellen uten at han gav mat til hundene. 
Likevel utskilte de mye spytt akkurat som om de var blitt servert mat. 


Dette var en ny refleks, en lært refleks, ikke en medfødt. Og den var 
automatisk. Hundene bare måtte sikle når de hørte bjellelyden. Den 
nye refleksen var dessuten blitt innlært uten bevisst kontroll. Ingen av 
hundene hadde kunnet motsette seg denne programmeringen. 


Pavlov oppdaget også at den lærte refleksen etter hvert døde bort 
dersom han aldri ga mat når han ringte med bjellen. Hundene vennet 
seg da til at ringelyden ikke lenger betydde mat. Dette kaller vi utdøing 
av refleks, avlæring, tilvenning, eller habituering. Avlæring skjedde ikke 
hvis han innimellom (f.eks. én gang pr dag) sørget for å ringe med 
bjellen samtidig som hundene fikk mat. 


Torturisten 


Du tas til fange, og fienden gir deg elektrisk støt for å få deg til å røpe 
en hemmelighet. Du rykker voldsomt hver gang du får støt. Torturisten 
har for vane å knipse rett før du får det elektriske støtet. Etter noen 
ganger rykker du allerede når knipselyden høres. Det er ikke lenger 


nødvendig å få støtet. Du er blitt programmert til å rykke bare ved 
knipselyden. En betinget refleks har oppstått enten du ville det eller ei. 
Det er nå nok å knipse for å få deg til å reagere som om du får støt. Og 
denne reaksjonen har du ingen viljestyrt kontroll over. Du kan ikke la 
være å rykke selv om du bestemmer deg for at du ikke skal rykke. 


Avlæring I tilvenning 


Senere blir du satt fri. Men når noen knipser, rykker du kraftig. For hver 
gang du hører knipselyden uten å få støt, blir din rykking litt svakere. 
Etter en stund er du såpass tilvennet at du ikke lenger rykker. Den 
lærte refleksen har nå dødd ut. Det kalles passiv avlæring når 
avlæringen skjer ved at du fortsetter å høre lyden men ikke utsettes for 
det vonde (ikke får "straff"). 


Tilvenningen kunne skjedd enda raskere dersom straffen (det 
elektriske støtet) hadde blitt byttet ut med en belønning (f.eks. deilig 
sjokolade) som kom samtidig med knipselyden. Etter et visst antall 
ganger ville du ikke lenger rykke ved knipselyden, men heller glede deg 
til sjokoladen. Det kalles aktiv avlæring når avlæringen skjer ved at du 
fortsetter å høre lyden samtidig med at du får belønning (i stedet for 
straff). Aktiv avlæring er mye mer effektiv enn passiv avlæring. 


En tredje variant er å knipse normalt mens man gir et veldig svakt støt. 
Denne mye svakere straffen vil medføre en svakere (mindre negativ) 
reaksjon. Man omprogrammerer dermed koblingen til å bli mellom 
knipselyden og noe som ikke er like negativt som før. Denne 
avlæringsvarianten fungerer ikke så godt som de to som er nevnt 
ovenfor. 


En fjerde metode er å knipse veldig svakt (altså ha en svakere 
lydstyrke enn før) mens støtet gis. Denne måten kan gi en avlæring, 
men er ikke spesielt effektiv. 


Å avlære seg en lært refleks, kaller vi ofte tilvenning. Du venner deg til 
lyden slik at lyden ikke klarer å sette i gang den negative reaksjonen du 
tidligere var plaget av. (Noen tror at tilvenning til tinnitus betyr å venne 
seg til å ha det plagsomt, altså utstå plagsomheten. Men vi mener 
tilvenning til tinnituslyden slik at den ikke fremkaller plagsomme 
reaksjoner.) 


Når det gjelder tilvenning, er det enkelte ting vi bør huske: 


- Ofte vil bevisstheten ikke kunne se noen sammenheng mellom lyden 
og reaksjonen (fordi koblingen er en tilfeldig betinget refleks). 


- Det skjer ingen tilvenning hvis underbevisstheten ikke endre syn på 
lydens betydning, f.eks. at lyden representerer noe veldig farlig. 


- Ukjente lyder regnes som oftest som farlige / negative inntil noe annet 
er bevist. 


- Lydens betydning er viktigere enn lydens styrke. 


- Det er vanskeligere å tilvenne seg en sterk utgave av en lyd enn en 
svak utgave av samme lyd. Sterke lyder oppfattes som nærmere og 
dermed viktigere. 


Rett som det er snubler du over ordet habituering når du leser om 
mestring av tinnitus. Det betyr tilvenning og er det samme som 
avlæring. 


Plagsom tinnitus som lært reaksjon 


Pawel Jastreboff sier at den plagsomme reaksjonen som vi har på 
tinnituslyden, egentlig er en lært reaksjon, en betinget refleks. 


Så lenge torturisten av og til ga deg støt mens han samtidig knipset, så 
ville ikke refleksen dø ut. Han behøvde ikke gi straff hver gang han 
knipset. Av og til var nok. 


Når det gjelder plagsom tinnitus, er vår reaksjon på lyden så guffen at 
reaksjonen i seg selv oppleves som en straff. Dermed er vi i en 
situasjon som forsterker seg selv, som holder liv i seg selv. Vi har både 
lyd og straff samtidig. Og begge deler er der store deler av dagen, ikke 
bare av og til. Vi kan derfor ikke få igangsatt noen avlæring eller 
tilvenning. Den betingede refleksen lever altså sitt eget liv. Vi er fanget i 
en ond sirkel. 


Lært reaksjon 1 (elektro-sjokk) 


La oss se litt nærmere på hva som skjedde i torturtilfellet: 


ELEKTRO-SJOKK: 


RYKKING Lyd RYKKING Lyd RYKKING Lyd 
Å høres hores 
| 4 A 
& =P 
Tikkelyd Tikkelyd Tikkelyd 
ELSJOKK ELSJOKK 


- En person som får elektrosjokk (støt), skvetter / rykker. 
- Knipse med fingrene samtidig med elektrosjokk. 


- Etter noen (f.eks. 5) ganger samtidig knipsing og støt: 
En kobling har oppstått. Nå er det nok å knipse uten å gi elektrosjokk. 
Likevel rykker personen (som om han fikk elektrosjokk). 


- Etter mange (f.eks. 50) ganger uten støt: 

Rykkingen blir mindre tydelig for hver gang. Til slutt ingen rykking. Den 
lærte reaksjonen er dødd ut. Koblingen mellom knipselyd og rykke- 
reaksjon er brutt. 


Lært reaksjon 2 (tinnitus) 


Så ser vi hva som skjer når tinnitus blir plagsom: 

(I dette tilfellet bruker vi tidspress som eksempel. Vi kunne også ha 
brukt andre typer opprinnelig straff, f.eks. miste jobben, miste et barn, 
bli mobbet, utsettes for grovt overfall, osv.) 


TINNITUS: 
STRESS Lyd STRESS Lyd STRESS Lyd STRESS 
Å høres høres høres 
| 4 dl. Å 
3 *+ åt AE AM 
| Tinnitus Tinnitus Tinnitus 
TIDS- (heie tiden) rIDS- Straff (hele tiden) straff (hele tiden) straff 
PRESS PRESS (hele (hele tiden) (hele tiden) 
: * tiden) 
(straff) (straff) 


- En person som utsettes for tidspress, blir stresset og anspent. 


- Personen oppdager en tinnituslyd samtidig som tidspresset er der. 


- Etter kort tid (f.eks. 1 uke) med både tinnituslyd og tidspress: 

En kobling har oppstått. Selv om tidspresset er slutt, er tinnituslyden 
alene nok til at personen blir stresset (som om hun/han var under 
tidspress). 


- Etter lang tid (f.eks. 10 uker) uten tidspress: 

Reaksjonen (stressfølelsen) avtar IKKE for hver dag som går uten 
tidspress. Den lærte reaksjonen dør IKKE ut. Koblingen mellom 
tinnituslyd og stressreaksjon brytes IKKE. 

Hvorfor ikke? Fordi reaksjonen (stressfølelsen) oppleves som såpass 
ubehagelig at den rett og slett også fungerer som en straff. Denne 
straffen er dessuten ganske lik den opprinnelige straffen, og har faktisk 
overtatt rollen til den opprinnelige straffen. Siden personen fremdeles 
har lyd og straff samtidig, vil en avlæring / tilvenning vanskelig kunne 
skje. 


Ikke noe håp? 


Når den plagsomme reaksjonen tilbakekobles som straff og dermed 
ødelegger for tilvenningsprosessen, hvordan skal man da kunne bryte 
koblingen mellom tinnituslyd og reaksjonen? Er det ikke håp for de som 
plages? 


Jo, det er håp! Ved å gjøre straffen mindre negativ (avlæringsmetode 
3), settes avlæringsprosessen lettere i gang. Enda lettere går det hvis 
straffen ikke oppleves som en straff i det hele tatt (avlæringsmetode 1). 
Og klarer man å snu straffen til belønning (avlæringsmetode 2), har 
man lagt gullegget! Jo mer man kan få vridd straffen over mot en 
belønning, jo større sannsynlighet for raskere bedring. 


Siden straffen er en tilbakekobling av den negative reaksjonen man har 
på tinnituslyden, er det om å gjøre å bearbeide sitt syn på tinnituslyden 
og tinnitus-situasjonen man er i. Ved å få grundig og troverdig 
kunnskap om virkemåten til plagsom tinnitus, kan rykter, skrekkhistorier 
og egne (tvilsomme) teorier dempes, slik at man sitter igjen med en 
mye mindre straff. Det er dette TRT-metoden baserer seg på. Les mer 
om TRT i neste kapittel. 

Ved å gjennomgå sine tanker og holdninger (som ofte er overdrevent 
negative og pessimistiske hos mennesker som lider) kan man også 


bearbeide reaksjonen slik at straffen reduseres. Dette er den røde 
tråden i kognitiv behandling som omtales i kapittel 2.6. 


2.4 — TRT-behandling 


Kort innføring 


Dersom man innser at hjernen er innstilt på å finne ut betydningen / 
viktigheten til lyder som øret fanger opp, er man kommet et godt stykke 
på vei til å erkjenne at TRT har noe for seg. 


TRT er forkortelse for Tinnitus Retraining Therapy, og på norsk blir det 
tinnitus omlærings-behandling. Kort fortalt går TRT ut på å 
omprogrammere hjernens måte å tolke betydningen av tinnituslyden. 
Hjernen prioriterer lyder som den mener kan ha sammenheng med fare 
eller andre viktige negative ting. F.eks. en knekkelyd bak deg i parken 
en mørk kveld du går alene. Eller en knirkelyd om natten i huset du bor 
alene i. Mange synes det er vanskelig å se at tinnituslyden har noe å 
gjøre med fare eller andre vesentlig negative ting. Men pga betingede 
reflekser (se forrige kapittel) er det nok at lyden har blitt koblet til noe 
annet som underbevisstheten anser som farlig eller veldig negativt, 
f.eks. mobbing på arbeidsplassen eller bortgang av en nær og kjær. 
Tinnituslyden bare trigger (setter i gang) en negativ reaksjon som 
egentlig tilhører noe annet enn tinnituslyden. 


Med TRT forsøker man å få underbevisstheten til å innse at 
tinnituslyden egentlig er betydningsløs og uten noen form for viktighet. 
Dermed kan hjernen legge tinnituslyden lenger ned i 
prioriteringsbunken i stedet for at den ligger øverst. Da vil lyden 
sjeldnere sette i gang en følelsesmessig og kroppslig reaksjon. På godt 
norsk kalles dette tilvenning. De skolerte liker bedre å si habituering av 
reaksjonen. Det betyr at vi har vennet oss så mye til lyden at den ikke 
setter i gang de negative reaksjonene vi tidligere hadde. 


Prosessen vil hos en del mennesker gå enda lenger. Tinnituslyden 
blokkeres stadig oftere, og etter hvert kommer den nesten aldri frem til 


bevisstheten. Faktisk kan det av og til gå så langt for noen at styrken 
på lyden også reduseres kraftig. Vi kan kalle dette full tilvenning. På 
fagspråket kalles det habituering av persepsjonen (persepsjon = 
oppfattelse). Det betyr at vi har vennet oss så mye til lyden at den 
faktisk ikke oppfattes av bevisstheten vår. 


Ved bruk av lydgeneratorer hjelpes hjernen til raskere å lære at 
tinnituslyden er uten noen vesentlig betydning. Den betydningsløse 
bruselyden gjør at tinnituslyden ikke blir så fremtredende. Dermed 
oppfatter hjernen den som litt svakere, og da blir det lettere å venne 
seg til den. 


Grundig opplysning er meget viktig i TRT. Du må lære mye om 
hørselsystemet og den tette koblingen til følelsesmessige reaksjoner. 
Da kan underbevisstheten lettere forstå at frykten, engstelsen, 
håpløsheten eller hva du nå føler i forbindelse med tinnitusen, er 
misforstått. Innser din underbevissthet ikke dette, skjer det ingen 
tilvenning til tinnituslyden. I TRT ligger det nedfelt at hvis hjernen ikke 
forandrer syn på hva tinnitus-lyden representerer, så skjer det ingen 
tilvenning. Derfor er det avgjørende å få troverdig opplæring i 
virkemåten til tinnitus-plagsomhet, slik at underbevisstheten får en 
mulighet til å innse at tinnituslyden faktisk ikke kommer av noen farlig 
tilstand i kroppen. 


Forundersøkelser 


Før opplæringen starter for alvor, bør du få avklart at du ikke har noen 
kroppslige tilstander som er farlig. Tinnitusplagsomheten påvirkes 
negativt hvis din underbevissthet mistenker at tinnitusen er et varsel du 
har noen alvorlige kroppslige helseproblemer (for eksempel hjerte- 
problemer). En grundig kroppslig helsesjekk vil som oftest fjerne slik tvil 
og dermed være gunstig for din videre fremgang. 

Det samme gjelder psykologiske helseproblemer. Det er neppe noen 
overraskelse at eksisterende angstlidelse, depresjon eller lignende kan 
forverre din evne til å takle tinnitus og dermed stikke kjepper i hjulene 
for den behandlingen du skal gå gjennom. Å få oversikt over eventuell 
angst og depresjon er fornuftig å gjøre veldig tidlig i tinnitus- 
behandlingen. 

Dessuten kan det være smart å fastslå om tinnitusen kan komme av 


helsetilstander hvor behandling av tilstanden også kan gjøre at 
tinnituslyden svekkes eller forsvinner. 


Så er turen kommet til en sjekk hos ørelegen og audiografen. Her 
undersøkes ører og hørselsystem, og det blir gjort hørselstester og 
kanskje tinnitustester. I kapittel 3.5 og 3.6 listes det opp en del ting 
legen og audiografen bør ha i tankene når de undersøker deg. Også 
her er det sjelden man finner en reparerbar årsak. Har du nedsatt 
hørsel, vil du som regel få beskjed om at årsaken til tinnituslyden er 
skadede hårceller i det indre øret (sneglehuset). Hvis du ikke har 
nedsatt hørsel, er det mer sannsynlig at du kan bli fortalt at tinnitus er 
en naturlig lyd i hørselsystemet, men at lyden feilaktig har havnet i 
"overvåkings-fellen". 


Tinnituslyden er nesten aldri et tegn på en farlig tilstand. 


Når man er i den situasjonen at legene ikke kan fjerne tinnituslyden, og 
den ikke har sammenheng med en farlig lidelse, er tiden moden for å 
gå i gang med selve tilvenningsbehandlingen. TRT har som mål å 
redusere de plagsomme reaksjonene lyden gir deg. Hovedmålet er ikke 
å fjerne lyden, men å fjerne de negative reaksjonene du har på lyden. 
Likevel sier mer enn hver tiende som fullfører TRT-behandling, at lyden 
etter hvert er blitt borte. 


Opplæring 


Opplæringen er kanskje den viktigste delen av TRT-behandlingen. En 
behandler som ikke er flink til å forklare deg virkemåten til plagsom 
tinnitus, eller som later til å ikke bry seg så mye om hvordan det vil gå 
med deg, kan være en katastrofe for behandlingsresultatet. 
Opplæringsbiten blir ofte kalt veiledende rådgivning (directive 
counseling). 


Det første møtet med behandleren vil typisk vare 2-4 timer, men dette 
varierer mye fra behandler til behandler. Det blir da gjort et detaljert 
intervju for å kartlegge hvor mye plaget du er på forskjellige områder. 
Plagsomheten graderes på skalaer fra 1 til 10. Det er også viktig å 
kartlegge om du i tillegg har problemer pga nedsatt hørsel og 
overfølsomhet for lyder. Så blir det bestemt hvilken variant av 
behandlingen du skal ha, altså hvilken behandlingskategori du tilhører. 


Etter intervjuet blir du forklart viktige ting om virkemåten til tinnitus. 
Poenget er å få deg (eller rettere sagt underbevisstheten din) til å se på 
tinnitus med mer saklige og jordnære øyne. Behandleren må 
tilrettelegge forklaringene slik at du lettest mulig forstår dem. I løpet av 
dette første møtet er det selvsagt ikke mulig å formidle all kunnskap. 
Flere møter må avtales. 


Møte nr 2 blir vanligvis 2-4 uker senere. Det vil normalt vare 1-2 timer. 
Da skal lydgeneratorene (se neste avsnitt) prøves (så sant du ikke 
tilhører den lettest plagede gruppen), og mer informasjon om tinnitus 
skal gis til deg. Det blir en del repetisjon også, for å sikre at du har 
forstått de viktige tingene. 


Møte nr 3 kommer ofte ca 3 mndr senere, men dette kan variere mye 
fra pasient til pasient og fra behandler til behandler. I mellomtiden har 
du hatt anledning til å kontakte behandleren pr telefon, epost eller brev 
når du lurer på noe. Møte nr 4 kan kanskje være etter 6-7 mndr, og 
møte nr 5 etter et års tid. Ved hvert møte med behandleren får du 
opplæring i virkemåten til plagsom tinnitus. 


Hvor mange møter du har med behandleren, og hvor lenge hvert møte 
varer, kan variere mye fra behandler til behandler og fra pasient til 
pasient. 


Lydgenerator 


Den andre hoveddelen av TRT-behandlingen er bevisst bruk av lyder. 
Dette kan vi kalle lydberikelse. Det er om å gjøre å ha et visst lydmiljø 
rundt seg hele dagen. Faktisk er det minst like viktig å ha dette om 
natten også, for deler av hørselsystemet er aktivt mens vi sover, og 
dagens soverom er som oftest så stille at det er uheldig for 
behandlingen. Stillhet skal unngås, i hvert fall så lenge behandlingen 
pågår. 

De pasientene som er lettere plaget, klarer seg gjerne med bevisst 
bruk av omgivelseslyder, f.eks. radio, TV, sus fra ventilasjonsanlegg, 
trafikklyder osv. De med litt større plager vil få såkalte lydgeneratorer. 
En lydgenerator kalles ofte en støygenerator eller en masker (engelsk 
for maskeringsapparat). Tidligere ga lydgeneratorer fra seg en bruse- 
eller suse-lyd som inneholder toner fra bass, mellomtone og diskant. 


Nå er det også mulig å få andre lyder, for eksempel naturlyder. Mer om 
dette i kapittel 2.5. 


Varianter av TRT 


På slutten av 1980-tallet utviklet Pawel Jastreboff og Jonathan Hazell 
TRT-metoden og laget et veldefinert opplegg for hvordan den burde 
utføres. Andre behandlinger som bygger på TRT kan mangle viktige 
elementer, og kan dermed strengt tatt ikke kalles TRT. Det er også av 
stor betydning at opplæringsdelen av TRT utføres av en dyktig 
behandler som trives med å hjelpe andre og har god kjennskap til 
Jastreboffs nevrofysiologiske modell. 


I Norge fikk man tidligere av og til høre at man ikke kunne utføre TRT- 
behandling fordi metoden var beskyttet og man måtte betale avgift for å 
bruke den. Dette stemmer ikke. Verken betegnelsen TRT eller 
behandlingsopplegget er beskyttet på noen som helst måte. Hvem som 
helst kan utføre TRT. Men dersom man ønsker å stå oppført i 
Jastreboffs liste over behandlere, må man forplikte seg til å følge 
Jastreboff og Hazells retningslinjer for TRT. 


Mange i helsevesenet har dårlig kjennskap til TRT-metoden selv om de 
bruker TRT-begrepet. 


2.5 — Lydterapi 


Maskering 


For umiddelbar lindring kan bruk av monoton støy (brus / Sus) eller 
andre lyder som maskerer (overdøver) tinnitusen, fungere bra. Dette er 
noe alle kan gjøre på egenhånd uten å blande inn leger og terapeuter. 
Dessverre gir det bare lindring der og da, altså så lenge man lytter til 
maskeringslyden. Det er dessuten bare halvparten av de 
tinnitusplagede som kan overdøve tinnituslyden helt. Over tid kan 


mange oppleve at langvarig overdøving av tinnitusen faktisk forverrer 
situasjonen. 


I TRT-behandlingen skal man IKKE overdøve tinnitusen. 


Gjøre tinnitus svakere 


Ett av poengene med lydgeneratorer er å minske avstanden mellom 
omgivelseslyden og tinnituslyden. Det er nemlig denne forskjellen 
hjernen oppfatter som tinnitusens lydstyrke. I stedet for lydgeneratorer 
kan du bruke en hvilken som helst annen intetsigende lyd du har 
kontroll over, f.eks. lyder fra en smarttelefon. 


Om du ikke bruker lydkilde som du bærer med deg (f.eks. lydgenerator 
eller smarttelefon), så sørg for å ha et lydmiljø rundt deg slik at 
tinnitusen ikke blir så fremtredende. 


Om natten kan de fleste ikke ha på seg lydgeneratorer. Da er det viktig 
å bruke lydpute eller et nattbord-apparat som gir fra seg intetsigende 
eller rolige lyder. Bruselyder og rolige naturlyder fungerer bra for svært 
mange. Husk at deler av hørselen er aktiv mens du sover. La derfor 
lyden surre og gå gjennom hele natten. 


Unngå stillhet 


Det andre poenget med lydgeneratorene er å sikre at du unngår 
stillhet. Stillhet gjør at det underbevisste hørselsystemet skrur opp den 
nevrologiske forsterkningen. Dette er ikke gunstig for den som plages 
av en tinnituslyd, for det gjør at tinnituslyden fremstår som sterkere. 
Derfor er det viktig å forhindre at underbevissthetens nevrologiske 
forsterkning blir justert opp. Og da er det viktig å unngå stillhet. Altså 
nok en grunn til å bruke lydgenerator, lydpute eller andre lydkilder. Nok 
en gang: smart å bruke lyder gjennom hele natten. 


Ta bort oppmerksomheten fra tinnitus? 


I TRT er poenget med lydberikelsen ikke å flytte oppmerksomheten 
vekk fra tinnituslyden og over på lydberikelseslyden. Snarere tvert i 
mot. Det er vesentlig at lydberikelsen bare surrer i bakgrunnen som et 
lydteppe og ikke får oppmerksomhet. Hvis det var ønskelig å ta 


oppmerksomheten bort fra tinnitus, ville det vært lurere å høre på 
favorittmusikken, spennende lydbøker, interessante debatter osv. 
Siden du skal gå med lydgeneratorer gjennom hele behandlingstiden, 
er det et stort poeng at lyden er mest mulig intetsigende. Hjernen skal 
raskt venne seg til den nye bruselyden, slik at den hovedsaklig jobber i 
bakgrunnen og virker dempende på tinnitusen mens den ikke forstyrrer 
oppmerksomheten din. 


Rosa eller hvitt brus? 


Av og til snubler du borti betegnelsene rosa støy (pink noise) og hvit 
støy (white noise). På norsk blir de også kalt rosa brus og hvitt brus. 
Ordet brus sier noe om hvordan lyden høres ut. Du har kanskje hørt 
susingen eller brusingen mellom stasjonene på en gammeldags radio 
eller TV, eller fra en stri foss eller en fossende dusj. En bruselyd 
inneholder en mengde forskjellige toner hvor hver og en varierer 
tilfeldig i styrke. 


Rosa støy er myk i diskanten og er behagelig for de som har normal 
hørsel. Har du redusert hørsel i diskanten, er hvit støy vanligvis bedre 
egnet. Hva slags bruselyd du bruker, er i grunnen uvesentlig. Det 
viktige er at du synes den er grei å bruke. 


Riktig bruk 


Lyden fra lydgeneratoren skal ikke overdøve tinnituslyden din. Man kan 
jo ikke tilvenne seg en tinnitus som ikke kan høres. Du skal tydelig 
gjenkjenne din tinnitus over bruselyden, men den vil fremstå som 
svakere. 


Hver dag gjennom hele behandlingen skal du bruke lydgeneratorene 
du fikk utlevert. Kan du putte dem i ørene om morgenen og ha dem på 
helt til kvelden, er det det beste. Har du en jobb der det er plagsomt å 
bruke lydberikelse i arbeidstiden, hopper du over det, og bruker det når 
du kommer hjem. Hvis du synes lydberikelseslyden er negativ eller det 
blir mye plunder og heft, vil det ikke være noen hensikt i å bruke den. 
Men husk: gi lyden en sjanse. Ikke gi deg for raskt. Mange trenger en 
uke eller to før lydberikelsen forsvinner ut av oppmerksomhetens fokus. 


Selv om du har tinnitus på bare ett øre, skal du bruke lydgenerator på 
begge ørene. Dette øker effekten betraktelig. Har du tinnitus i et døvt 
øre, vil bruselyd i det andre øret faktisk ha en virkning likevel. 


OBS! 


Det skjer ingen tilvenning til tinnituslyden så lenge underbevisstheten 
tror at tinnitusen din representerer en farlig tilstand i kroppen din (eller 
er usikker på hva den betyr). Hvis underbevisstheten ikke bearbeides til 
å endre syn på hvor viktig tinnituslyden er, kan de fleste holde på med 
lydterapi til de blir helt blå i ansiktet. De vil likevel neppe oppnå 
tilvenning, for tilvenning er i grunnen bare et annet ord for 
avdramatisering. Derfor er opplæring (veiledende rådgivning) så viktig. 


Viktige punkter: 

- UNNGÅ stillhet! (pga automatisk nevrologisk forsterkning av lyder). 
- Gjør tinnitus mindre tydelig (derved lettere å tilvenne seg). 

- IKKE overdøve tinnitus (kan ikke venne seg til noe man ikke hører). 


- Nøytral / intetsigende lyd, f.eks. bruselyd (skal fungere som et 
bakteppe). 


- Målet er tilvenning (= omdefinere tinnituslydens negative betydning). 
- Deler av hørselen er aktiv mens du sover. 


- Lydterapi har liten virkning hvis du ikke klarer å omdefinere 
tinnituslydens negative betydning (tilvenning = omdefinere 
tinnituslydens negative betydning). 


OBS ang lydterapi og TRT: 


Det er ikke helt uvanlig at helsevesenet gir den plagede en såkalt 
lydgenerator (ofte kalt tinnitus-masker). Ordet bruseapparat er kanskje 
mer beskrivende. Det er en høreapparatlignende dings som gir fra seg 
brusende / susende lyd som man kan justere lydstyrken på. Siden det 
ikke er behagelig å sove med slike apparater i ørene, får man ofte i 
tillegg en såkalt lydpute som kan brukes i sengen. Det er en hodepute 
som gir fra seg lyder. Som regel kan man selv velge mellom mange 


forskjellige typer lyder, f.eks. naturlyder. Pasienten får ofte bare en kort 
beskjed om å bruke lydgeneratoren noen timer hver dag og lydputen 
gjennom hele natten, så skal nok plagsomheten reduseres i løpet av 
noen måneder. 


Dette er langt unna TRT slik Jastreboff og Hazell har definert metoden! 
TRT består av både veiledende rådgivning og lydterapi, altså en 
kombinasjon. Dette for å oppnå best mulig resultat i løpet av 
behandlingstiden. Helseansatte som fremstiller TRT som en ren 
lydterapi (uten betydelig veiledende rådgivning), har sannsynligvis ikke 
satt seg inn i Jastreboff og Hazells TRT-metode. 


2.6 — Kognitiv behandling 


Kognitiv terapi er en erkjennelses-behandling og er en type 
samtaleterapi. Den har som mål å korrigere feilaktige eller unyttige 
tanker som vi har i forbindelse med problematiske situasjoner. Disse 
tankene har festet seg på sviktende grunnlag, og vi er vanligvis ikke 
særlig oppmerksomme på dem. Likevel styrer de vår oppførsel i stor 
grad. Når de ikke er riktige eller ikke er nyttige, kan vi få problematiske 
reaksjoner. Dette er ofte tilfellet for mange som plages av sin 
tinnituslyd. 


Kognitiv terapi ble utviklet i 1950-årene for å behandle depresjon og 
angst. Imidlertid er metoden godt egnet ved mange andre problemer, 
f.eks. tvangstanker, spiseforstyrrelse, lav selvtillit, røykeslutt osv. 
Metoden er etter hvert ansett som er av de beste for å redusere 
tinnitusplagsomhet. 


Automatiske tanker 


Innen kognitiv terapi brukes begrepet automatiske tanker. Det er tanker 
og idéer som dukker opp uten at vi har særlig kontroll over dem. De er 
gjerne koblet til spesielle hendelser, situasjoner eller sinnsstemninger, 
og vi godtar dem uten videre. 


Automatiske tanker (enten de er negative eller positive) har en direkte 
innvirkning på hvordan vi føler oss og hvordan vi oppfører oss. Derfor 
kan det være litt skummelt med automatiske tanker. De er svært 
sjelden objektive, og ofte stemmer de dårlig med virkeligheten. Likevel 
oppfatter vi dem som sannheter. Noen automatiske tanker kan vise seg 
å være riktige, og noen feilaktige. Noen automatiske tanker er ikke av 
særlig betydning, mens andre er svært viktige. Det er litt dumt dersom 
en svært viktig automatisk tanke skulle vise seg å være veldig feil. Da 
vil vi settes i en sinnsstemning eller oppføre oss annerledes enn det 
som er smart. Dette kan naturlig nok få store konsekvenser hvis det 
gjelder viktige ting. 


De fleste av våre automatiske tanker oppstår i oppveksten. Deretter 
stivner de. Vår personlighet påvirker også hva slags automatiske 
tanker vi får i forskjellige situasjoner. En pessimist og en optimist vil 
tenke forskjellige type tanker. Dette gjør at de oppfører seg forskjellig 
selv om de havner i samme situasjon. Her er noen typiske måter å 
tenke negative automatiske tanker: 


- Tenke svart/hvitt (ingen mellomting) 

- Tro at én eller to hendelser beviser at det alltid er slik (generalisering) 
- Tenke det verste (svartmaling) 

- Tro man vet hva andre tenker og føler (tankelesing) 


- Overvurdere farer (krisetenking) 


Tankene styrer 


I følge den kognitive teorien er det ikke hendelsene som styrer hvordan 
vi reagerer. Nei, vi styres av tankene vi har om hendelsen. La oss si jeg 
blir forbikjørt av en fartsbølle. Jeg blir mektig irritert, gretten og faktisk 
nesten rasende. Hjertet mitt hamrer og slår. De neste minuttene er jeg 
en sint og farlig bilfører. Vil alle som blir forbikjørt, reagere slik? Neppe. 
For det er tankene vi gjør oss som avgjør hvordan vi vil reagere. Mine 
tanker var noe slikt som: "Fartssvin!", "Bilbølle!", "Idiot!". En annen ville 
kanskje tenkt: "Jøss, ligger moren hans for døden?", "For sent ute til et 
viktig møte?" eller "Det er godt ikke alle kjører slik!". Er det rart vi 
reagerer så forskjellig når tankene kan være så vidt forskjellig selv om 
hendelsen er den samme? 


Feilaktige og unyttige tanker 


Hvis tankene er gale, er det innlysende at det hjelper å rydde dem bort 
og hente inn noen som er korrekte. 


Men hva når tankene ikke er feilaktige, men bare unyttige? Svaret på 
dette kan best belyses med 3 nye spørsmål: Hvorfor la seg styre av en 
tanke som ikke er til nytte? Hvis valget står mellom to korrekte tanker, 
hvorfor ikke velge den som gir deg den mest nyttige reaksjonen? 
Hvorfor bli nedtrykt, hvis du kan bli oppløftet av en annen tanke som er 
like korrekt (men altså mer nyttig)? 


La oss si at du tenker: "Jeg takker nei til denne kino-invitasjonen, for 
sist gang ble tinnitusen verre resten av kvelden." Denne tanken er 
korrekt (for det var jo akkurat det du erfarte sist gang). Men er den 
nyttig? Neppe! Den gjør deg nedtrykt og ergerlig. Den forhindrer deg i å 
gjøre noe du egentlig har lyst til. Den får deg til å reagere negativt. 


En mer nyttig tanke ville være: "Filmen sies å være bra. Jeg har lyst til 
å se den. Blir lydnivået for høyt, tar jeg bare på meg øreproppene 
mine. Da blir tinnitusen neppe noe særlig verre resten av kvelden. 
Dessuten er økningen midlertidig." 


Selv om begge tankene er korrekte, vil den siste gjøre hverdagen din 
bedre enn den første. 


Både feilaktige og unyttige automatiske tanker kalles negative 
automatiske tanker. 


Behandlingens innhold 


Poenget med behandlingen er å lære å korrigere feilaktige og unyttige 
automatiske tanker. Dermed er det mulig å minske den problematiske 
reaksjonen man har på f.eks. tinnitus. 


Pasienten må bli bevisst på hvilke negative automatiske tanker 
han/hun har i sine problemsituasjoner. Behandlerens oppgave er å 
styre pasienten til å bli klar over disse. Når de automatiske tankene 
kommer fram i lyset, vil pasienten ofte oppdage at de faktisk er uriktige 
eller unyttige. 


Så er det om å gjøre å finne noen tanker som passer bedre til 
situasjonen og som gir en mer nyttig reaksjon. Deretter legges en plan 


for å øve opp hjernen til å avsløre og forkaste feilaktige tanker når de 
dukker opp. Pasienten må også øve seg på å hente fram de korrekte / 
nyttige tankene som skal erstatte de feilaktige eller unyttige tankene. 
Øving gjør mester! Det er mulig å bli veldig flink til dette. 


Behandleren har en styrende rolle, men pasienten er i høyeste grad 
involvert i avsløringen av de feilaktige tankene og i utarbeidelsen av de 
riktige / nyttige tankene. Det er ikke snakk om å være over-positiv, men 
rett og slett å finne jordnære, troverdige og nyttige tanker. Hvis 
pasienten fastholder at tankene ikke er gale eller unyttige, er det lite 
vinne. Pasienten må selv se at situasjonens automatiske tanker bør 
skiftes ut. 


Ikke glem at tinnituslyden er som en selvlysende knagg som får hengt 
alle mulige rare problemer på seg. Har man andre store utfordringer, 
kan terskelen for hva man tåler av andre ting, senkes betydelig. Og da 
er det ikke merkelig om man skulle tåle tinnitus mye dårligere enn 
ellers. 


ABCDE-modellen 


A) Hendelse: 
Jeg inviteres på kafé. 


B) Mine automatiske tanker: 
Det kan jeg ikke. Kaffe forverrer tinnitusen. Det gjør støyen også. Synd, 
for jeg likte alltid å gå på kafé med venner. 


C) Følelsesmessig reaksjon: 
Trist og misfornøyd. 


D) Stopp! Hent fram tanker som er mer nyttige: 

Kaffe forverrer kanskje tinnitusen litt. Det gjør kanskje støynivået også. 
Men det er bare midlertidig. Dessuten blir jeg i dårlig humør av å måtte 
droppe dette. Og dårlig humør gjør at jeg utstår tinnitusen dårligere. 
Det blir altså hipp som happ med tinnitusen om jeg går eller ikke. Men 
humøret mitt blir bedre hvis jeg går, og jeg kan ta med meg ørepropper 
i tilfelle støynivået skulle bli litt høyt. 


E) Ny, mer nyttig reaksjon: 
Glad og fornøyd. 


Gjøre tinnituslyden mer positiv 


Er tinnituslyden din egentlig så forferdelig? Eller er det dine 
automatiske tanker om den som er feilaktige eller unyttige? Muligens 
styres du av tanker som kan skiftes ut med nyttigere tanker. Ved å 
bruke visualisering (se kapittel 2.7) på en spesiell måte, kan du kanskje 
lykkes med å få et nyttigere tankemønster. Nedenfor er noen 
eksempler hvor selve tinnituslyden er utgangspunktet for en positiv 
visualisering. Det er lov å finne på sine egne visualiseringer. Finn en 
som passer for deg og din tinnitus. Øv deretter daglig på den. Etter en 
måneds tid kan mange merke at deres holdning til tinnituslyden har blitt 
annerledes. 


Hytta på fjellet 


Tenk deg at tinnituslyden er vinden som hyler gjennom sprekken i et 
vindu som ikke er helt tett. Du er på vinterhytta og snøstormen er 
ufyselig på utsiden. Dessverre får du ikke reparert vinduet før til 
sommeren, så den hylende lyden får bare være der. Du snur deg og 
går rolig i retning av peisen. Etter hvert som du fjerner deg fra vinduet, 
blir hylelyden svakere. Flammene knitrer i peisen og du kjenner den 
deilige varmen. Fasinert kikker du på de levende ildtungene som 
danser rundt veden. På bordet foran peisen er det dekket til mat. Du 
kjenner den deilige lukten fra kjøkkenet. Så serveres favorittretten din. 
Liver er herlig. 


Havseileren 


Tenk deg at tinnituslyden er havets vinder og bølgenes brus. Uten vind 
og bølger er det vanskelig å gjøre det du elsker - havseiling. Det er tøft 
men herlig å føre skuta fram gjennom det friske været. Du er på vei til 
Danmark, og du er sliten. Etter hvert ser du land, og været og lydene 
mildner litt. Du skimter den velkjente havnen med båthusene og 
kroene. Snart skal du slappe av med gamle kjente og et par snaps. 
Praten vil dreie seg om det tøffe havet, de rolige havnene og det gode 
livet. Du gleder deg til sjømannshistoriene, og du vet at du ønsker deg 
til havs igjen om noen dager. 


Sikaden 


Tenk deg at tinnituslyden er frembragt av en sikade som sitter i en av 
palmene i nærheten. Det er kveld men varmt i luften. Du er på en 
romantisk uterestaurant sammen med kjæresten din og noen hyggelige 


venner. Maten og drikken er god. Lyder surrer i luften. Mennesker 
skravler, gateselgere roper, mopeder durer forbi, noen barn løper rundt 
og ler, og sikaden skraller i veg i palmen. Du har det deilig. 


Fossen 


Tenk deg at tinnituslyden er en foss. En herlig foss. Laksen spretter i 
strykene og i kulpen nedenfor. Leirplassen ligger like ved. En flott 
leirplass med fine forhold for telt, utstyr, bål og avslapping. Du står i 
elven og hører fossebruset. Det er kraftig, men det er her laksen biter. 
Etter en fin fangst vender du ryggen til fossen og vasser mot 
leirplassen. Fossebruset blir svakere etter hvert som du beveger deg 
mot leiren. Du gleder deg til å slappe litt av før et deilig måltid skal 
tilberedes over bålet. Vel framme legger du deg i gresset i solen og 
nyter situasjonen. Fossen bruser, men lyden er en viktig del av dette 
paradiset. Det hadde ikke vært så gode fiskeforhold uten fossen. 


Jetmotoren 


Tenk deg at tinnituslyden er motoren på et jetfly. Du var heldig og fikk 
plass i siste liten. Dessverre rett bak den støyende motoren. Men du er 
på vei dit du alltid har ønsket deg, så det gjør ingen ting. Du 
dagdrømmer allerede om alt du skal finne på når du kommer fram. 
Endelig skal planene bli virkelighet. Lyden fra flyets motor føles 
svakere nå som du gleder deg. Uten problemer faller du i søvn av den 
ensformige motorlyden. 


Behandling 


For å oppnå best mulig effekt av kognitiv behandling, er det viktig å 
innse at man må legge litt arbeid i prosessen. Å bli god til å oppdage, 
utfordre og korrigere dine feilaktige / unyttige automatiske tanker, vil 
være til stor hjelp senere. Husk: Øving gjør mester! 

En behandlingstid på 5 til 10 timeavtaler er ikke uvanlig, men jo mer 
"hjemmelekser" du gjør, jo kortere tid trengs. I Norge får 
privatpraktiserende behandlere som har refusjonsavtale med staten, 
likevel ikke dekket behandling av tinnitus. Dermed vil det i 2018 være 
vanlig med timepris på 800 - 1.200 kr. 


Det finnes i noen få selvbehandlings-bøker (på skandinavisk) som 
baserer seg på kognitive teknikker. Vær klar over at dette er "gjøre- 
bøker", ikke "|lese-bøker". De legger opp til å veilede deg gjennom en 


full behandling. Har du litt selvdisiplin, kan du kanskje lykkes med å gå 
gjennom hele opplegget. Les mer om disse bøkene kapittel 3.1. 


2.7 —- Avspenning 


Jane L. Henry og Peter H. Wilson har laget et svært komplett opplegg 
for behandling av tinnitus ved hjelp av kognitiv terapi. I sine bøker har 
de bl.a. beskrevet i detalj hvordan forskjellige avspenningsteknikker 
kan utføres. 


Mental avspenning 


Ofte stjeler tinnituslyden oppmerksomheten din slik at du får problemer 
med å få gjort det du egentlig skal. Da hadde det vært nyttig å kunne 
styre den tilbake. Hvis du er villig til å øve mye, kan du bli flink til å 
styre oppmerksomheten din vekk fra tinnitus. 


Gjenopplevelse 


Sett deg godt til rette i en stol. Lukk øynene og pust rolig. Bruk litt tid på 
å finne en avslappet pusterytme. Tenk deg så at du holder en moden 
appelsin i hånden din. Den er tung. Helt rund er den ikke, men nesten. 
Du kan tydelig se det gyldne oransje skallet og kjenne en svak lukt. 
Overflaten er ujevn med mange små fordypninger. Du kan føle denne 
ujevnheten med fingrene. Når du beveger fingrene over skallet, høres 
også en subbende lyd. I den andre hånden tenker du deg at du holder 
en skarp kniv. Pass deg, så du ikke skjærer deg! Forestill deg nå at du 
deler appelsinen i to. Du kjenner motstand i kniven, men den er skarp, 
så det går greit. Saft renner nedover fingrene og i hånden, og du 
kjenner den sterke lukten av appelsin. Med en slurpende lyd smaker du 
på appelsinen. Er den søt eller sur? Så fjerner du oppmerksomheten 
fra appelsinen og åpner øynene. 


Dette er en såkalt visualisering. Eller kanskje vi skal si gjenopplevelse. 
Øv på den mange ganger, så oppdager du at den er nyttig når tinnitus 


tar overhånd. Ved å gjenoppleve en opplevelse, situasjon eller ting, får 
oppmerksomheten jobbe med noe annet enn tinnitusen. 


Her er eksempler på andre temaer du kan gjenoppleve: stranden, 
fjellet, parken, campingplassen, fisketur, skogen, hopprenn, drosjekø, 
kald øl, andedammen, kantinen, trikketur, fødselsdag, forelskelse, 
karusell, for sent til stevnemøte, myggstikk, sterkt krydret mat, første 
dag på ny jobb, osv, osv, osv. 


Husk å bruke alle sansene. Vi har 5 sanser: syn, hørsel, følelse 
(berøring), lukt og smak. Disse sansene gjør oss i stand til å få et godt 
inntrykk av oss selv og våre omgivelser. Forsøk også å forestille deg 
bevegelser og følelsene som følger med (f.eks. suget i magen når man 
husker). Det er lov å tenke selv. Med litt fantasi kan man lett lage sine 
egne øvelser. Husk at oppmerksomheten skal fokuseres på det man 
gjenopplever eller forestiller seg. 


Styring av oppmerksomheten 


Sett deg i en behagelig stol, lukk øynene, og konsentrer deg om 
pustingen din. Pust veldig sakte og rytmisk inn og ut - veldig rolig inn, 
og veldig rolig ut. Bli oppmerksom på pusteprosessen - inn-fasen og ut- 
fasen, inn og ut. Prøv å holde oppmerksomheten på denne prosessen. 
Forestill deg pustingen som bølger på en strand. De ruller inn, og de 
trekker seg tilbake. Bare fortsett å holde oppmerksomheten på 
pustingen din, inn og ut. 


Siden du holder oppmerksomheten på pustingen, har du neppe lagt 
merke til hvordan ørene dine føles. Forsiktig flytter du 
oppmerksomheten og bevisstheten over til ørene dine. Prøv ved hjelp 
av bare tankene å identifisere hvert øre etter tur. Bli bevisst på hvert av 
ørene ved å rolig flytte oppmerksomheten fra det ene til det andre. 


Siden du holder hele oppmerksomheten på ørene, har du neppe lagt 
merke til pustingen din. Den har trolig kommet i bakgrunnen. Nå skal 
du rolig flytte oppmerksomheten tilbake til pustingen. Pustingen din 
foregår rolig inn og ut, inn og ut, osv. Rolig fokuserer du på denne 
beroligende rytmen. 


Nå, mens oppmerksomheten er rettet enda mer mot pustingen, har du 
sannsynligvis ikke vært klar over knærne dine. Flytt oppmerksomheten 


og bli klar over følelsene i knærne. Konsentrer oppmerksomheten på 
hvert kne etter tur. 


Også denne gangen, mens du var oppmerksom på knærne dine, har 
pustingen din trolig kommet i bakgrunnen. Flytt oppmerksomheten 
tilbake til pustingen. Pust rolig inn og ut, inn og ut. 


Prøv å tenke på bevisstheten og oppmerksomheten din som en 
lyskaster som rettes mot det du velger å være oppmerksom på. Se 
hvordan lyskasteren kan pekes i hvilken retning du vil. Bruk den for å 
fokusere på pustingen din, ørene dine, og så på knærne dine. Du kan 
bestemme hvor du vil at din oppmerksomhet og bevissthet skal være 
rettet. Du kan flytte oppmerksomheten din til forskjellige steder på 
kroppen din. Bruk nå litt tid på rolig å fokusere på pustingen din og la 
musklene dine slappe av. Pust rolig inn og ut. Etter en kort stund åpner 
du øynene sakte. 


Når du var oppmerksom på bestemte deler av kroppen din, forsvant 
andre deler av kroppen inn i bakgrunnen, eller du var ikke oppmerksom 
på dem. Ved å bruke teknikker som styrer oppmerksomheten, kan 
følelser få fokus og bringes frem i forgrunnen, eller de kan overses og 
forbli i bakgrunnen. 


Bruk litt tid på å øve på å styre oppmerksomheten over på ting som er 
utenfor kroppen din. Forsøk med lukter, lyder, følelser osv. 


Øving gjør mester 


Uten å trene daglig på disse teknikkene, kan du ikke forvente at de vil 
fungere særlig bra. Dersom du bare leser om dem men ikke øver på 
dem, kan du ikke regne med noen effekt i det hele tatt. 10 minutter 
daglig øving i 1-2 mndr, og du er sannsynligvis blitt veldig flink til dette. 


Akkurat som en idrettsutøver, må du trene jevnlig for å kunne holde 
deg på et bra nivå. Kutter du ut treningen, reduseres dine ferdigheter 
sakte men sikkert. 


Muskel-avspenning 


Tinnituslyden kan hos mange ha direkte sammenheng med 
muskelspenninger i skuldre, nakke, kjeve eller ansikt. I tilegg påvirkes 
det generelle velværet av anspente muskler. Derfor er det nyttig å 


beherske avspenningsteknikker for løse opp anspente muskler. 
Generelt kan man si at avspenning øker evnen til å mestre stress og 
påkjenninger. Det finnes flere forskjellige teknikker for muskel- 
avspenning, f.eks. gradvis muskel-avspenning, yoga, meditasjon og 
biofeedback. Det store poenget er å lære seg en av metodene 
skikkelig, slik at den virkelig gir effekt. 


Gradvis avspenning 


Teknikken går ut på å spenne og deretter avslappe forskjellige 
muskelgrupper. Spesielt viktige muskelgrupper er skuldre, nakke, 
kjeve, ansikt, mage, bryst og rygg. 


Det er viktig å være oppmerksom på hvordan både anspente og 
avslappede muskler føles. Dette er nødvendig for å lære å gjenkjenne 
spenninger og vite at avspenningen utføres riktig. 


Etter å ha spent hver muskelgruppe i ca 15 sekunder, skal du løse opp 
spenningen sakte fra hver muskelgruppe. Oppmerksomheten skal 
holdes på den avslappede muskelgruppe i 1-2 minutter. 


Daglig trening må til 


For å bli dyktig på avspenning, må du øve daglig. 15 minutter hver dag 
i ca 4 uker, og deretter 15 minutter 3 ganger i uken, bør være nok for 
de fleste. I tillegg er det svært viktig å benytte avspenningsteknikken 
hver eneste gang du kommer i en stress-situasjon. Et av 
hovedpoengene er å kunne oppnå avspenning i det øyeblikk du trenger 
det, f.eks. i en plutselig stress-situasjon. 


De første gangene 


De første gangene du øver, er det lurt at du gjør det i rolige og 
behagelige omgivelser. Skru av mobiltelefon, TV og annet som kan 
forstyrre deg. Sett deg i en behagelig stol. Det er et poeng å unngå å 
sovne, så ikke gjør øvelsene liggende. Senere når du har blitt flinkere, 
bør du øve i stadig mer urolige omgivelser. Husk at det er nok å 
stramme musklene såpass at du tydelig kjenner at de er spent. 


Viktig å være klar over 


1) Selvbeherskelse 


Avspenning er en selvbeherskelsesteknikk. For å oppnå god virkning, 
må du se på avspenning som en teknikk som skal brukes for å utstå 
problemer. Du må også innse at teknikken må brukes gjennom en 
vanlig dag. Avspenning krever altså at du aktivt jobber med å forandre 
din reaksjon i stressende situasjoner. 


2) Spennings-soner 


Det er viktig at du blir klar over dine spesielle spenningssoner, dvs de 
muskelgruppene som vanligvis blir anspente hos deg. Typiske områder 
er skuldre, nakke, mage og kjeve. Hver dag bør du sjekke dine 
spenningssoner og konsentrere deg om å avspenne disse områdene. 


3) Ikke fall i søvn 


Under avspenning senkes anspenthetsnivået, og kroppen roes ned. 
Disse fysiske virkningene kommer ofte sammen med en forandring i 
tankeprosessene. Det kan oppstå en følelse av ro og en slags 
likegyldighet. I denne tilstanden er det lett å falle i søvn, men målet 
med avspenningen er å bli dypt avslappet og fremdeles lys våken. (Det 
er bare hvis du bruker avspenning i forbindelse med søvnproblemer, at 
du får lov til å falle i Søvn.) 


4) Uvanlige fysiske følelser 


Når musklene begynner å bli avslappet, kan du komme til å oppleve en 
rekke uvanlige følelser. Det kan være snakk om å føle at deler av 
kroppen er ekstra tunge, føle at man flyter, kribling, plutselige 
muskelsammentrekninger osv. Slike følelser er helt vanlige, og det er 
ingen grunn til bekymring. Hvis slike følelser forstyrrer øvingen din, kan 
du åpne øynene og puste dypere med magen og rolig stramme 
musklene dine på nytt. Så kan du lukke øynene og fortsette med 
øvelsen din. 


5) Konsentrasjonsproblemer 


Mange sier de har problemer med å konsentrere seg under øvingene. 
Det er ikke mulig å konsentrere seg om avspenning så lenge av 
gangen. Hvis du får påtrengende eller konkurrerende tanker, er det 
viktig å fokusere på avspenningen så snart du blir oppmerksom på de 
forstyrrende tankene. 


Stramming og avslapping 


En muskelgruppe (f.eks. nakke + hals) spennes i ca 15 sekunder. Så 
løser du langsomt og gradvis opp musklene til de slapper helt av. Hold 
så oppmerksomheten din på de avslappede musklene i 1-2 minutter. 
Gjenta øvelsen for hver av de andre muskelgruppene. 


Nedenfor ser du hvordan du kan stramme musklene i noen typiske 
spenningssoner. Lær deg dette, slik at du aldri er i tvil om hvordan det 
gjøres. 


1) Ansikt 


Rynk pannen, skjel med øynene, rynk på nesen, bit kjevene sammen, 
trekk munnvikene ut til sidene, press tungen hardt opp i ganen. 


2) Nakke og hals 


Skyv haken ned mot brystet mens du samtidig skyver den oppover for 
å forhindre at den kommer ned til brystet. 


3) Skulder, bryst, mage, rygg 


Pust dypt inn og hold pusten. Bøy deg litt forover og skyv brystet 
fremover. Trekk skuldrene bakover og skulderbladene mot hverandre. 
Stram magemusklene godt. 


Øvelsen trinn for trinn 


For å få best mulig effekt av de første øvingene dine, bør du ha klart for 
deg hva du skal gjøre i hver øvelse. Det aller beste er å ha en CD med 
en rolig og monoton stemme som forteller hvilke muskler som skal 
bearbeides og hvordan du skal gå fram. Det nest beste er å lære deg 
(pugge) punktene nedenfor. Deretter er du klar for å kunne gjøre 
avspenningsøvelser for de muskelgruppene du ønsker. 


1) Bruk litt tid på å være oppmerksom på pustingen din. 
2) Tenk på ordene slapp av hver gang du puster ut. 


3) Hold oppmerksomheten din på muskelgruppen du ønsker å 
avspenne. 


4) Bruk litt tid på å bli klar over hvilke følelser du har i disse musklene. 


5) Tenk ordet stram, og spenn de aktuelle musklene. 


6) Hold dem spent i ca 15 sekunder, og bli oppmerksom på hvilke 
følelser du nå har i disse musklene. 


7) Tenk ordene slapp av mens du puster ut og rolig gir slipp på 
strammingen av muskelgruppen. 


8) Når du omsider har gitt slipp på all stramming i muskelgruppen, 
gjentar du ordene slapp av ca hvert 5 sekund mens du holder 
oppmerksomheten på de avslappede musklene i 1-2 minutter. 


Når du blir erfaren 


Når du har blitt flink, kan du gjøre øvelsene uten å stramme musklene 
først. Da blir det litt lettere å kunne gjøre dem ute blant folk (f.eks. i 
kino-kø). 


I stedet for fysisk å stramme musklene, skal du gjøre det i tankene. 
Dette krever at du virkelig kan forestille deg følelsen av de strammede 
musklene. 


Når du har blitt enda mer erfaren, kan du f.eks. tilføye telling i slutten av 
øvelsene. Da kan du oppnå enda dypere avslapping. På slutten av 
øvelsen (altså etter å ha fokusert på de avslappede musklene i ca 1 
minutt) teller du sakte fra 1 til 10. La tellingen gå i takt med pustingen 
din. For hvert tall forsøker du å slappe av enda litt mer, og fokusere 
oppmerksomheten din enda litt mer på følelsen i de avslappede 
musklene samtidig som du sier ordene slapp av. 


Avspenning på kommando 


Når du har blitt skikkelig erfaren, vil du kanskje oppdage at du har 
programmert hjernen til å kunne slappe av muskelgrupper på 
kommando. Programmeringen har skjedd ved at du uttalte ordene 
slapp av mange ganger inni deg hver gang du oppnådde dyp 
avspenning. Når du nå uttaler ordet, vil musklene automatisk starte 
avspenningsprosessen. Dette kalles en betinget refleks (lært reaksjon). 
Nå kan du faktisk slappe av på kommando. 


Øving gjør mester 


Uten å trene daglig på disse teknikkene, kan du ikke forvente at de vil 
fungere særlig bra. Dersom du bare leser om dem men ikke øver på 
dem, kan du ikke regne med noen effekt i det hele tatt. 


Det er bedre å kunne noen teknikker godt, enn å kunne mange dårlig. 
Lær deg gjerne flere teknikker (f.eks. yoga, meditasjon og 
biofeedback), men tro ikke at de vil hjelpe deg hvis du ikke lærer dem 
skikkelig. 


Akkurat som en idrettsutøver, må du trene jevnlig for å kunne holde 
deg på et bra nivå. Kutter du ut treningen, reduseres dine ferdigheter 
sakte men sikkert. 


2.8 — Søvn 


Hopp over dette kapittelet hvis du sover bra. 


Vanligvis er søvnproblemer forårsaket av stress og bekymringer, men 
dårlige vaner kan også spille en stor rolle. Dersom søvnkvaliteten er 
noenlunde bra, trenger voksne 6-7 timer søvn pr døgn. Husk at du kan 
føle deg trøtt selv om du har fått nok søvn. Dette kan skyldes mange 
ting, f.eks.: 


- Langvarig stress 

- Overdrevne krav til seg selv 

- Overanstrengt 

- Underanstrengt (for passiv) 

- Sykdom 

- Bivirkning av medisiner 

- Hormonforandring 

- Mangel på fysisk trening 

- Feil kosthold 

- Abstinens fra koffein (kaffe, te, cola) 
- Mangel på pauser 

- Lav væskebalanse (drikk mer!) 
- Nettopp spist 

- For varmt 


Enkle tips 


Her er noen tips for å oppnå bedre søvn. Kanskje kan de hjelpe deg, 
kanskje ikke. 


1) Ikke koffein (kaffe, te, cola) de siste 5 timer før legging. 
2) Ikke nikotin (røyk, snus) de siste 5 timer før legging. 


3) Alkohol gjør deg kanskje trøtt, men det skal ikke mange glass til før 
du ødelegger søvnen senere på natten. 


4) Ikke spis søte ting (godterier, sjokolade, kaker, kjeks osv) de siste 2- 
3 timer før legging. 


5) Ikke spis mye mat de siste 2-3 timer før legging. Ta bare en liten 
skive eller to hvis du er sulten. 


6) Ikke fysisk aktiv de siste 2-3 timer før legging (men f.eks. rolig 
spasertur er lov). 


7) Ikke mentalt aktiv de siste 1-2 timer før legging (jobbforberedelser 
kan f.eks. gjøres tidligere på kvelden). 


8) Ikke legg deg før du er trøtt. 

9) Ha det skikkelig lyst når du er våken (ikke dårlig belysning). 
10) Ha det skikkelig mørkt når du sover (lystette gardiner). 
11) Ha mellom 17 og 20 grader på soverommet. 


12) Hold atmosfæren i soverommet så behagelig og fredelig som 
mulig. Aldri krangle der. Omgi deg med komfortable og beroligende 
ting. 


13) Ikke ha TV, PC, arbeidsplass osv på soverommet. 


14) Bruk en pålitelig vekkeklokke. Du skal være helt sikker på at du 
kommer til å våkne til rett tid. 


15) Snu alle klokker på soverommet (inkl. vekkeklokken) så de ikke er 
synlige. Den pålitelige vekkeklokken vekker deg uansett. 


16) Bruk behagelige bakgrunnslyder hele natten (for å svekke andre 
plutselige lyder, og for å gjøre tinnitusen mindre fremtredende). 


17) Forsøk å unngå en lur i løpet av dagen. Forsøk heller å være i 
aktivitet (f.eks. gå en liten tur) hvis du blir trøtt i løpet av dagen. 


18) Skaff deg et kveldsritual (f.eks. rydde på kjøkkenet, rolig spasertur 
e.l.). 


Arbeidskrevende tips 
Disse tipsene krever en del innsats, men de kan gi god uttelling. 


- Hold deg i brukbar fysisk form. 1/2 times rask spasertur hver dag er 
fornuftig. 


- Bruk avspenning i løpet av dagen. 

- Bruk avspenning for å roe kroppen før legging. 
- Bruk avspenning i sengen før du sovner. 

- Bruk visualisering i sengen før du sovner. 


- Bruk tankestyring i sengen før du sovner. 


Tøffe tips 


De følgende tipsene vil trolig medføre at du sover dårligere en viss tid 
(kanskje 1-2 mndr) før gevinsten kommer. Du må altså se på dem som 
en investering. 


a) Sov aldri på dagtid. Bytt ut middagsluren med 1/2 time 
avspenningsøvelse. 


b) Stå opp til samme tid hver morgen, uansett om det er hverdag eller 
helg. 


c) Legg deg til samme tid hver kveld, uansett om det er hverdag eller 
helg. Men likevel ikke før du er søvnig. 


d) Aldri stå opp for å spise eller drikke (slikt skal gjøres i god tid før 
legging). 
e) Aldri sov mer enn 8 timer pr døgn. 


f) Max 9 timer i sengen (inkl tid du ligger våken). 


9) Bruk aldri sengen og soverommet til annet enn soving. 
(Kun ett eneste unntak: sex i sammenheng med innsovning. Sex på 
andre tider av døgnet må gjøres andre steder!) 


h) Du må ha en pålitelig vekkeklokke som helt garantert vekker deg til 
rett tid. 


i) På soverommet skal ingen klokker være synlige og ingen skal kunne 
nås fra sengen. Dette gjelder også vekkeklokken og mobilen. Pålitelig 
vekkeklokke vekker deg til rett tid uansett. 


j) Hvis du grubler og er mentalt aktiv eller har ligget 15-20 minutter uten 
å sovne, stå opp og gå ut av soverommet. Ikke legg deg før du er 
søvnig på nytt. 


k) Mens du venter på å bli søvnig, skal du sitte et sted med svak 
belysning og gjøre noe kjedelig (f.eks. lese avisen på nytt på kjøkkenet 
med dempet belysning og rolig bakgrunnsmusikk). 


Del 3 


Diverse info 


3.1 — Bøker 


Det finnes ikke særlig mye litteratur på de nordiske språk. Mesteparten 
er utsolgt og må lånes på biblioteket. Trolig finnes det veldig lite i 
hyllene i nærbiblioteket ditt. Du må nok regne med å få dem til å 
bestille fra Nasjonalbiblioteket. 


Nedenfor er en oversikt over hva du kan regne med å få tak i hos 
bokhandlerne. 


På norsk 
Selvhjelp ved tinnitus: Hvordan mestre plagsom øresus, 
Utgave 2 (Stein Thomassen, 2018) 


Du synes din tinnituslyd er plagsom og vil gjerne finne ut hva som kan 
gjøres for å få det bedre. Eller du ønsker å hjelpe en nærperson, venn 


eller kollega som plages av sin tinnitus. Hvem vet - kanskje er du 
ansatt i helsevesenet og er flau over å komme til kort når du møter 
tinnitusplagede. Denne boken er en guide for dere alle tre. Det er 
absolutt mulig å redusere tinnitusproblemet. 


Mer enn 200 sider på helt alminnelig norsk. Bringer deg fra 
nybegynner-stadiet og opp til å forstå hva som er kjernen i plagsom 
tinnitus, og hvorfor tilvenning er en god løsning. Mange konkrete råd. 
Mer info hos www.tinnitustips.no. 


100 A4-sider (tilsvarer 215 pocket-sider), heftet, norsk bokmål, pris 295 
kr, ISBN 9788292937174 


Tinnitus - Bryt lydbarrieren med kognitiv terapi (Katharine 
Cecilia Williams, 2012) 


Har du tinnitus? Denne boka gir deg kunnskap og virkemidler for å 
bryte den mentale lydbarrieren. De som er rammet av tinnitusplager, 
opplever at det har en svært negativ innvirkning på livskvalitet og 
helsefungering. Klinisk forskning har vist at kognitiv terapi er en effektiv 
behandlingsform for slike plager. I Tinnitus får du en komplett steg-for- 
steg-beskrivelse av hvordan du gjennomfører en kognitiv terapi spesielt 
rettet mot tinnitus. Du vil kunne bevege deg fra smerte, 
handlingslammelse og uro, til kraft, energi og kontroll. Boka egner seg 
for deg som vil jobbe med tinnitus på egen hånd, men kan også inngå i 
behandling, enten sammen med en behandler eller i en 
selvhjelpsgruppe. 


128 sider, heftet, norsk bokmål, pris ca 290 kr, ISBN 9788205407442 


På svensk 


Leva med tinnitus (Vendela Zetterqvist, Gerhard Andersson, 
Viktor Kaldo, 2013) 


Har du ett klingande, ringande, tjutande, brusande, surrande, visslande 
ljud i huvudet eller öronen som påverkar ditt dagliga liv? Ett stort antal 
personer i Sverige upplever att tinnitus inverkar på deras mående, 
sömn, koncentrationsförmåga och livskvalitet. Ljudet kan uppfattas 
störande i ett flertal situationer och ljudmiljöer såsom i tystnad, vid 
restaurangbesök eller vid samtal. Vissa upplever inte långre samma 


glådje i aktiviteter som de tidigare uppskattade. Andra kånner en oro 
och frågar sig om deras tinnitus kommer att bli vårre, eller om den år 
tecken på något allvarligt fel. 


Leva med tinnitus år en sjålvhjålpsbok som bygger på material som 
arbetats fram och prövats med goda resultat under flera år av forskning 
och som tillvaratar den senaste utvecklingen inom tinnitusbehandling. 
Metoderna i boken år håmtade från kognitiv beteendeterapi (KBT) och 
acceptance and commitment therapy (ACT). Låsaren får arbeta med 
olika beprövade tekniker och tillågnar sig nya förhållningssått. Syftet år 
att tinnitus inte långre ska behöva ta lika stor plats i den enskildes liv. 


Boken vånder sig till dig som har tinnitus eller som möter personer med 
tinnitus i ditt arbete. 


180 sider, innbundet, svensk, pris ca 275 kr, ISBN 9789127132160 


Kognitiv beteendeterapi vid tinnitus (Gerhard Andersson, 
Viktor Kaldo, 2004) 


I Sverige har ca 15 procent av befolkningen tinnitus — upplevelsen av 
ljud utan yttre kålla. En del får stora problem med bland annat sömn, 
koncentration, nedståmdhet, irritation, oro, ljudkånslighet och hörsel. 
Denna bok utgör en pedagogisk, utförlig och strukturerad 
behandlingsmanual som hjålper den som lider av tinnitus att minska 
besvåren och höja livskvaliteten. Behandlingen vilar på kognitiv 
beteendeterapeutisk (KBT) grund och har gett goda resultat i 
forskningsstudier och vid klinisk anvåndning. 


Boken år till för vårdpersonal som kommer i kontakt med 
tinnitusdrabbade, den som besvåras av tinnitus och den som vill låra 
sig mer om tinnitus, tinnitusbesvår och KBT. Behandlingsmanualen kan 
anvåndas både som sjålvhjålpsbehandling och underlag för mer 
traditionell behandling, t.ex. i grupp. Den innehåller konkreta exempel 
och tydliga beskrivningar av olika behanadlingsmetoder. Många av 
dessa, t.ex. tillåmpad avslappning, sömn- och koncentrationsråd och 
hur negativa tankar kan analyseras och hanteras, kan tillåmpas åven 
på andra problemområden. Boken ger en tydlig och konkret inblick i 
dessa och andra kognitiva och beteendeterapeutiska tekniker. 


315 sider, heftet, pris ca 305 kr, ISBN 9789144042978. 


Tinnitus - Sjålvhypnos mot tinnitus (Lydbok) (Rolf Jansson, 
2017) 


Många anvånder sjålvhypnos mot tinnitus för att lindra sina symtom 
efter att ha provat andra metoder. Sjålvhypnosen Öppnar upp det 
undermedvetna för att ta emot positiva och humörhöjande 
suggestioner. Tekniken syftar till att hjålpa den drabbade att inte lågga 
mårke till ljuden, att få ljuden att ingå i det vardagliga bakgrundsbruset 
och på så sått styra bort det hotfulla. Det undermedvetna kan också ha 
lagrat andra aspekter som kan kopplas till tinnitus. Hår kan nåmnas 
stress och nedståmdhet. Genom att avlågsna sådan inre negativitet 
ges möjlighet till en båttre låkning. 

Sjålvhypnosen kan också bana våg för en mer positiv mental 
instållning. Den drabbades sinne omskolas då till att fokusera på annan 
stimuli, istållet för de inre ljuden. Volym och övriga effekter kan på sått 
reduceras. 

I programmet guidas du inledningsvis till ett djupt avslappnat tillstånd.. I 
detta tillstånd får du motta ett antal posthypnotiska och direkta 
suggestioner för att hjålpa dig att komma över alla problem som år 
förknippade med öronsus. Du får hjålp med att programmera om ditt 
undermedvetna så att du i båsta fall inte alls mårker av din tinnitus. 
Denna kraftfulla inspelning år helt såker och kan vara mycket effektiv 
för att hjålpa dig att handskas med din tinnitus. 


32 minutter (lydbok), pris ca 250 kr, ISBN 9789177479987 
Oppleser: Rolf Jansson 


Mental tråning för dig som har tinnitus (Lydbok) (Mikael 
Widerdal, 2008) 


Har du tinnitus (eller öronsus)? Då år detta program skapat just för dig. 
Lår dig att båttre hantera dina besvår med tinnitus samtidigt som du blir 
mer avspånd. Skråddarsydd mental och praktisk tråning hjålper dig att 
uppnå detta. Programmet ger dig åven övningar för att få en ökad 
kroppsmedvetenhet. Detta minskar spånningar i nacke och kåke - 
spånningar som ofta år stressrelaterade och som ökar dina besvår med 
tinnitus. MP3-boken innehåller skönt avslappnande musik i varje 
Övning som skånker dig behaglig vila. Programmet 'Mental tråning för 
dig som har tinnitus' består av MP3-filer att lyssna till och ett 36-sidigt 
faktahåfte om tinnitus. I håftet finns åven en komplett tråningsdagbok. 


Programmet år skapat av dipl. mental trånare och 
avspånningspedagog Mikael Widerdal och leg. sjukgymnast Charlotte 
Manhof. 


Boken innehåller ljudfiler samt faktahåfte i PDF-format. 
74 minutter (lydbok), pris ca 215 kr, ISBN 9788791029134 


På engelsk 


Forstår du engelsk skriftlig noenlunde godt, kan du ha stor nytte av en 
bok som er gratis å laste ned fra internett. Selv om den er over 15 år 
gammel, er den en anerkjent behandlingsmanual basert på kognitiv 
terapi. Den heter Tinnitus: A Self-Management Guide for the Ringing in 
Your Ears og er skrevet Jane L. Henry og Peter H. Wilson. 

Den er relativt lettlest og oversiktlig. 


Du finner en gratis pdf-utgave her: www.tinyurl.com/henry-and-wilson 


3.2— Andre info-kilder 


På internett 


Internett er fullt av informasjon om tinnitus. Her finner du skrekkhistorier 
og magiske piller. Det er lett å oversvømmes av informasjon som kan 
gjøre plagsom tinnitus verre når du er på desperat jakt på internett. 
Men du finner også mye matnyttig. 


Her er to nettsteder med mye info på norsk: 

- www.tinnitustips.no 

- www.tinnitus.no 

Vil du ha løpende nyhetsoppdateringer, er TinnitusTips sin Facebook- 
side (www.facebook.com/tinnitustips) noe å vurdere. 


Brosjyrer 


Hvis du ikke kan komme deg ut på i internett, kan du kontakte HLF 
(Hørselshemmedes Landsforbund) og be om å få tilsendt det de måtte 
ha av brosjyrer. Bruk telefon 22 63 99 00 eller postadresse HLF, 
Postboks 6652 Etterstad, 0609 Oslo. 


3.3- Kurs 


Knyttet til sykehusene 


Mange sykehus holder mestringskurs for tinnitusplagede. Flere av dem 
er inkludert i kapittel 3.4. Hvis du ønsker full og oppdatert oversikt, kan 
du kontakte Nasjonal kompetansetjeneste for læring og mestring innen 
helse (NK LMH): 


Nettsted: www.mestring.no 

Epost: postØmestring.no 

Telefon: 23034008 

Brev: Oslo universitetssykehus HF, Aker sykehus, Nasjonal 
kompetansetjeneste for læring og mestring innen helse (NK LMH), 
Postboks 4959 Nydalen, 0424 Oslo 


HLF (Hørselshemmedes Landsforbund) 


HLF er bl.a. interesseorganisasjon for tinnitusplagede. De holder av og 
til mestrings- og informasjonskurs rundt i landet. 


Nettsted: www.hlf.no 

Epost: hIfQhlf.no 

Telefon: 22639900 

Brev: HLF, Postboks 6652 Etterstad, 0609 Oslo 


3.4 — Steder som behandler / rehabiliterer / 
holder mestringskurs 


Her er en oversikt over steder som tilbyr behandling, rehabilitering 
og/eller mestringskurs. Selv om behandling av plagsom tinnitus i 
grunnen er det samme som rehabilitering, bør du være innstilt på at de 
som bruker ordet rehabilitering, ofte tenker seg et slags kur-sted hvor 
du oppholder deg gjennom noen uker. 


Vi har fritt behandlingsvalg i Norge. Det betyr at du kan få behandling 
et annet sted i landet enn du egentlig sokner til. Se 
www.helsenorge.no/velg-behandlingssted eller ring 80043573 for mer 
informasjon. 


OBS! 
Viktig angående oversikten: 
- Denne oversikten er ikke komplett. 


- Informasjonen er hovedsakelig sakset fra tilbydernes nettsider (pr 
februar/mars 2018). Forfatteren kan derfor ikke gå god for riktigheten. 


- Du må selv sjekke og vurdere hvem du vil satse på. 


Oversikten 


Audiopedagog Tone Nordsletta i Karasjok: 


Behandling av tinnitus og hyperakusis. 


www.facebook.com/pg/Audiopedagog-Tone-Nordsletta- 
337406140042539/about 


Lærings- og mestringssenteret i Bodø: 


Lærings- og mestringskurs for deg som har tinnitus og en av dine 
nærmeste pårørende. På kurset møter man erfarne fagfolk fra 
sykehuset, en brukerrepresentant som har levd noen år med tinnitus og 
en representant fra Hørselshemmedes landsforbund som alle formidler 
kunnskaper og erfaringer om Tinnitus. I tillegg legges det opp til at 


kursdeltagerne skal dele erfaringer med hverandre. 
www.nordlandssykehuset.no/arrangementer/tinnitus 
Nordtun HelseRehab, mellom Bodø og Mo i Rana: 


Rehabiliteringstilbud (14 dager) rettet mot pasienter som sliter med 
hovedsymptomet tinnitus. Mål for oppholdet: 


- bedre livskvalitet og evne til å mestre hverdagen. 
- innsikt i ørets funksjon og hørselsrelaterte plager. 
- innsikt i tinnitus — årsaker, utredning, behandling. 
- habituering av reaksjon — endre følelsesmessig reaksjon på tinnitus. 


- habituering av persepsjon — dempe/fjerne oppfattelsen av 
tinnituslyden. 


- innsikt i smerte- og smertereaksjoner — mestring. 

- innsikt i sorg- og krisereaksjoner — mestring. 

- bedre avspenningsevne. 

- bedre fysisk og psykisk kapasitet — mestringsevne. 

- bedre kunnskap og motivasjon for å starte mestringsprosesser. 


- bedre funksjon i hjem, fritid, arbeid, familie og sosialt. 


www.nordtun.no/tinnitus-og-mb-meniere 


Sykehuset i Namsos: 


Behandling av tinnitus og lydoverfølsomhet, men nettsiden deres 
forteller ikke om det. 


www.hnt.no/avdelinger/klinikk-for-kirurgi/orenesehals-avdelingen- 
sykehuset-namsos 


St. Olavs Hospital i Trondheim: 


Behandling av øresus (tinnitus). 
www:.stolav.no/behandlinger/oresus-tinnitus 


Molde Sjukehus: 


Høgspesialisert tilbod til personar med tinnitus og nedsett lydtoleranse 
(hyperacusis). 
www.helse-mr.no/avdelinger/klinikk-for-kirurgi-molde/avdeling-for-onh- 
tannkjeve-molde/hoyrselssentralen-molde 


Haugland Rehabiliteringssenter nær Førde: 


Rehabiliteringstilbodet (3 veker) rettar seg mot personar med tinnitus 
og Meniére. Målet er å bidra til betring av livskvalitet gjennom auka 
deltaking og betring av fysisk og psykisk helse. Tilbyr tverrfagleg 
rehabilitering i gruppe med ei helsepedagogisk og kognitiv tilnærming. 
Tilbodet består av individuelle samtaler, tilpassa fysisk aktivitet, 
undervisning og samtalegrupper. I tillegg til spesifikk trening i 
gymnastikksal, symjebasseng, terapibasseng og treningssal, tilbyr vi 
meistringsopplevingar og varierte lystbetonte aktivitetar. Vi brukar 
naturen/uteområdet aktivt, og tilbyr aktivitetar som kano/kajakkpadling, 
klatring/rappellering, skyting og bogeskyting. 
www.rkhr.no/framsida/pasient/tilbod/rehabilitering/rehabiliteringstilbod- 
ved-tinnitus-og-meniere 


Tinnitusklinikken ved sykehuset i Arendal: 


Behandler øresus. Årsak og graden av følgeplager til øresus vil ha 
betydning for hva slags behandling og oppfølging du får hos oss. 
Utredning og behandling blir individuelt vurdert av ulike behandlere 
som jobber i team. For å få time trenger du henvisning fra primærlege. 
Pasienter som bor utenfor Agder må ha henvisning fra øre, nese- 
halsavdelingen, lege eller hørselssentral. 


www.sshf.no/avdelinger/somatikk-kristiansand/onh/horselsentralen- 
arendal/tinnitusklinikken 


Helse Førde: 
Har visstnok et kurstilbud. 


Lærings og meistringssenteret i Bergen (Haukeland 
sykehus): 


1) Kurs over 2 dagar for personar med tinnitus og deira pårørande. 
Målsetjing: få hjelp til sjølvhjelp i ein endra livssituasjon, møte 
representantar frå ulike faglege miljø og kunne stille spørsmål, få 
kunnskap om eiga funksjonshemming og metodar for sjølvhjelp, ha 
høve til erfaringsutveksling med andre i same situasjon. Maks 45 
deltakarar pr kurs. 

www.helse-bergen.no/arrangementer/tinnitus 

2) Oppfølgingskurs (1 dag) for personar med tinnitus som har deltatt på 
Pasientopplæring om Tinnitus del 1. Målsetjing: få kunnskap om 
følgeproblem ved tinnitus, lære sjølvhjelpsteknikkar og 
meistringsstrategiar for å handtere følgeplager av tinnitus, møte andre i 
same situasjon og dele erfaringar med desse. 


www.helse-bergen.no/arrangementer/tinnitus-oppfolging 


Lærings-og mestringssenteret i Haugesund: 


Kurs for deg som er plaga med tinnitus og ønskjer å lære meir om 
kordan du best kan leve med plagene. 


www.helse-fonna.no/arrangementer 


Lærings og mestringssenteret i Stavanger: 


Kurs for personer med øresus (tinnitus). 4 kurs pr år, en dag fra kl 
09.00-15.00. For deg som har diagnosen tinnitus. Du må være ferdig 
utredet hos øre- nese- hals-spesialist for å delta på kurset. 


www.helse-stavanger.no/arrangementer/oresus-kurs-for-personer- 
med-oresus-tinnitus 


Audiopedagog Moen i Stavangerområdet: 
Behandling av tinnitus og hyperakusis (nedsatt lydtoleranse). 
www.audiopedagogmoen.no 

Sykehuset Telemark: 


Har som mål at de fleste pasientene med øresus skal starte behandling 
innen 60 virkedager etter at henvisningen er mottatt ved sykehuset. 


Spesialisten vurderer hvor fort du trenger behandling. 
www:.sthf.no/behandlinger/oresus-tinnitus 


Vestfold Hørsel og Kommunikasjon i Sandefjord: 


1) Er du plaget av tinnitus og har fått beskjed om at dette er en kronisk 
plage du bare må lære å leve med? Det stemmer ikke. Plagsom 
tinnitus (klinisk signifikant tinnitus) kan behandles slik at plagene 
reduseres eller forsvinner. 

www. vestfoldhorsel.no/jeg-tilbyr/tinnitusbehandling 


2) Er hverdagslige lyder plagsomt eller vondt for deg? Opplever du at 
enkelte lyder andre synes er normale, for deg er sterke og 
ubehagelige? Påvirker dette livet ditt? Lydømfintlighet kan ha stor 
påvirkning på hverdagslivet både sosialt, i arbeid, utdanning og fritid. 
Lydømfintlighet kan for de fleste behandles, slik at den enten blir 
normalisert, eller redusert og lettere å leve godt med. 


www.vestfoldhorsel.no/jeg-tilbyr/behandling-for-lydomfintlighet 


Briskeby skole og kompetanse-senter nær Drammen: 


1) Kurs for deg som har plagsom tinnitus / øresus. 3 x 3 dager, dvs. 9 
dager fordelt over 6 — 8 mnd. På kurset lærer du om muligheter du selv 
har til å redusere og mestre mange av plagene som tinnitus kan føre til. 
Gjennom å dele erfaringer med andre i samme situasjon, får du verktøy 
til å mestre hverdagen og gjenopprette balansen, både fysisk og 
mentalt. Du får hjelp til å skyve tinnitus lengre bak i oppmerksomheten, 
slik at den gradvis slutter å ta så stor plass. 

www:.hifbriskeby.no/tinnitus 


2) Rehabiliteringstilbud for voksne med tinnitus / øresus. Gruppetilbud 
med individuelt forløp. Oppholdslengde: 2+1 uke. Fokus på kunnskap, 
ufarliggjøring, stressmestring og avspenning. I tillegg står hvordan 
tanker, følelser og atferd påvirker hverandre sentralt. Det gis verktøy 
for å redusere og mestre mange av plagene som tinnitus kan føre til. 


www:.hifbriskeby.no/rehabilitering/Htinnitus 


Audiopedagog Linda Haugen i Skotselv, vest for Drammen: 


Behandler tinnitusplagede og lydoverfølsomme. 
www.facebook.com/pg/AudiopedagogLinda/about 


Egere Audiopedagogisk Rådgivning i Asker: 

Audiopedagogisk rådgivning ved hyperacusis (nedsatt lydtoleranse) og 
tinnitus. 

www.egere.no/tt!vi-tilbyr/cee5 


Audiopedagog Reidun Heikvam i Sandvika: 


Behandler tinnitus og hyperakusis. 
www.audiopedagogen.no 


Høvik Hørsel / Høvikklinikken, syd-vest for Oslo: 


Vårt tverrfaglige apparat har spesialisert seg på bl.a. tinnitus og består 
av audiograf (Høvik Hørsel), fysioterapeut, manuellterapeut og 
kiropraktor (Høvikklinikken). 

www.hovikklinikken.no/tinnitusbehandling 


Linderud audiopedagogiske senter i Oslo: 


Tinnitus (øresus) og hyperacusis (lydoverfølsomhet) kan behandles 
med flere metoder. Disse metodene går ut på å gi pasienten 
informasjon om symptomene, veiledning i avspenningsøvelser, 
fokuseringstrening, lyttetrening og tilpasset lydstimulering. Medisinsk 
utredning foregår hos øre-nese-halsspesialist og audiogråf. 
www:.Ia-s.no/tinnitusoghyperacusis.htmi 


Tinnitusbehandlerne (= Audiopedagogene) i Oslo: 
Behandling av tinnitus med kognitiv terapi. 
www.tinnitusbehandlerne.no 

Røa ØNH i Oslo: 

Tilbyr utredning og behandling av øresus (tinnitus). 
http://www.nesensia.no 

Ullevål Stadion Øre-Nese-Hals i Oslo: 


Tinnitus kan behandles med TRT (Tinnitus Retraining Therapy). 80% 
av alle pasienter som følger TRT opplever en behandlingseffekt; noen 
opplever at tinnitusen blir lavere, andre sjeldnere, mens noen opplever 


at den blir helt borte. Tilpasning og opplæring i tinnitushjelpemidler som 
lydpute og lydgenerator. Oppfølging med kontroller til brukeren føler 
seg sikker på behandlingen og bruken av hjelpemidlene. 
www:.ullstadonh.no/tinnitus-og-hyperacusis.htmi 


Oslo universitetssykehus (Rikshospitalet): 


Behandler øresus (tinnitus). Første ledd i behandlingen av øresus er 
informasjon om tilstanden og deretter kunnskap om ulike 
mestringsstrategier. Poliklinisk besøk hos audiograf. Poliklinisk besøk 
hos lege. Mestringskurs. 
www.oslo-universitetssykehus.no/behandlinger/oresus-tinnitus 


Akershus universitetssykehus (Ahus) nær Lillestrøm: 


Behandler tinnitus og lydoverfølsomhet, men nettsidene opplyser ikke 
om dette. 


Landaasen Rehabiliteringssenter, vest for Gjøvik: 


Har tilbud til deg med Tinnitus. Målsettingen er økt kunnskap og 
bevissthet om uhensiktsmessige reaksjonsmønstre knyttet til Tinnitus 
og om følgetilstander. Tilnærmingen bruker elementer fra blant annet 
nevrofysiologisk modell og kognitiv terapi. Å møte andre med Tinnitus, 
ha muligheten til å utveksle erfaringer og teknikker, samt å få tid til å 
vurdere egen livssituasjon er en viktig del av oppholdet. Tilbudet gis 
som døgnopphold og er gruppebasert. Varighet på oppholdet er fra 3-5 
uker. 


www.landaasen.no/behandlingstilbud/behandlingstilbud-tinnitus-mb- 
meniere 


3.5 — Tips til legen 


Mange leger forstår at de aller fleste som plages av sin tinnituslyd, har 
overaktivert sympatikus. Dermed forstår de bl.a. at den plagede har 


liten viljekontroll over sin tinnitusreaksjon. Nedenfor følger tips som kan 
være til nytte for legene som skal hjelpe deg (både fastlegen og øre- 
spesialisten). 


Puls-synkron tinnitus 


Kun 2-4 % av de som plages av tinnitus, har puls-synkron tinnitus, altså 
en tinnituslyd som varierer i takt med hjerteslagene. Men siden denne 
typen tinnitus ofte kan komme av forhold knyttet til hjerte og 
blodsirkulasjon, er det viktig at legene(e) foretar en målrettet og grundig 
undersøkelse. 


Listen nedenfor er i stor grad komponert etter informasjon fra nettstedet 
www.whooshers.com som drives av 3 leger spesielt opptatt av puls- 
synkron tinnitus, i tillegg til informasjon fra andre kilder. 


1) Som oftest et symptom på en underliggende pulserende prosess, 
vanligvis av vaskulær natur, i stedet for et problem med øret. 


2) Påvirker menn og kvinner i alle aldre, men kan tilkjennegi seg ulikt 
fra person til person. 


3) Kan være subjektiv (hørbar for kun pasienten) eller objektiv (hørbar 
for både pasienten og andre). 


4) For å avgjøre om pasienten har objektiv eller subjektive puls-synkron 
tinnitus, bør legen forsøke å lytte etter en svosjende lyd med 
stetoskopet i vinkel med kjeven over tinningsbenet og omkring øret, 
fortrinnsvis i et lydisolert eller veldig stille rom. 


5) Mulige årsaker til puls-synkron tinnitus kan bl.a. være 
innsnevring/okklusjon av arterier, åreknuter på halspulsåren eller i 
nakkehvirvlene, utposing på arterie, lekkasje eller misdannelser mellom 
arterie og vene, syklig trange vener, mellomøresvulster, SSCD / SCDS 
og forhøyet intrakranielt trykk. 


6) En pasient som opplever puls-synkron tinnitus bør gjennomgå en 
grundig medisinsk undersøkelse, og det kan være nødvendig å 
konsultere ulike spesialister avhengig av bestemte symptomer. 


7) Det er ingen diagnostisk protokoll som utpeker seg som den beste 
og mest riktige, og som kan fastslå årsaken til puls-synkrone tinnitus. 
Mange pasienter kan ha behov for flere ulike tester. 


8) Tester for å bedømme sirkulasjon, er CT-angiografi, MR-angiografi 
og dupleks ultralyd. Disse avbildningsmetodene kan visualisere 
arteriene og venene. 


9) Det er ikke vanlig at puls-synkron tinnitus forsvinner av seg selv. 


10) Mange pasienter har problemer med å utstå puls-synkron tinnitus, 
noe som ofte kan føre til bl.a. engstelse, konsentrasjonsproblemer og 
søvnløshet. Noen opplever dyp angst. 


11) Høreapparater eller maskeringsapparater (lydgeneratorer) kan 
brukes som mestringsverktøy, men de "kurerer" ikke. 


12) Puls-synkron tinnitus har mange pseudonymer (f.eks pulserende 
tinnitus, vaskulær tinnitus, bruit, svosje-lyd, durende maskiner, osv.). 
Inkluder disse begrepene i søket når du leter gjennom medisinske 
rapporter. 


Vanlig tinnitus 


Danskene Frank Mirz og Christian Brahe Pedersen har i boken 
"Tinnitusbogen" en oversikt over forskjellige forhold som kan forårsake 
eller være forbundet med tinnitus. Nordmennene Atle Rønning Arnesen 
og Bo Engdahl nevner også slike ting i deres bok "Tinnitus - Årsaker, 
diagnose og behandling". 


Her følger en liste komponert fra mange kilder. Forfatter og forlag tar 
intet ansvar for listens riktighet. Husk også at de fleste tilstandene bare 
sjelden er årsak til tinnituslyden hos det store flertallet. Listen er ment 
som en påminning for allmennleger, øre-nese-hals-leger og 
ørespesialister. 


Ytre øre 


- Ørevoks 

- Fremmedlegeme 

- Betennelse 

- Hull i trommehinnen 

- Annen skade på trommehinnen 
- Skade på øregangen 


Mellomøre 


- Betennelse 

- Otosklerose 

- Skadede øreben 

- Skade på sneglehusets ovale vindu 

- Feilfunksjon i mellomøremuskler 
(f.eks. krampe / spasmer) 

- Feilfunksjon i øretrompeten (f.eks. krampe) 

- Mekanisk skade på benstrukturen 
(tinningbenet) 

- Svulst 


Indre øre 


- Hørselsnedsettelse pga alder / støy 

- Arvelig hørselstap 

- Hørselskadelige medikamenter 

- Plutselig hørselsnedsettelse 

- Meniéres sykdom 

- Meniére-lignende tilstander 

- Betennelse 

- Virus 

- Mekanisk skade på benstrukturen 
i det indre øret 

- Kraftig rystelse av sneglehuset 

- Perilymfatisk fistel (Ilekkasje fra sneglehuset) 

- Vestibulær dehisens (hull i balanseorganet), 
f.eks. SSCD / SCDS 


Hørselsnerve 


- Betennelse 

- Acoustic neuroma (svulst) 

- Fysisk skade (pga kraniebrudd o.l.) 

- Alderdomsbetinget degenerering 

- Halspulsåre (ved puls-synkron tinnitus) 


Hjernen 


- Hjernehinnebetennelse 
- Betennelse i hjernen 
- Hjernerystelse 
- Nakkesleng (hjernestammen) 
- Kraniebrudd 
- Svulst 
- Degenerative hjernesykdommer 
- Misdannelser av blodkar 
- Blodpropper 
- SSCD / SCDS 
(hull mellom øvre buegang og hjernen) 


Andre sykdommer 


- Meniére 
- Mangelsykdommer 
(f.eks. vitamin B12, zink, jern) 
- Blodmangel 
- For høyt eller lavt blodtrykk 
- Hjerte-/karsykdommer 
- Diabetes 
- Stoffskiftesykdommer 
- Revmatologiske sykdommer 
- Sykdommer i bevegelsesapparatet 
- Migrene 
- Borreliose / Lyme's (flått) 


Medikamenter 


- Forskjellige slags antibiotika 
(aminoglykosider) 

- Malaria-midler 

- Cellegift, f.eks. platina-derivater 

- Medisin som inneholder salisylsyre 

- Vanndrivende medisiner 

- Nervemedisiner (psykofarmaka) 


Generelt 


- Sykdomshistorikk 

- Kjeveledd 

- Kosthold 

- Fysisk form 

- Mental form 

- Stress 

- Psykisk traume 

- Mobbing 

- Betydelig livsendring 
- Jobbsituasjon 

- Lydoverfølsomhet 

- THI eller tilsvarende bedømming av plagsomhet 


3.6 — Tips til audiografen 


Audiografer med yrkesstolthet og pasientfokus foretar en del 
undersøkelser som kan være relevante for den videre behandlingen av 
plagsom tinnitus. Her følger noen tips. 


Lydoverfølsomhetsintervju 


Kartlegg om pasienten er lydoverfølsom også. Nærmere halvparten av 
de som oppsøker tinnitusbehandling, har også nedsatt toleranse for 
lyder. 


Grunn: Avdekke om pasienten har behandlingstrengende 
lydoverfølsomhet, og om pasienten vil tåle enkelte audiologiske tester 
som kan være lydkraftige og medføre forverring for pasienter med 
nedsatt toleranse for lyd. F.eks. kan utsuging av ørevoks forverre både 
lydoverfølsomhet og tinnitus. 


Standard hørselstester 
Rentone opp t.o.m. 12 kHz. Benledning opp t.o.m. 4kHz. 
Talegjenkjenning. 


Grunn: Få et korrekt bilde av evnt hørselstap. Ca 80 % av pasientene 
har nedsatt hørsel. Pasienter som klager over at tinnitus gir 
kommunikasjonsproblemer, vil sannsynligvis trenge høreapparat. 
Mange pasienter med nedsatt hørsel i samme område som 
tinnituslyden, kan sannsynligvis oppnå tilfredsstillende lydberikelse via 
høreapparat. 


Ubehagstest 


Vær forsiktig hvis lydoverfølsom! 


Både rentone (LDL) og tale (UCL). Utføres når lydoverfølsomhets- 
intervjuet indikerer det. 


Grunn: Kartlegge graden av styrkerelatert lydoverfølsomhet 
(hyperakusis). Nesten halvparten av de med plagsom tinnitus, har en 
signifikant styrkerelatert lydoverfølsomhet (hyperakusis) og/eller 
typerelatert lydoverfølsomhet (misofoni / fonofobi). Ca 20% har nedsatt 
lydtoleranse som hovedproblem. 

Tinnitus karakteristikk 

Senterfrekvens, båndbredde, styrke. 


Grunn: Tilfredsstille pasientens behov for å la andre høre hvordan 
tinnituslyden hans / hennes er. Dette er viktig for mange plagede, men 
av mindre viktighet for videre behandling. Sannsynliggjøre hvorvidt 
tinnitusen henger sammen med nedsatt hørsel. 

Minimum maskeringsnivå (MML) 

Bredbåndstøy. Total maskering. 

Grunn: Fastslå hvor godt hjernen kan oppdage tinnituslyden i 
konkurrerende støy. 

Terskel for white noise 


Grunn: For sammenligning med minimum maskeringsnivå (MML). 


DPOE (DPOAE) 

Vær forsiktig hvis lydoverfølsom! 

Grunn: Identifisere frekvensområder med skadede ytre hårceller. 
Sannsynliggjøre hvorvidt tinnitusen henger sammen med nedsatt 
hørsel. 

Akustisk immittans 

Tympanometri og Akustisk refleks. 

Vær forsiktig hvis lydoverfølsom! 

Grunn: Bedømme mellomørefunsjonen og integriteten til 
hørselsnervens ascenderende baner. 

ABR (Auditory Brainstem Response) 

Vær forsiktig hvis lydoverfølsom! 


Grunn: Identifisere skader på hørselsnerve og i hjernestammens 
auditive områder. Sannsynliggjøre hvorvidt tinnitusen henger sammen 
med nedsatt hørsel. 


3.7 — Måle din tinnitusreaksjon 


Både i kognitiv behandling og TRT er det vanlig å måle fremgangen 
gjennom behandlingen. Til det benyttes ofte et spesielt spørreskjema. 
Slike skjemaer finnes i mange varianter. Jane Henry og Peter Wilson 
benyttet et skjema som ligner på det som vises nedenfor. 


Den viste varianten er kun et eksempel og er ikke i bruk i behandling. 


Bedømming av din reaksjon på tinnitus 


Dette spørreskjemaet er laget for å lettere finne ut hvilken virkning 
tinnitus har på ditt følelsesliv, din hverdag og ditt generelle velvære. 


Noen av punktene som er listet opp her, kan passe godt til din situasjon 
og andre ikke. 


På neste side kan du besvare hvert spørsmål ved å sette en ring rundt 
det tallet som best viser hvordan din tinnitus har påvirket deg i løpet av 
de siste 7 dagene. 


Her er gradene som brukes: 


0 = Så godt som aldri 
1= En liten del av tiden 
2 = Deler av tiden 

3 = Store deler av tiden 
4 = Nesten hele tiden 


I løpet av de siste 7 dagene har din tinnitus: 


1) fått deg til å unngå stille situasjoner 


0-1-2-3-4 

2) fått deg til å være mer hjemme 
0-1-2-3-4 

3) redusert din livsnytelse 
0-1-2-3-4 

4) gjort det vanskelig å konsentrere deg 
0-1-2-3-4 

5) gjort det vanskelig for deg å slappe av 
0-1-2-3-4 

6) redusert din arbeidsevne 
0-1-2-3-4 

7) fått deg til å unngå støyende situasjoner 
0-1-2-3-4 

8) fått deg til å unngå sosiale situasjoner 
0-1-2-3-4 


9) fått deg til å unngå TV og/eller musikk 
0-1-2-3-4 


10) fått deg til å unngå kino / teater / restaurant 
0-1-2-3-4 


11) ødelagt søvnen din 
0-1-2-3-4 

12) gjort deg anspent 
0-1-2-3-4 

13) gjort deg irritabel 
0-1-2-3-4 

14) gjort deg sint 

0-1-2-3-4 

15) fått deg til å føle deg pint og plaget 
0-1-2-3-4 

16) fått deg til å føle deg irritert og ergerlig 
0-1-2-3-4 

17) fått deg til å føle deg forvirret 
0-1-2-3-4 

18) "drevet deg til vanvidd" 
0-1-2-3-4 

19) fått deg til å føle panikk 
0-1-2-3-4 

20) gjort deg nervøs 
0-1-2-3-4 

21) gjort deg redd / engstelig 
0-1-2-3-4 

22) gjort deg ulykkelig 
0-1-2-3-4 

23) fått deg til å gråte 
0-1-2-3-4 

24) fått deg til å føle deg deprimert 
0-1-2-3-4 


25) fått deg til å føle at du lider 
0-1-2-3-4 


26) fått deg til å føle deg hjelpeløs 


0-1-2-3-4 

27) fått deg til å føle deg frustrert over ting 
0-1-2-3-4 

28) fått deg til å føle fortvilelse / håpløshet 
0-1-2-3-4 

29) fått deg til å føle at fremtiden er uten håp 
0-1-2-3-4 

30) fått deg til å føle at livsgnisten er sluknet 
0-1-2-3-4 

31) fått deg til å tenke på selvmord 
0-1-2-3-4 


3.8 — Ordliste 


Det er ikke til å unngå å snuble borti mange fremmedord. Her er 
forklaring på en del av dem. 


Akutt = plutselig (noen ganger menes også kortvarig) 
Antidepressiva = medisin mot depresjon 


Audiograf = en spesialist som bl.a. utfører hørselstest og tilpassing av 
høreapparater 


Audiolog = omtrent det samme som en kombinasjon av audiograf og 
audiopedagog 


Audiologi = læren om kroppens hørselssystem 


Audiopedagog = en spesialist som hjelper mennesker med 
hørselsproblemer 


Audiotekniker = en spesialist på utstyr og tilrettelegging for person 
med hørselsproblemer 


Audiogram = kurven / diagrammet som tegnes opp ved en hørselstest 


Audiometer = et instrument som brukes for å gjøre en vanlig 
hørselstest 


Audiometri = en hørselstest (vanligvis kun god gammeldags pipetone- 
test), se også taleaudiometri 


Autogen trening = en avspenningsmetode man utfører selv, en slags 
selvsuggesjonsmetode 


Aversjon = en meget sterk motvilje 


Betinget refleks = en lært refleks, en tillært automatisk (ikke viljestyrt) 
reaksjon 


Betinging = etablering av en betinget refleks 


Blind-studie = pasientene vet ikke om de får ekte behandling eller 
placebo. Se siste del av kapittel 1.4. 


Bredbåndstøy = bruselyd 


Bruselyd = susende / brusende lyd, inneholder et bredt område av 
toner fra bass, mellomtone og diskant 


Båndbredde = et toneområde som strekker seg fra en tone og opp til 
en mye lysere tone, se også oktav, en stor båndbredde strekker seg 
gjerne over mange oktaver, en liten båndbredde kan f.eks. strekke seg 
over 1 oktav eller mindre. 


CAT / CT = en moderne utgave røntgenbilde, brukes særlig for å se 
etter skader i hjernen 


Cortex = hjernebarken = hjernens ytterste lag = bevisste områder 
Desibel (dB) = et mål for styrken på lyder 


Dobbelblind-studie = hverken pasient eller behandler vet om 
pasienten får virksom behandling eller placebo. Se siste del av kapittel 
1.4. 


DST = Decreased Sound Tolerance (nedsatt lydtoleranse) 


fMRI = en moderne utgave røntgenbilde, brukes særlig for å se etter 
skader i hjernen 


Fobi = skrekk / angst, f.eks. edderkopp-skrekk 


Fonofobi = lydskrekk, angst for kraftige lyder eller spesielle typer lyder, 


Frekvens = lysheten / mørkheten på en tone (måles i Hz), bass har lav 
frekvens, diskant har høy frekvens 


Fysiologisk = måten kroppen fungerer = kroppslig virkemåte 


Generator = et apparat eller en innretning som lager/genererer noe, 
f.eks. en strømgenerator 


Habituering = tilvenning 


Hertz (Hz) = antall vibrasjoner (svingninger) pr sekund (en basslyd på 
50 Hz har 50 vibrasjoner i sekundet, en diskantlyd på 5.000 Hz (= 5 
kHz) har 5.000 vibrasjoner i sekundet) 


Hjernebarken = hjernens ytterste lag = bevisste områder = cortex 
Hjernecelle = nervecelle i hjernen 

Holistisk = sett i et helhetsperspektiv 

Hvit støy = se hvitt brus 

Hvitt brus = en bruselyd med litt skarp diskant 


Hyperakusis = vanligvis 2 betydninger: 

1. generelt: lydoverfølsomhet 

2. spesifikt (slik som i denne boken): ubehag ved (sterke) lyder som 
folk flest ikke synes er ubehagelige (dvs styrke-avhengig 
lydoverfølsomhet) 


Høreterskel = de svakeste lydene vi kan høre 


Hørselsbane = lydens vei gjennom hjernen (fra sneglehusets hårceller 
og opp til hjernens bevisste hørselsområder) 


Hørselssentral = en sykehusavdeling for hørselsproblemer 


Kontrollert studie = noen av pasientene får virksom behandling og 
noen får placebo. Se siste del av kapittel 1.4. 


Kognitiv = basert på kunnskap, forståelse og erkjennelse 
Kronisk = varig / langvarig 


Klinisk = behandlingsmessig (klinisk erfaring = erfaring hentet fra 
behandling av pasienter) 


Larm = kraftig lyd, støy 


LDL = Loudness Discomfort Level (lydstyrke-ubehags-nivå), se 
ubehagsterskel 


Lydgenerator = Vanligvis: høreapparatlignende ting som gis fra seg 
bruse-/suse-lyd, ofte kalt masker / maskeringsapparat / støygenerator / 
brusegenerator. 

Også: høyttaler som plasseres på nattbord o.1. og gir fra seg forskjellige 
typer lyder man selv kan velge mellom, ofte naturlyder og bruselyder 


Lydpute = en pute med innlagt høyttaler som gis fra seg forskjellige 
typer lyder man selv kan velge mellom, ofte naturlyder og bruselyder 


Masker = et maskeringsapparat, en høreapparatlignende ting som gis 
fra seg en bruse-/suse-lyd, ofte kalt bærbar lydgenerator / 
støygenerator / brusegenerator 


Maskere = skjule / overdøve noe 
Misofoni = sterk negativ reaksjon på visse typer lyder 


MR / MRI = en moderne utgave røntgenbilde, brukes særlig for å se 
etter skader i hjernen 


Nevralt nettverk = et nervenett, nettverk av nerveceller 
Nevron = en nervecelle (i hjernen ofte kalt hjernecelle) 


Oktav = et toneområde som strekker seg fra en tone og opp til en 
dobbelt så lys tone, det området som 7 hvite (+ 5 svarte) 
pianotangenter dekker 


Oto = gresk ord for øre 


Otosklerose = en sykdom / tilstand hvor øreknoklene i mellomøret 
mister sin bevegelighet, medfører nedsatt hørsel, og kan forårsake 
tinnitus 


PET skanning = en moderne utgave røntgenbilde, brukes særlig for å 
se etter skader i hjernen 


Pink noise = bruselyd med myk diskant, på norsk: rosa støy eller 
rosa brus. 


Placebo = "narrepille", en medisin, behandlingsapparat eller 
behandlingsmetode som er ment å ikke ha en virkning. Placebo brukes 


for å sammenligne med de resultatene som en ekte behandling gir. 
Hvis narrebehandling og ekte behandling gir omtrent samme virkning, 
har tydeligvis den ekte behandlingen egentlig ingen virkning. Når det 
gjelder plagsom tinnitus, er placeboeffekten stor, ofte 30%. Se siste del 
av kapittel 1.4. 


Plastisitet = nervecellenes evne til å flytte / ommøblere på koblingene 
de har seg imellom. 


Psykoakustisk = mental innstilling til lyd, hvordan lyd påvirker våre 
følelser 


Psykomotoriker = en fysioterapeut med fokus på hvilke psykiske 
(tankemessige) årsaker som kan gi anspente muskler 


Puls-synkron = Pulserer i takt med hjerteslagene 
Randomisert = tilfeldig. Se siste del av kapittel 1.4. 
Refleks = en automatisk (ikke viljestyrt) reaksjon 
Rosa brus = bruselyd med myk diskant 

Rosa støy = se rosa brus 

Sentralnervesystemet = hjernen + ryggmargen 
Somatisk = Kroppslig (i motsetning til psykisk) 


SSCD / SCDS = Superior Semicircular Canal Dehiscence Syndrom = 
Hull / revne i balanseorganet, oftest på toppen av øvre buegang. 
Støy = vanligvis 3 betydninger: 

1: larm, sterk lyd 

2: uønsket / forstyrrende lyd (selv om den ikke er sterk) 

3: bruselyd (uavhengig av om den er svak eller sterk) 


Støygenerator = lydgenerator, ørepropp som gir fra seg bruselyd 


Symptom = et utslag av en sykdomstilstand, f.eks. er kløe et symptom 
ved røde hunder 


Syndrom = en samling symptomer som til sammen beskriver en 
gruppe av sykdomstilstander 


Taleaudiometri = hørselstest hvor man lytter til ord som sies med 
forskjellig styrke 


Terapi = behandling 

Terapeut = en behandler 

Ubehagsterskel = den lydstyrken som gir ubehag 

White noise = (hvitt brus) bruselyd med litt skarp diskant 
Ørebenene = de 3 små knoklene i mellomøret 


Åpen studie = pasientene vet at de får en behandling som er ment å 
virke. Se siste del av kapittel 1.4. 

3.10 — Om forfatteren 


Min utdannelse er elektronikk-ingeniør, og jeg har arbeidet som 
dataingeniør i "alle år". Jeg har ingen utdannelse innen helsefag. Siden 
2006 år har jeg vært oppslukt av å skaffe meg kunnskap om tinnitus. 
Bl.a. har jeg lest mange bøker skrevet av anerkjente behandlere og 
forskere. Jeg har også deltatt på Pawel Jastreboffs kurs for TRT- 
behandlere, tatt et halvårig deltidsstudium innen tinnitus ved Örebro 
Universitet, og deltatt på British Tinnitus Associations kurs Assessment 
and Management of Tinnitus in Children. 


Jeg hadde hatt tinnitus i ca 10 år før jeg begynte å fordype meg i 
fagfeltet. Den kom gradvis og har aldri vært plagsom selv om jeg nå 
hører den veldig godt selv om det er mye bråk i omgivelsene. Hadde 
det ikke vært for at jeg hadde vært gjennom en periode med store 
søvnproblemer og tilhørende sluknet livsgnist (nei, det var ikke pga 
tinnitus), ville jeg neppe ha klart å sette meg inn i hvordan mange 
tinnitusplagede kan ha det. 


Nedsatt hørsel har jeg hatt siden barneskolen men begynte med 
høreapparater først i 1999. Deretter har hørselen gått betydelig ned for 
hvert år. Om 10 år er jeg trolig døv. 


Min voldsomme interesse for tinnitus-problematikken startet med at jeg 
ble veldig nysgjerrig på hvorfor min egen tinnituslyd ble veldig mye 
sterkere når jeg ristet raskt på hodet. Umiddelbart oppdaget jeg at 
informasjon på norsk var veldig sparsommelig og overfladisk. Og 
kunnskapen i helsevesenet lot til å være godt gjemt. Dermed fikk jeg 
blod på tann... 


Sommeren 2006 opprettet jeg nettstedet www.tinnitustips.no for å spre 
informasjon på norsk. Snart ble jeg overbevist om at det i jungelen av 
kvakksalvere fantes seriøse behandlere og forskere. Nettstedet ble fylt 


med egne artikler og oversettelser av Pawel Jastreboff, Jonathan 
Hazell og Stephen Nagler, og jeg fremsto som talerør for den 
nevrofysiologiske modell, TRT-behandling og kognitiv behandling. 


Etter å ha lest en god del av de mange engelske bøkene om tinnitus, 
satte jeg sammen et kursopplegg for å lære tinnitusplagede hvilke 
mekanismer som er i sving når tinnitus er plagsom. Kurset varer 8-12 
timer, og den røde tråden er Jastreboffs nevrofysiologiske forklaring. 
Siden starten har det blitt mange kurs og en del foredrag, de fleste i 
regi av HLF Oslo (Hørselshemmedes Landsforbunds Oslo-avdeling) og 
Landaasen Rehabiliteringssenter. 


Del 4 
Lydoverfølsomhet 


Del 4 er et nytt tillegg som ikke var med i bokens første-utgave. Denne 
delen består av separate artikler om lydoverfølsomhet, og henger ikke 
skikkelig sammen med resten av boken. 


4.1 — Overfølsom for lyder 


Når lyder medfører tydelig ubehag hos deg men ikke hos de andre, har 
du lydoverfølsomhet. Legene bruker gjerne ordet hyperakusis 
(overfølsom hørsel). Psykologene foretrekker som regel ordet fonofobi 
(frykt for lyder). Men andre ord brukes også, f.eks. lydømfintlighet, 
nedsatt toleranse for lyder, misofoni, lydfobi, senket ubehagsterskel for 
lyder osv. 


Det finnes 2 hovedtyper av lydoverfølsomhet: 

Den ene har å gjøre med styrken på lyden, altså hvor kraftig lyden er. 
Vi kan kalle denne for hyperakusis eller styrkeavhengig 
lydoverfølsomhet. 

Den andre har med hva slags lyd det er, f.eks. lyden av en buss. Vi kan 
kalle denne for fonofobi (frykt for lyder) eller misofoni (sterk motvilje 
mot lyder), eller betydningsavhengig lydoverfølsomhet. Her trenger ikke 
styrken å spille noen stor rolle. Det vesentlige er hva lyden kan 
innebære, altså hvilken betydning den kan ha. Og det er hovedsakelig 
underbevisstheten som får lov til å være sjefen over dette. 


Når man har vært overfølsom en stund, ender man som regel med 
begge typer. 


Noen regner også recruitment som en tredje type lydømfintlighet, se 
kapittel 4.2. 


Plagsomt? 


Det er først når overfølsomheten virker hemmende på hverdagslivet, at 
du har et problem. Vanlige reaksjoner er irritasjon, sinne, engstelse, 
frykt, søvnproblemer, konsentrasjonsproblemer, redusert livsgnist, 
apati osv. Veldig mange oppdager et helsevesen med voldsom mangel 
på kunnskap og mangel på behandlingstilbud. For ikke å snakke om 
mangel på å bli tatt på alvor. Slikt bidrar til å forverre situasjonen 
ganske mye for temmelig mange. 


Noen får så store problemer at de ikke klarer å fungere i jobben sin. 
Graden av plagsomhet og hvordan den arter seg, varierer svært mye 
fra person til person. Helseansatte med liten kunnskap og erfaring vil 
derfor ofte være til liten nytte for mangee plagede, ja de kan kanskje til 
og med gjøre ting verre. Det samme gjelder gode råd fra en som har 
lært å takle sin egen plagsomme lydoverfølsomhet. Det er rett og slett 
for store variasjoner i hvordan plagsomheten arter seg og hva som skal 
til for å takle tilstanden. 


Kunnskap er viktig! 


Kunnskap er et forbausende kraftig verktøy i behandling av 
lydømfintlighet. Uvitenhet, rykter og grublerier fører nesten alltid til 


forverring. Ved å få skikkelig informasjon om årsaker, virkemåte og 
behandlingsmetoder, kan både underbevisstheten og bevisstheten 
hjelpes til å reagere på en mindre plagsom måte. Fornuftige 
forklaringer finnes, og det finnes behandlinger som fungerer for de 
fleste. Bare å få vite dette, kan gjøre hverdagen lettere for mange. For 
de fleste plagede er det imidlertid ikke nok med overfladisk kunnskap. 
Man må i dybden og avdekke de underliggende mekanismene som 
holder liv i plagsomheten. Vårt overlevelsessystem (flykte eller slåss) er 
tett koblet til hørselsystemet og styres i stor grad av lærte reaksjoner 
(betingede reflekser og automatiske tanker). Ved faktisk å forstå dette, 
er det lettere å bryte koblingene mellom lyder og de uønskede 
reaksjonene som lydene gir. 


Hvor vanlig er lydoverfølsomhet? 


Det er normalt at følsomheten for lyder varier litt. Er man lenge nok i 
stillhet, justerer hørselen sin følsomhet til å passe til det svake 
lydmiljøet. Når man så kommer i et sterkt lydmiljø, overveldes man. 
Men følsomheten justeres automatisk ned etter en stund. Dette ligner 
på det som skjer med synet når du beveger deg fra et mørkt rom og uti 
solskinn. 


Noen ganger går denne automatiske lydstyrke-reguleringen i stå. 


Vi vet at lydoverfølsomhet er vanlig hos tinnitusplagede, 
hørselshemmede, musikere, mennesker med nakkeslengskade og 
andre grupper. En svensk studie viste nylig at nærmere 40% av 
musikerne hadde nedsatt lydtoleranse! Når vi ser på hvordan 
lydoverfølsomhet fordeler seg på aldersgrupper, og sammenligner med 
hvordan tinnitusplagede og tunghørte er fordelt på aldersgrupper, 
finner vi at redusert toleranse for lyder "favoriserer" unge. Det er ikke 
usannsynlig at 1 - 2 % av tenåringene er berørt i plagsom grad, men 
her er statistikken så godt som ikke-eksisterende. 


Tallene er usikre, for forskerne har sprikende oppfatninger om hvordan 
man definerer lydoverfølsomhet. Dermed blir det vanskelig for de som 
svarer på undersøkelser, å vite om de er overfølsomme eller ikke. Og 
hva legger man egentlig i begrepet plages? Hvis man synes det er 
plagsomt bare noen ganger i året, skal man da si man er plaget? 

Det anslås at 50-100.000 nordmenn er overfølsomme for lyder på en 


måte som påvirker deres hverdag negativt i en viss grad. Men kun ca 
4-8.000 plages så mye at de ikke klarer å fungere i jobben sin. 


Hvordan oppstår overfølsomheten? 


Det er mange forskjellige årsaker til at lydoverfølsomhet kan oppstå. 
F.eks. kraftige lyder, nedsatt hørsel, øreskader, hodeskader, enkelte 
øresykdommer, generell angst, depresjon, langvarig stress, 
traumatiske opplevelser og mange andre forhold. 


Når det gjelder fonofobi (lydskrekk) og misofoni (motvilje mot lyder), har 
den plagede ofte ufrivillig blitt offer for situasjoner som gjør at bestemte 
lyder opparbeider seg evnen til å gi kraftige negative reaksjoner. Ofte 
er det angst og grublerier som fremkaller de negative reaksjonene. Og 
ofte har det oppstått såkalte betingede reflekser. På godt norsk lærte 
reaksjoner. Dette er automatiske reaksjoner på lyder, men reaksjonene 
tilhører egentlig andre årsaker enn selve de plagsomme lydene. 
Problemet er at det på et underbevisst plan har oppstått en kobling 
mellom en lyd og den gufne situasjonen. Deretter vil lyden automatisk 
kunne frembringe den negative reaksjonen som opprinnelig kom av 
den gufne situasjonen. Vi kan godt si at heretter er lyden et varsel om 
at den gufne situasjonen er i anmarsj, og da er det fornuftig å reagere 
snarest mulig. 


Eksempel: En kveld blir jeg slått helseløs av en pøbelgjeng. Jeg er 
livredd og frykter jeg kommer til å dø. Samtidig høres uvanlig mye 
tuting fra biler som passerer. Etter denne hendelsen er det stor 
sannsynlighet for at et tut fra et bilhorn vil fremkalle panikkangst hos 
meg enten jeg vil det eller ei! Jeg har altså fått en ganske plagsom 
lydfobi. Hvor greit er det for meg å være budbilsjåfør i en travel by nå? 
Også langvarige påkjenninger kan på lignende måte utløse plagsom 
lydoverfølsomhet. Det samme kan skje hvis man har grublerier og 
engstelse som etter hvert har vokst til et nivå som forstyrrer 
hverdagens gjøremål. 


Behandling som fungerer? 


Det finnes flere behandlingsformer som kan gi gode resultater. Både 
TRT (Tinnitus Retraining Therapy, dvs tinnitus omlæringsbehandling) 


og kognitiv terapi (en psykologisk metode) fungerer godt for mange. 
Men det er av stor betydning at behandleren er kunnskapsrik og 
empatisk, og at kjemien mellom behandleren og den plagede er god. 
En behandler som stadig motsier seg selv og tydeligvis ikke har god 
rede på lydoverfølsomhet, kan risikere å gjøre det verre for pasienten. 


Både TRT og kognitiv behandling forsøker å normalisere den 
automatiske lydstyrke-reguleringen. På den måten reduseres 
hyperakusis (den styrkeavhengige overfølsomheten). Begge 
behandlingsmetodene forsøker også å svekke de betingede refleksene 
og forandre vårt halvbevisste tankemønster. Dette påvirker 
plagsomheten i fonofobi (frykt for lyder) / misofoni (sterk motvilje mot 
lyder). 


TRT-behandling 


I TRT behandler man først den styrkeavhengige overfølsomheten, altså 
hyperakusis. Det gjøres som oftest ved hjelp av såkalte lydgeneratorer 
(også kalt bruseapparater fordi de gir fra seg en brusende lyd, og 
maskeringsapparater). Apparatene har man i ørene på samme måte 
som høreapparater. Bruselyden stilles først på et svakt nivå som man 
ikke synes er ubehagelig. Etter hvert som tiden går, forsøker man å 
stille bruselyden litt sterkere. Etter noen måneder merker de fleste at 
de nå er i stand til å utstå mye kraftigere lyder enn før behandlingen 
startet. Denne formen for lydterapi vil vanligvis vare fra noen måneder 
og opp til et halvår. Noen får resultater veldig raskt, andre trenger mer 
tid. 

Fonofobi / misofoni behandles med en kombinasjon av lydterapi og 
grundig informasjon. Informasjonen består i å lære ganske mye om 
hvordan hørselsystemet er tett koblet til vårt beredskapssystem 
(overlevelsessystem) og hvordan dette automatisk tvinger frem 
reaksjoner avhengig av hvilken betydning lydene har fått i 
underbevisstheten. Lydterapien er annerledes ved behandling av 
misofoni / fonofobi (enn ved behandling av hyperakusis). Nå er det flere 
lydterapi-varianter som kan være nyttig, f.eks.: 


- Sørge for å ha det veldig behagelig og trygt og samtidig lytte til den 
plagsomme lyden. Til å begynne med bør den plagsomme lyden være 
svak. Men etter hvert som tiden går bør styrken økes på den 
plagsomme lyden. 


- Aktivt lytte til veldig positive lyder noen timer hver dag. 


Sammen med grundig informasjon er denne lydbehandlingen ment å gi 
en forandring i underbevissthetens holdning til den plagsomme lyden 
samt lyder generelt. 


Kognitiv terapi 


Ved fonofobi og misofoni er det sterke følelsesmessige reaksjoner som 
er problemet. Lydfobi kan sammenlignes med edderkoppskrekk, 
flyskrekk o.1. Ved misofoni er det andre følelser enn frykt som 
dominerer, f.eks. sinne eller sorg. Dermed er det ikke merkelig at en 
psykologisk metode som kognitiv terapi fungerer utmerket i behandling 
av fonofobi. 


I kognitiv terapi forsøker behandleren å få deg til å bli oppmerksom på 
de halvbevisste tankene du gjør deg om lydoverfølsomheten og 
situasjonene du har problemer med. Dette er helt vesentlig. Når man 
har problemer med å utstå lyder, har man svært ofte feilaktige eller i 
hvert fall unyttige tanker om lyder og situasjoner. Disse tankene kan 
endres til nyttige tanker som gir deg en mye mindre plagsom reaksjon 
på lydene. Behandlingen forsøker å programmere inn et tankemønster 
som gir deg en mindre plagsom reaksjon. Til å begynne med kan dette 
være et slit å få til, men etter hvert vil det gå mer og mer automatisk. 


I kognitiv terapi skal man gjerne nærme seg lydene i stedet for å trekke 
seg unna. Man bør ha lyder i omgivelsene, f.eks. svak musikk, vifte, 
klukkende akvarium osv. Det er et poeng å unngå total stillhet, samtidig 
som lydene skal være behagelig svake. Gerhard Andersson og Viktor 
Kaldo (høyt respekterte autoriteter innen fagmiljøet) kaller dette 
grunntrening. Daglig skal man også for en kort periode utsette seg for 
problematiske lyder / lydnivåer. Intensivtrening kaller de dette. Utstår 
du ikke lyden i kjøpesentere, skal du daglig oppsøke et kjøpesenter og 
oppholde deg rett innenfor inngangspartiet et par minutter. Åpen 
retrettmulighet er helt vesentlig for ikke å ødelegge behandlingen. 


Avspenning (både kroppslig og mental) inngår vanligvis også som en 
viktig del av kognitiv terapi. Å få større kontroll over tankene sine, er jo 
helt vesentlig i kognitiv behandling. 


Behandleren bør ha litt peiling på lydoverfølsomhet. Ellers kan det bli 
vanskelig for deg å stole på at du er i gode hender. Hvor godt du 


kommer overens med behandleren, er også viktig for 
behandlingsresultatet. Hvis behandleren ikke tar deg på alvor, eller du 
ikke tar behandleren på alvor, kan du ikke vente resultater. 


Habitueringsterapi? 


Både TRT og kognitiv behandling spiller i stor grad på hjernens evne til 
å venne seg til lyder. Fagfolkene sier habituering, vi sier tilvenning. 


Tilvenningsmekanismen gjør at vi kan bo kloss inntil jernbanelinjen 
eller motorveien uten å reagere problematisk på lydene derfra. Vi 
venner oss til lyden fra kjøleskapet som slår seg av og på, støyen i 
bilen når vi kjører, lyden fra vår egen pusting osv. Vanligvis skjer 
tilvenning automatisk, men noen ganger stikkes kjepper i hjulene, og vi 
venner oss ikke til lyden. Når vi plages av vår frykt for lyder eller vår 
sterke motvilje mot lyder, er det som regel fordi noe har stoppet 
tilvenningsprosessen. Både TRT og kognitiv behandling setter i gang 
tilvenningsprosessen og forsøker å strekke den så langt det går. 


Når tilvenningen har kommet så langt at lydene ikke fører til negative 
reaksjoner, er lydene ikke noe problem lenger. 


Beslektet med tinnitus? 


Plagsom tinnitus (øresus I piping i ørene) er i grunnen en spesial- 
variant av lydømfintlighet. I stedet for plagsomme utvendige lyder, har 
de tinnitusplagede en innvendig lyd. Hovedforskjellen er at 
lydoverfølsomme kan trekke seg vekk fra de plagsomme lydene, noe 
de tinnitusplagede ikke kan. De samme mekanismene (fastlåst 
automatisk lydstyrke-regulering, betingede reflekser og feilaktig eller 
unyttig automatisk tankemønster) er i sving ved begge lidelsene / 
diagnosene. Derfor er det ikke så merkelig at nesten halvparten av de 
tinnitusplagede forteller om nedsatt lydtoleranse. Og de aller fleste med 
plagsom lydømfintlighet har en tinnituslyd. Hos 1/4 av de som 
oppsøker behandling for tinnitus, er det faktisk lydoverfølsomheten som 
er hovedproblemet. 


Ørepropper? 


Mange lydoverfølsomme anbefales å bruke ørepropper for å dempe 
plagsom lyd. Dermed kan man utstå lydsituasjonene bedre. Mange 
finner ut at de vil gå med ørepropper mesteparten av tiden, uansett om 
det er plagsomme lyder eller ikke. Dette i tilfelle det skulle dukke opp 
plutselige, uventede lyder som er plagsomme. Dessverre vil slik bruk 
av ørepropper i lengden forverre lydoverfølsomheten for de fleste. Slik 
bruk av propper medfører vesentlig mer stillhet enn ellers. Dette 
forsøker hørselssystemet i hjernestammen å motvirke ved å øke den 
automatiske nevrologiske forsterkningen av lyder. Dermed blir 
følsomheten større. I løpet av et halvår kan forverringen bli stor. 


Bruk ørepropper når det faktisk er kraftige lyder, ikke ellers. Å ha med 
seg ørepropper i lommen, gir dessuten vanligvis en trygghet som gjør 
at man ikke er like redd for å være på steder hvor det kanskje kan 
dukke opp temmelig kraftig lyd. Man har jo beskyttelsen tilgjengelig i 
lommen sin. 


Det finnes såkalte skytter-propper, også kalt aktive propper. Dette er en 
slags variant av høreapparat. Men de slipper gjennom vanlige lydnivåer 
uten å dempe eller forsterke. Først når det blir kraftige lydnivåer, slår 
dempingen inn. Dermed kan man bruke dem hele tiden uten at det 
medfører mer stillhet enn ellers. Og dermed virker de ikke forverrende 
på lydoverfølsomheten. 


Høreapparat? 


Nedsatt hørsel er en form for stillhet. Og hva gjør den underbevisste 
hørselen når det er for mye stillhet? Jo, den øker den nevrologiske 
forsterkningen. Kanskje ikke merkelig at folk med nedsatt hørsel ofte er 
lydoverfølsomme i tillegg. De hører ikke de svake lydene, og de tåler 
ikke de sterke. Klemt mellom barken og veden, kan man si. 


Høreapparater som stilles til å forsterke de svake lydene, slik at de 
oppfattes likevel, vil gjøre at man får et visst lydbilde som fungerer som 
en slags lydterapi. Samtidig kan høreapparatet stilles til å dempe de 
sterkeste lydene. Slik blir man forskånet fra kraftige lyder samtidig som 
man kan nyttiggjøre seg lydterapi. 


Har du fonofobi eller misofoni, må du selvsagt også gå løs på de 
følelsesmessige koblingene som har knyttet seg til bestemte lyder. 


Oppsummering 


I over 25 år har TRT vært brukt til å behandle lydoverfølsomhet med 
stort hell. De siste 15-20 årene har også kognitiv-behandlere fått et 
godt egnet opplegg for lydoverfølsomhet. Selv om disse to metodene 
er forholdsvis ulike, resulterer de i bunn og grunn i det samme, nemlig 
tilvenning (habituering). Problemet i Norge er at svært få i helsevesenet 
gir skikkelig behandling. 


Nyttig info om lydømfintlighet (hyperakusis, misofoni og fonofobi) kan 
du finne her (på norsk): 


- HLF (Hørselshemmedes Landsforbund): www.tinyurl.com/y7z5a8w7 
- Dineen and Westcott Audiologists: www.tinyurl.com/nyuc8vy 

- Jonathan Hazell: www.tinyurl.com/nzd7mf8 

- Helsenett: www.tinyurl.com/prv3n9k 

- Sinnets helse: www.tinyurl.com/o0h8t9c7 


4.2 — Recruitment 


Selv om ordet recruitment på norsk betyr rekruttering, velger jeg å 
benytte recruitment fordi dette begrepet er praktisk talt enerådende når 
det gjelder det vi her skal se på. 


Recruitment er nært knyttet til de ytre hårcellenes tilstand. Og de ytre 
hårcellene er en av de mest sårbare komponentene i det indre øret. De 
fleste som har moderat hørselsnedsettelse, har trøbbel med de ytre 
hårcellene, og har således recruitment. 


Loudness recruitment (styrke-rekruttering) 


I det indre øret finnes sneglehuset (hørselsorganet). Inni sneglehuset 
foregår omdanning av mekaniske lyd-vibrasjoner til elektriske 
nerveimpulser. Her spiller hårcellene hovedrollen. 


Faktisk finnes det 2 typer hårceller, de ytre og de indre. Det er de indre 
som står for selve omdanningen til nervesignaler. Men de ytre 
hårcellene er svært viktige for å forsterke svake lyder. De ytre 
hårcellene har altså den egenskapen at de forsterker svake lyder mer 
enn sterke lyder. De aller svakeste lydene blir forsterket ca 50-60 dB. 
De sterkeste lydene forsterkes ingenting. 


Dersom de ytre hårcellene settes helt ut av spill, reduseres hørselen 
med 50-60 dB. Det betyr at høreterskelen (de svakeste lydene man 
kan høre) er forhøyet til 50-60 dB. Dermed blir man ikke i stand til å 
høre svake lyder, men de kraftige lydene hører man omtrent som 
normalt. I rolige omgivelser vil prating med normal stemmestyrke da 
være vanskelig å forstå. Men hever man stemmen en god del, vil den 
hørselshemmede oppfatte det som svært mye høyere, men likevel ikke 
så høyt som hvis hun/han hadde hatt normal hørsel. 


Moderne høreapparater kan delvis kompensere for loudness 
recruitment ved å forsterke svake lyder mye mer enn sterke. Nesten 
alle moderne høreapparater benytter en metode som kalles WDRC for 
å få til dette. 


Men ødelagte ytre hårceller reduserer også ørets evne til å skille 
nærliggende toner fra hverandre i betydelig grad. Dette klarer ikke 
moderne og avanserte høreapparater å kompensere for. Dermed blir 
taleforståelsen lidende selv om man tar i bruk gode og korrekt innstilte 
høreapparater. 


Dessverre er det slik at de ytre hårcellene later til å være mer sårbare 
enn de fleste andre deler av det indre øret. Spesielt økende alder, høy 
lyd og en del medisiner kan være årsak til mange ødelagte ytre 
hårceller. De aller fleste med nedsatt hørsel, har skade på den delen 
av de ytre hårcellene som håndterer lyse toner. 


Neural recruitment (nerve-rekruttering) 


Når en hårcelle ikke lenger sender fra seg nervesignaler, vil de 
hørselsnervetrådene som er koblet til hårcellen, bli "arbeidsledig". Pga 
nervecellenes plastisitet (evne til "ommøblering") vil de arbeidsledige 
hørselsnervetrådene forsøke å koble seg til fungerende hårceller i 
nabolaget. Vi kan si at de rekrutterer nabo-hårceller til å erstatte den 
defekte hårcellen. 


Nerve-rekruttering gjør at evnen til å skille nærliggende toner fra 
hverandre blir dårligere. Høreapparater kan ikke kompensere for dette. 


4.3 — Høreapparater for lydoverfølsomme? 


Høreapparater når lyder oppleves for sterke? 


Nedsatt hørsel øker risikoen for å bli lydoverfølsom. Den vanligste 
grunnen til nedsatt hørsel er ødelagte hårceller. Først pleier de lyse 
tonene å bli berørt. Ødelagte hårceller kan ikke repareres. I hvert fall 
ikke hos mennesker. Men både fugler og fisker kan. De får et godt 
stykke på vei reparert skadene i løpet av 1-2 uker. Den som klarer å 
finne ut hvordan dette kan gjøres hos mennesker, vil bli temmelig rik. I 
20 år har forskere forsøkt å finne en løsning. Foreløpig har de ikke klart 
å få det til, men de vil sikkert klare det en eller annen dag. 


Ødelagte hårceller gir både recruitment (se kapittel 4.2) og nedsatt 
hørsel. Nedsatt hørsel gir mer stillhet, og mer stillhet tvinger 
hørselsystemet til å øke den automatiske lydstyrke-reguleringen (den 
nevrologiske forsterkningen). Mer stillhet forverrer altså vår 
lydoverfølsomhet. 


Vi kan bruke høreapparater for å gjøre noe med den nedsatte 
lydtoleransen. I Norge får man høreapparater gratis fra NAV og 
Hjelpemiddelsentralene. ØNH-legen eller audiografen din hjelper deg 
med å få tak i apparatene. 


Ved recruitment: + + + 


Recruitment? Når de ytre hårcellene er ødelagte, kan vi ikke høre 
svake lyder. Mellomsterke lyder hører vi halvvegs bra. Og sterke lyder 
hører vi omtrent normalt. De fleste av oss med nedsatt hørsel har 
skade på de ytre hårcellene. Da har vi også såkalt Joudness 
recruitment (se kap. 4.2) i en eller annen grad. I tillegg til at vi ikke 
hører svake lyder, får vi gjerne en ubehagelig effekt av sterke lyder. 


For å gjøre jobben for de ødelagte hårcellene, må høreapparatet 
forsterke svake lyder mye. Middels sterke lyder må bare forsterkes 
middels, og sterke lyder må ikke forsterkes. Som regel bør 
høreapparatet også dempe de aller sterkeste lydene. Høreapparatenes 
WDRC-funksjon klarer som oftest å gjøre denne jobben veldig bra. 


Hvis audiografen stiller inn apparatet skikkelig, blir virkningen av 
recruitment vanligvis kraftig redusert så lenge man har på seg 
apparatene. Når de tas av, er recruitment der fremdeles. Mange takler 
dessuten situasjonen bedre hvis de også lærer litt om hvordan 
hørselen fungerer og hva høreapparatet kan gjøre — og ikke gjøre — for 
dem. 


Ved hyperakusis: + + 


Ved hyperakusis (styrke-avhengig lydoverfølsomhet) er det et poeng å 
ha et visst lydnivå rundt seg, altså å unngå stillhet. Dette for å tvinge 
hørselssystemet til å sette den automatiske lydstyrkereguleringen i 
midtstilling. 


Du kan ha hyperakusis selv om du ikke hører dårlig. 


Hvis du har både hyperakusis og nedsatt hørsel, er det vanligvis nyttig 
å bruke høreapparat for å sørge for at du hører flere av de smålydene 
som vanligvis finnes rundt deg. Har du ikke et lydmiljø rundt deg (f.eks. 
fordi du bor alene i en stille leilighet), må du tilføre noen lyder, f.eks. 
sette radioen lavt på en trivelig musikkanal. Vitsen med å bruke 
høreapparater for hyperakusisen er jo nettopp å løfte fram lydnivået du 
har rundt deg slik at det normaliserer den automatiske volumkontrollen. 
Hvis du befinner deg i dønn stille omgivelser, er det ikke mye lyd å løfte 
fram. 


Samtidig er det vesentlig at audiografen har justert maksimumsgrensen 
til å passe for din ubehagsgrense. 


Sannsynligvis takler du hyperakusisen enda bedre hvis du også lærer 
litt om hvordan hørselen fungerer og hvorfor høreapparatet kan hjelpe 
deg. Da blir overfølsomheten mindre mystisk og dermed mindre 
sjenerende. 


Hvis høreapparatet er feil innstilt eller du ikke har fått skikkelig beskjed 
om hvordan det skal brukes i forbindelse med hyperakusis, vil det 
kunne gjøre hyperakusisen verre. 


Ved lydfobi: + / - 


Hvis du frykter at kraftige lyder kan ødelegge hørselen din eller forverre 
lydømfintligheten, kan høreapparater gi deg en trygghet som kan være 
positiv for utviklingen av lydskrekken din. De demper sterke lyder selv 
om de kommer plutselig og uventet, i hvert fall hvis audiografen har 
justert dem slik. Altså samme effekt som såkalte aktive ørepropper. 


Hvis frykten går på andre ting enn frykt for kraftige lyder, blir det som 
for misofoni, altså en fare for forverring. 


Ved misofoni: - 


Høreapparater har sjelden noen direkte positiv innvirkning på ren 
misofoni (lydoverfølsomhet hvor det vesentlige er betydningen av 
lyden). Hvis du bruker høreapparat, vil du lettere og oftere høre de 
lydene du misliker så veldig. Dette vil kunne forverre misofonien hvis 
du ikke samtidig går i skikkelig behandling for misofoni. 


4.4 — Nedsatt lydtoleranse - Hyperakusis og 
Misofoni 
(av Jastreboff) 


Skrevet av Pawel J. Jastreboff, Ph.D., Sc.D., M.B.A. og Margaret M. 
Jastreboff, Ph.D., Jastreboff Hearing Disorders Foundation, Inc. 


Nettside: www.tinnitus-pjj.com 
Norsk oversettelse: Stein Thomassen. 


Innledning 


Lyder med forskjellig tonehøyde, lydstyrke, spectral kompleksitet og 
varighet kan for noen være behagelig, men for andre være nøytrale. De 
samme lydene kan være negative, ubehagelige, irriterende eller til og 
med smertefulle for andre. Det er mange studier knyttet til virkningen 
lyder har på mennesker. De fokuserer på psykologiske konsekvenser, 
generelle helseproblemer, tekniske utfordringer, utvikling av nye 
teknologier, miljøproblemer. Studier med bruk av ikke-verbale 
digitaliserte lyder har vist at når de presenteres med en behagelig 
lydstyrke, vil de i gjennomsnitt fremkalle lignende emosjonelle 
reaksjoner hos personer fra ulike land og bakgrunner. Likevel er det en 
betydelig gruppe mennesker hvis liv påvirkes vesentlig på en negativ 
måte av lyder som ikke er av betydning for andre, og som lider på 
grunn av nedsatt toleranse for lyder. Det er interessant å merke seg at 
det ikke bare er lydens volum, tonehøyde og varighet som forårsaker et 
problem. Men disse faktorene er de mest vanlige å ta hensyn til når det 
gis råd til pasienter. Når det gjelder følsomhet for sterkere lyder, er det 
vanligste rådet å bruke hørselvern og unngå disse lydene, noe som 
dessverre ofte fører til forverring av problemet. Dessuten blir 
pasientenes klager ofte klassifisert som utelukkende psykologiske eller 
atferdsmessige problemer og håndtert deretter. Det er ikke uvanlig at 
pasientenes problemer rett og slett ignoreres og ingen hjelp tilbys. 


Når man reagerer negativt 


Nedsatt lydtoleranse kan ha stor innvirkning på pasientenes liv siden 
den kan gjøre at de sjeldnere utsetter seg for lydsterke omgivelser, 


hindre dem fra å jobbe, redusere sosialt samvær, påvirke familielivet 
negativt, og i ekstreme tilfeller kan den ta styring over pasientens liv. 
Selv mildere grad av nedsatt lydtoleranse kan påvirke livskvaliteten ved 
å forstyrre daglige aktiviteter, f.eks bilkjøring, shopping, 
restaurantbesøk, kino, delta på sportsbegivenheter, bruk av støyende 
verktøy, hårføner, støvsuger, gressklipper, lytte til musikk eller se på 
TV. 


Pasienter forteller ofte om bestemte faktorer som utløser nedsatt 
lydtoleranse, f.eks.: 


- kontinuerlig eksponering for lyd, f.eks på jobb og skole 
- eksplosjon og impulsstøy, for eksempel våpen og fyrverkeri 
- hodeskade og hodekirurgi (særlig i forbindelse med øret) 


- stress forbundet med et arrangement eller aktivitet som innebærer 
lyd, for eksempel tannlegebesøk, bryllup, konsert, delta for første gang 
på sommerleir, spise i nye stressende omgivelser, kantinen på ny 
skole, lyden som en ny uvennlig person lager når vedkommende 
spiser, nye lyder når man har flyttet til en nytt bolig eller ny skole. 


Noen helseproblemer er koblet til nedsatt lydtoleranse. Tinnitus er den 
vanligste. Også Lymes sykdom (borreliose), nedtrapping fra 
benzodiazepiner, tensor tympani syndrom, noen kirurgiske inngrep, 
genetiske lidelser (f.eks. Williams syndrom) og autisme har vært koblet 
til nedsatt lydtoleranse. 


Definisjon 

Det er fortsatt uenighet om definisjonen av nedsatt lydtoleranse. 
Nedsatt lydtoleranse kan defineres til å være at en person har negative 
reaksjoner som følge av lydeksponering som ikke ville fremkalt den 
samme reaksjonen hos en gjennomsperson. Rapportert reaksjoner 
inkluderer ubehag, lidelse, irritasjon, angst, en rekke ulike emosjonelle 
reaksjoner, smerte, frykt og andre negative reaksjoner. Historisk har to 
fenomener, nemlig hyperakusis og fonofobi, vært knyttet til nedsatt 
lydtoleranse: 


- Hyperakusis er når personen reagerer negativt på alle "kraftige lyder”. 


- Fonofobi er når personen er "redd for bestemte lyder eller egen 
stemme”. 


I 1990-årene når TRT ble utviklet og brukt til å hjelpe tinnituspasienter, 
ble det klart for oss at mange tinnituspasienter og faktisk også noen 
personer uten plagsom tinnitus, klaget over ubehag forårsaket av lyd. I 
vårt arbeid vier vi alltid stor oppmerksomhet til pasientenes egne 
beskrivelser av sine problemer, og gjennom dette har vi gradvis 
opparbeidet klinisk kunnskap om hvordan hjelpe pasienter på den mest 
effektive måten. I 2000 ble det tydelig at selv om ca 60% av våre 
tinnituspasienter opplevde nedsattt lydtoleranse, var det bare et 
mindretall av dem som reagerte på kraftig lyd uavhengig av lydens 
betydning og situasjon når de ble utsatt for lyd. 


De fleste pasientene reagerte negativt bare på bestemte lydmønstre 
som ofte (men ikke alltid) ble koblet til bestemte situasjoner og/eller 
steder. Det kunne være: 


- en nabo som spilte musikk 

- smatting, tygging, svelging hjemme eller på skolen 
- stemmene til bestemte personer 

- klikkelyder, f.eks fra kopimaskin 

- rennende vann 

- knitrende lyd, f.eks papir, ildsted 

- høytflygende fly 


Samtidig kunne disse pasienter tolerere høye lydnivåer fra andre lyder, 
f.eks høy musikk eller lyden av en travel gate. Denne typen pasienter 
passet ikke inn i en hyperakusis-kategorien. En relativt liten gruppe 
pasienter reagerte med frykt på lyder, mens andre tydelig reagerte med 
andre følelser, f.eks ubehag og misliking, og de syntes det var helt feil 
å kalle deres tilstand for fonofobi (lydskrekk). 


Vi var litt nølende til å introdusere et nytt begrep. Men det føltes 
nødvendig å lage et ord som dekker flere følelser. Vi ba om hjelp fra 
Guy Lee ved St. John's College ved Cambridge University i U.K., en 
ekspert i gresk og latinsk litteratur, for å gi en liste over forstavelser og 
endelser som kunne formidle en negativ reaksjon/holdning til noe. Han 
sendte oss ca 20 forskjellige ord, men ingen var perfekt. Til slutt 


bestemte vi oss for forstavelsen "'miso” som betyr "hate" på gresk. Vi 
fremla det nye begrepet misofoni for å beskrive denne undertypen for 
nedsatt lydtoleranse. For å unngå ordet "hate” som er veldig sterkt og 
har en sterk negativ betydning, brukte vi i vår skriving og forelesninger 
den "utvannede” eller mildere ordlyden "sterk misliking” eller til og med 
bare "misliking”. Dessverre tok enkelte fagfolk og pasienter ordet 
bokstavelig og begynte å forbinde misofoni med misliking av lyder 
generelt. 


Begrepet misofoni ble introdusert for offentligheten i 2001 (Jastreboff, 
M.M., Jastreboff, P.J. Hyperakusis. Audiology On-line, 6-18-2001) og i 
et fagfellevurdert tidsskrift i 2002 (Jastreboff, M.M. and Jastreboff, P.J. 
Decreased sound tolerance and Tinnitus Retraining Therapy (TRT). 
Australian and New Zealand Journal of Audiology. 24(2):74-81, 2002). 
Nedsatt lydtoleranse er av summen av hyperakusis og misofoni. 
Analyse av forholdene når hyperakusis og misofoni manifesterte seg, 
indikerte ulike fysiologiske mekanismer for hyperakusis og misofoni. 
Derfor har vi fremlagt to typer av definisjon for komponenten av nedsatt 
lydtoleranse: adferdsmessig og basert på antatte mekanismer involvert 
i hyperakusis og misofoni. 


Utbredelse 


Fra et adferdsmessig synspunkt er hyperakusis (som forekommer i ca 
25-30% av tinnituspasienter) preget av at den negative reaksjon på en 
lyd bare avhenger lydens fysiske egenskaper (dvs. tonespektrum og 
lydstyrke). Lydens tidsforløp (kodet i tonespekterets fase) og betydning 
er irrelevant. I hvilken sammenheng lyden oppstår, er også irrelevant. 


Misofoni (tilstede hos 60% av tinnituspasientene) kjennetegnes av 
negativ reaksjon på en lyd med et bestemt mønster og mening. De 
fysiske egenskapene til lyden (tonespektrum og lydstyrke) kommer i 
annen rekke. Reaksjonen på lyd avhenger av pasientens fortid og 
avhenger av faktorer som ikke har med lyd og hørsel å gjøre, for 
eksempel pasientens tidligere vurdering av lyden, pasientens 
psykologiske profil og i hvilken sammenheng lyden hørtes. I følge 
denne definisjonen er fonofobi et spesialtilfelle av misofoni når frykt er 
den dominerende følelsen. Misofoni øker bevisstheten på eksterne 
lyder og somatolyder (f.eks spiselyder) som vanligvis er habituert, og 
misofoni fører ofte til tensor tympani syndrom. Merk at både 


hyperakusis og misofoni fremkaller de samme emosjonelle og 
autonome (kroppslige) reaksjoner, og det er umulig å skille mellom 
dem basert på reaksjonene man observerer. 


I mekanisme-baserte definisjoner reflekterer hyperakusis en unormalt 
sterk reaksjon hos hørselsbanene for lyder (overdreven forsterkning av 
lyd-utløst nerveaktivitet), noe som bare sekundært gir aktivering av det 
limbiske systemet og det autonome nervesystemet (som er ansvarlig 
for henholdsvis emosjonelle og fysiske reaksjoner). De funksjonelle 
forbindelsene mellom hørselssystemet, det limbiske systemet og det 
autonome nervesystemet, er normale. 


På den annen side gjenspeiler misofoni unormalt sterke reaksjoner i 
det limbiske systemet og det autonome nervesystemet. Dette er en 
følge av funksjonelle forbindelser som har blitt sterkere mellom 
hørselsystemet, det limbiske system og det autonome nervesystemet 
for bestemte mønstre av lyd. I ren misofoni vil hørselsystemet fungere 
innenfor normen. Legg merke til at det er en klar analogi mellom 
mekanismer for tinnitus og misofoni — forskjellen ligger i det 
opprinnelige signalet, men mekanismer som genererer disse 
reaksjonene, er de samme og involverer betingede reflekser. 


Diagnostisering 


Diagnosene for hyperakusis og misofoni er komplekse. Vanligvis 
forveksler og sammenblander pasientene hyperakusis og misofoni. 
Audiologisk evaluering av nedsatt lydtoleranse innebærer vanligvis 
måling av ubehagsnivåer (LDL — Loudness Discomfort Level), dvs måle 
med rentoner ved ulike frekvenser og lydnivåer for å finne ut når 
pasienten opplever sterkt ubehag. For folk som ikke har problemer med 
nedsatt lydtoleranse, er gjennomsnittsverdien for alle testede 
frekvenser ca 100 dB (HL). Ubehagsnivåene er imidlertid ikke 
tilstrekkelig for diagnostisering av hyperakusis eller misofoni. Når en 
pasient har hyperakusis, viser LDL lavere verdier (gjennomsnitt 
vanligvis i 60-85 dB området), men lave verdier er alene ikke bevis for 
tilstedeværelsen av hyperakusis, siden de kan skyldes misofoni! Ved 
misofoni er både normale og lave verdier mulig (i området 20 til 120 
dB). Derfor er et spesifikt, detaljert intervju avgjørende for diagnosen. 
Sammenligning av et audiogram og ubehagsnivåene kan imidlertid gi 


en vurdering av omfanget av misofoni for noen pasienter, og metoden 
har blitt beskrevet i vårt 2002-papir. 


Hyperakusis og misofoni opptrer i praksis ofte sammen i varierende 
innbyrdes grad, og hos pasienter med betydelig hyperakusis, oppstår 
misofoni automatisk, siden lyder vil fremkalle ubehag og dermed skape 
betingede reflekser. Når misofoni er oppstått, styres reaksjonene etter 
prinsippene for betinget refleks, f.eks vil reaksjon på lyden være svært 
rask og vil skje uten behov for å bevisst tenke på betydningen av lyden 
eller tro at lyden er skadelig for dem. 


Behandling 


Vanlige anbefalinger for behandling av nedsatt lydtoleranse er ikke 
nødvendigvis nyttige, og de kan faktisk føre til forverring av problemet. 
Eksempler på råd er "å unngå lyd” eller "bruke hørselsvern”, men dette 
vil øke hyperakusisen. Medisiner har ingen innvirkning på nedsatt 
lydtoleranse, men kan ha potensielle negative bivirkninger. Bruk av 
lydterapi basert på følsomhetssenking (desensitization) kan være nyttig 
for hyperakusis, men har ingen eller begrenset effekt på misofoni. 


Utredning og behandling av nedsatt lydtoleranse er tatt med som et 
viktig og obligatorisk element i Tinnitus Retraining Therapy (TRT). 
Visse punkter er spesielt viktige. Først og fremst er det behov for 
skikkelig diagnostisering og skille mellom hyperakusis og misofoni, for 
selv om to pasienters reaksjoner på lyder kan være lik, er behandling 
av hyperakusis og misofoni tydelig forskjellig. For det andre er effektiv 
behandling av hyperakusis ikke til hjelp ved misofoni! For det tredje er 
effektiv behandling for misofoni ikke spesielt nyttig for hyperakusis. For 
det fjerde er det slik at når både hyperakusis og misofoni er til stede i 
utgangspunktet og hyperakusis er vellykket behandlet, så vil vanligvis 
misofonien øke og man ser ingen forbedring på adferdsnivå. 


I TRT behandles hyperakusis ved hjelp av følsomhetssenking 
(desensitization), og det gjøres ved hjelp av en rekke lyder kombinert 
med spesifik rådgiving rettet mot nedsatt lydtoleranse. Ved normal 
hørsel anbefales øre-baserte lydgeneratorer som en del av lydterapien. 
Ved hørselsnedsettelse er kombinasjonsapparater det ideelle, og 
lydgeneratorer er ikke å anbefale. Det er spesielt viktig for hyperakusis- 
pasienter å være i lydberikede omgivelser dag og natt, 24/7. Denne 


metoden er svært effektiv, og i de fleste tilfellene er det mulig å oppnå 
kurering. 


Behandling av misofoni med TRT er mye mer komplisert og tar lengre 
tid. Misofoni bør behandles samtidig med hyperakusis og/eller tinnitus. 
I tillegg til spesifik rådgiving, rådes pasienter til å følge en av fire 
protokoll-kategorier som forsøker å skape en forbindelse mellom 
forskjellige lyder og noe positivt. Protokollene (1) ble publisert i vårt 
2002-papir. Disse protokollene er videreutviklet for å passe behovene 
til individuelle pasienter, og vanligvis benyttes mer enn én protokoll. 
Legg merke til at mens misofoni-pasienter ofte har nytte av øre-baserte 
lydgeneratorer, er de ikke påkrevet for å oppnå vellykket behandling. 
Lydgeneratorer alene, altså uten spesifik protokoll for misofoni, har 
svært begrenset nytteverdi. Varigheten av behandlingen er vanligvis lik 
varigheten av tinnitusbehandling. Men suksessraten er høy, og i 
flertallet av tilfellene er det mulig å oppnå kurering. Det er ganske 
interessant at vellykket behandling av misofoni gjenoppretter 
habituering av lyder og somatolyder og vanligvis fjerner tensor tympani 
syndrom. 


Oppsummering 


Konseptet om misofoni vinner gradvis anerkjennelse. I den nylig 
publiserte og prestisjetunge boken Texbook of Tinnitus er misofoni 
nevnt flere ganger og er diskutert i detalj i tre kapitler (Baguley, D.M., 
McFerran, D.J. Hyperakusis and Disorders of Loudness Perception. Ch 
3: 13-23; Moller, A.A., Misofoni, Fonofobi, and "Exploding Head” 
Syndrome. Ch 4: 25-27, 2010; Jastreboff, P.J. Tinnitus Retraining 
Therapy. Ch 73: 575-562. In: Texbook of Tinnitus. A. Moller, T 
Kleinjung, B. Langguth, D. DeRidder editors, Springer, 2010). 


De viktigste punktene å huske: 


- Nedsatt lydtoleranse sameksisterer med tinnitus i en betydelig andel 
av tilfellene (- 60%). 


- Detaljert utredning er nødvendig for å diagnostisere tilstedeværelsen 
og omfanget av hyperakusis og misofoni. Selv om hyperakusis- 
pasientenes og misofoni-pasientenes reaksjoner på lyder kan være 
den samme, er behandlingene distinktivt forskjellige. 


- Misofoni krever spesielle protokoller. 


- Bruk av øre-baserte lydgeneratorer er avgjørende hos hyperakusis- 
pasienter. 


- Også misofoni-pasienter drar vanligvis nytte av lydgeneratorer, men 
det er mulig å behandle misofoni uten. 


- Betydelig bedring ses hos nesten alle tilfeller av nedsatt lydtoleranse, 
men både hyperakusis og misofoni må behandles samtidig. 


- | de fleste tilfellene er det mulig å oppnå kurering av både hyperakusis 
og misofoni. 


- Behandling av hyperakusis og misofoni øker virkningen av 
tinnitusbehandlingen og er i noen tilfeller avgjørende for å oppnå 
kontroll over tinnitusen. 


4.5 — Støyplagede egentlig 
lydoverfølsomme? 


Kjerringa mot strømmen 


Når ståstedet er tinnitus og lydoverfølsomhet, kan synet på støy fravike 
fra det politisk korrekte. Eller hva sier du når det spørres på denne 
måten: 


- Er støy en gave til tinnitusplagede? 
- Kan tinnitus forårsake støy? 
- Har støyplagede lydfobi? 


- Kan støy fordufte med tankens kraft? 


Støy er støy? 


Først må vi nesten se på hva som legges i ordet støy (i forbindelse 
med lyd). Det er mange tolkinger: 


1. Svak bruselyd 


Når en lyd består av mange forskjellige toner, gjerne over et bredt 
spekter, og hver tones lydstyrke varierer tilfeldig, blir lyden brusende 
eller susende. Vi som vokste opp med kassettspillere, husker godt 
båndsuset, støyen som kunne høres der musikken var veldig svak. 
Dårlige kassettbånd hadde mye støy. Bruselyden betyr egentlig ingen 
ting, den er intetsigende (uten informasjon). 


2. Intetsigende lyd, altså uten noen særlig betydning 


Avhengig av situasjonen kan en lyd være intetsigende eller ikke. Når 
du går i skogen sammen med en skoleklasse, er knekkelyder 
intetsigende. Når du går alene gjennom parken en mørk kveld, er en 
knekkelyd uhyre betydningsfull. 


3. Forstyrrende lyd 


Avhengig av situasjonen kan en lyd være forstyrrende eller ikke. Når du 
skal konsentrere deg om å høre på en som snakker med svak stemme, 
kan lyder i omgivelsene virke svært forstyrrende. Snakker 
vedkommende med kraftig stemme, kan de samme omgivelseslydene 
være helt uten forstyrrende virkning. Har du nedsatt hørsel, er 
terskelen for forstyrrende lyder lavere. 


4. Uønsket lyd 


Avhengig av situasjonen kan en lyd være uønsket eller ikke. Når du 
ønsker å slappe av i stillhet, kan lyder fra naboleiligheten oppleves som 
uønskede. Når du synes stillheten er knugende, kan de samme 
nabolydene oppleves som velkomne. 


5. Irriterende lyd 


Avhengig av situasjonen kan en lyd være irriterende eller ikke. Når du 
hører musikk fra naboen, kan den være til stor irritasjon hvis den 
kommer fra den gretne naboen, men kanskje ikke irritere hvis den 
kommer fra den hyggelige naboen. 


6. Lyd som du frykter kan være skadelig 


Noen ganger kalles lyder man tror er skadelige, for støy. Selv om de 
ikke egentlig er skadelige. 


7. Kraftig lyd 


Det er veldig vanlig å kalle lyder som er kraftige, for støy. 


Orakelsvar 


Tilbake til de merkelige spørsmålene: 


Er støy en gave til tinnitusplagede? 


Lyder som drukner tinnitus, oppleves som nyttige av mange 
tinnitusplagede. Og lyder som forhindrer tinnitus fra å være så 
dominerende, er gunstige i et lengre perspektiv hvor målet er 
tilvenning. 

Støy av typen svak bruselyd og intetsigende lyd, vil i mange tilfeller 
være kjærkommen for den tinnitusplagede. 

Men noen tinnitusplagede vil oppleve forverring av tinnitusen, spesielt 
av forstyrrende lyd, uønsket lyd, irriterende lyd, lyd som fryktes å være 
skadelig, og kraftig lyd. 


Kan tinnitus forårsake støy? 


Hos nærmere halvparten av de som plages av tinnitus, senkes 
toleransen for lyder. Dette medfører at disse (akkurat som andre 
lydfølsomme) definerer stadig flere lydforhold som støy. Slik kan man 
på sett og vis si at tinnitus forårsaker mer støy. 

Men det er ofte motsatt, nemlig at støy (kraftig lyd) er en vanlig årsak til 
utvikling eller forverring av tinnituslyd. 


Har støyplagede lydfobi? 


Mange støyplagede kan ha lydfobi og frykter at støyen er skadelig. 
Andre kan ha en lydaversjon, altså overdreven motvilje mot lyder. Det 
er sannsynlig at mange støyplagede rett og slett har nedsatt toleranse 
for lyder. 


Kan støy fordufte med tankens kraft? 


Tinnitus Retraining Therapy (TRT) baserer seg på å trene hjernen til å 
ignorere tinnituslyden. Poenget er å få underbevisstheten til å anse 
tinnituslyden som intetsigende og uten noen betydning. Når 
tinnituslyden anses som intetsigende, blir man sjeldnere oppmerksom 
på den. Når man ikke er oppmerksom på den, er den der da? Slik kan 
tinnituslyden (som de fleste plagede kaller en støy) fordufte med 
tankens kraft. 

TRT er en generell metode. Det er underordnet om lyden kommer 
innenfra (tinnitus) eller utenfra (lydoverfølsomhet). Altså kan metoden 
også benyttes på plagsom støy av typen uønsket lyd, irriterende lyd og 
lyd som fryktes å være skadelig (men ikke er det). Når 
underbevissthetens syn på støyen har endret seg til å anse den som 
intetsigende, blir man sjeldnere oppmerksom på den. Og når man ikke 
er oppmerksom på den, så er den på sett og vis ikke der. 


Misforstått støy? 


Kan det være at mange av helseplagene som tilskrives støy, faktisk 
kommer av overdrevne eller misforståtte reaksjoner på lyder? 


Kan man lære hjernen til å definere støy som en lyd man ikke trenger å 
forholde seg til? 


Kan noen typer støy på denne måten friskmeldes? 


Takk for følget! 


Les meg gjerne på nytt om noen måneder. 


---0O---= 


